Narnijos kronikos 


C. S. LEWIE 


PASKUTINIS: 
MŪŠIS | 


| - 
- - , 
- - * 
t 1. 2 
" 2 " + 
J T „ r 
' 
m 


Ia 


Ir 


Narnijos kronikos 


C. S. LEWIS 
PASKUTINIS 


Iliustravo Pauline Baynes 
Iš anglų kalbos vertė Aurelija Jucytė 


Alma littera 


NS 


UDK 821.111-93 
Le384 


Serija „Narnijos kronikos“ 
leidžiama autoriaus rekomenduota 
chronologine tvarka: 


-——" 


Burtininko sūnėnas 

Liūtas, ragana ir drabužių spinta 
Žirgas ir jo berniukas 

Princas Kaspianas 

„Aušros užkariautojo“ kelionė 


Sidabrinis krėslas 


Paskutinis mūšis 


„Narnijos kronikų“ svetainė internete 
www.narnia.com 


ISBN 978-609-01-0470-5 


The Chronicles of Narnia, Narnia and all book titles, characters and locales 
original to The Chronicles of Narnia are trademarks of C.S. Lewis Pre. Ltd. 
Use without permission is strictly prohibited. 

Published by Alma littera in Lithuanian under licence from the CS Lewis 
Company Ltd. 

The Last Battle 

Copyright O CS Lewis Pre Ltd 1956 

Inside illustrations by Pauline Baynes copyright 6 CS Lewis Pre Ltd 1956 
O Vertimas į lietuvių kalbą, Aurelija Jucytė, 2012 

O Leidykla „Alma littera“, 2012 


1 SKYRIUS 


-——" 14 — 


Prie Katilo ežero 


> 


Ąner* paskutinėmis Narnijos dienomis toli toli 
vakaruose, net už Žibinto tyrų, prie pat didžiojo 
krioklio, gyveno beždžionė. Tai buvo patinas, toks se- 
nas, kad niekas nebeprisiminė, kada jis apsigyveno tuose 
kraštuose, be to, jis buvo pati gudriausia, pati negražiau- 
sia, pati raukšlėčiausia beždžionė, kokią tik jums pavyks 
įsivaizduoti. Milžiniško medžio kamieno išsišakojime 
glaudėsi jo iš šakų sukrautas, lapais dengtas būstelis; o 
vardu beždžionė buvo Gudris. Aname gūdžiame miš- 
ke beveik nebegyveno kalbantys žvėrys, neužklysdavo 
žmonės ar nykštukai, bemaž nebuvo jokios gyvasties, 
bet vieną draugą ir kaimyną Gudris turėjo — asilą, vardu 
Glumius. Tikriau, nors jiedu abu tvirtino esą draugai, iš 
visko sprendžiant, Glumių turbūt reikėtų vadinti labiau 
Gudrio tarnu nei draugu. Jis nudirbdavo visus darbus. 
Prie upės jiedu traukdavo drauge, ir Gudris pripildavo 
didžiulius odinius butelius vandens, bet namo juos par- 
tempdavo Glumius. Jeigu jie užsigeisdavo ką nors įsigyti 


viename ar kitame atokesniame miestelyje, paupiu pa- 

sroviui su tuščiomis pintinėmis ant nugaros traukdavo 
Glumius; jas, kaupinas ir sunkias, jis vienas parvilkdavo 
ir atgal. Tačiau visi gardžiausi kąsniai atitekdavo Gu- 
driui, mat šis sakydavo: 

- Juk tu supranti, Glumiau, aš negaliu pasisotinti žole 
ir dagiais, kaip tu, tad man, savaime aišku, reikia dau- 
giau kitokio maisto. 

O Glumius į tai visuomet atsakydavo: 

— Na, žinoma, Gudri, žinoma. Puikiausiai suprantu. 

Glumius niekada nesiskųsdavo, mat žinojo, kad Gu- 
dris nepalyginamai protingesnis už jį, tad netgi džiaugė- 
si, jog šis yra toks malonus ir išvis su juo draugauja. O jei 
Glumius kada nors dėl ko nors ir mėgindavo ginčytis, 
Gudris visada jam sakydavo: 

— Klausyk, Glumiau, juk aš tikrai geriau už tave nu- 
manau, ką reikia daryti. Pats žinai, Glumiau, ne toks tu 
jau ir protingas. 

Glumius irgi visada atsakydavo vienodai: 

— Tai jau taip, Gudri. Tavo teisybė. Ne toks aš jau ir 
protingas. 

Tada tik atsidusdavo ir padarydavo viską, ką Gudrio 
lieptas. 

Vieną pavasario rytą jiedu vaikštinėjo Katilo ežero 
pakrante. Katilas yra didelis ežeras, skalaujantis uolų 
papėdes vakariniame Narnijos pakraštyje. Į jį, griaudė- 
damas lyg niekad nesiliaujanti perkūnija, garma vande- 


ningas krioklys, o kitoje pusėje iš ežero išteka Narnijos 

upė. Galingai krintantis krioklys šiaušė visą ežerą, van- 
duo čia nuolat kunkuliavo, burbuliavo ir teliūskavo, lyg 
užkaistas virti ant ugnies — kaip tik dėl to, žinoma, eže- 
ras ir buvo vadinamas Katilu. Gyvybingiausias būdavo 
ankstyvą pavasarį, kai krioklys grumėdavo itin vande- 
ningas - kai neaprėpiamuose vakariniuose tyruose kita- 
pus Narnijos sienos stūksančių kalnų, kur ir buvo upės 
ištakos, šlaitais žemyn plūstelėdavo tirpstančio sniego 
lavinos. Jiems taip bestovint, besidairant Katilo ežero 
pakrantėje, Gudris staiga dūrė rudu kaulėtu pirštu ir 
šūktelėjo: 

— Pažvelk! O kas gi tai? 

— Kas gi kas? — paklausė Glumius. 

— Nagi toji geltona dėmė, ką tik nukritusi į ežerą su 
krioklio srautu. Žiūrėk, žiūrėk! Štai ji! Tai kažkoks daik- 
tas, ir jis plūduriuoja. Reikia išsiaiškinti, kas tai yra. 

— Negi tikrai reikia? — suabejojo Glumius. 

— Aišku, kad reikia, — patikino Gudris. - O jeigu tai 
koks naudingas daiktas? Nagi, būk gerutis, šok į ežerą ir 
ištrauk tai! Tada jau deramai apžiūrėsime. 


— Šokti į ežerą? — pakartojo Glumius; ilgos jo ausys 
| ą;:-P J g05 J y 


sutrūkčiojo. 

— Jeigu nešoksi - kaip mes tai pasieksime? — tarė bež- 
džionė. 

— Bet... bet... - bandė prieštarauti Glumius. - Ar 


nebūtų geriau, jei į ežerą šoktum ž4? Juk iš tikrųjų tau 
knieti sužinoti, kas tai yra, o man - nelabai. Negana to, 

juk tu, žinia, turi rankas. Kai prireikia ką nors sugriebti, 
tavo rankos tam tinka ne prasčiau nei žmogaus ar nykš- 
tuko. O aš galiu pasigirti tik kanopomis. 

— Nagi, Glumiau, - nusiskundė Gudris, - niekad ne- 
būčiau pamanęs, kad tu gali šitaip pasakyti. Na, iš tikrų- 
jų nesitikėjau šito iš tavęs sulauksiąs! 

— O ką jau tokio pasakiau? — nesuprato asilas, tiesa, 
kiek nusižeminęs, mat sumojo, kad Gudris jaučiasi už- 


gautas iki širdies gelmių. — Aš tik turėjau omeny... 

— Niekad nebūčiau pamanęs, jog įsigeisi, kad as lįs- 
čiau į vandenį, - paaiškino beždžionė. — Tarsi kuo pui- 
kiausiai nežinotum, kokie silpni daugumos beždžionių 
plaučiai ir kaip lengvai jos persišaldo! Ką gi, tegul bus 
taip. Nersiu aš į tą vandenį. Mane jau dabar krečia šal- 
tis, košiant šitokiam nuožmiam vėjui. Bet vis tiek šoksiu 
į ežerą. Tiesa, už tai tikriausiai teks sumokėti gyvybe. 
"Tada jau tu pasigailėsi. - Užbaigė Gudris visai gailiai, 
atrodė, tuojau apsipils ašaromis. 

— Ak, prašau, nereikia, prašau, prašau, nereikia! - be- 
maž visai asiliškai subliuvo Glumius. - Visai apie tai ne- 
pagalvojau, Gudri, tikrai. Pats žinai, koks aš kvailas, net 
nesugebu galvoti daugiau nei apie vieną dalyką vienu 
metu. Visai užmiršau tavo silpnus plaučius. Aišku, kad 
aš šoksiu į ežerą. Tau jokiu būdu nevalia to daryti, net 
nekalbėk apie tai. Prižadėk, kad tikrai nešoksi į vandenį, 
Gudri. 

Gudris maloningai prižadėjo, o Glumius nukaukšėjo 
savo keturiomis kanopomis uolėtu ežero krantu, ieško- 
damas patogesnės vietos bristi į vandenį. Net jei nebūtų 
stingdžiusi žvarba, nerti į putojantį, sūkuriuojantį van- 
denį anaiptol nebuvo jauku, ir Glumius gerą minutę sto- 
vėjo visas tirtėdamas ir niekaip negalėdamas pasiryžti. 
Bet čia jam už nugaros išdygo Gudris ir pareiškė: 

— Turbūt man vis dėlto teks imtis šito pačiam, Glumiau. 

Tai išgirdęs, Glumius suskato prieštarauti: 


— Oi ne, ne. Juk pažadėjau. Viskas, neriu. 

Ir šoko į vandenį. 

Jį apakino tiesiog į akis siūbtelėjęs debesis purslų, nas- 
rus užliejo vanduo. Kelias sekundes Glumius paniro po 
vandeniu, o galiausiai išnėręs susizgribo atsidūręs visai 
kitoje ežero vietoje. Čia pat jį pagavo verpetas ir ėmė 
nešti ratu vis greičiau ir greičiau, kol nustūmė po pačiu 
kriokliu, ir krintančio vandens srautas nugramzdino jį 
taip giliai, kad Glumius jau pamanė niekaip neįstengsiąs 
taip ilgai sulaikyti kvapo. Galiausiai vis dėlto išsikapstė 
paviršiun, bet, vos šiek tiek priartėjo prie to daikto, kurį 
taip stengėsi pačiupti, dabar jau šį sūkurys bloškė po 
krioklio srove: laimikis prasmego iki pat dugno, o išniro 
dar gerokai toliau nei buvęs. 

Vis dėlto galų gale, jau kone alpėdamas nuo išsekimo, 
visas apsidaužęs ir sustiręs, Glumius pastvėrė daiktą dan- 
timis. Iš ežero išbrido stumdamas radinį pirma savęs — 
Glumiaus priekinės kojos vėlėsi jame, mar laimikis buvo 
didumo sulig geru kilimėliu prie židinio, be to, įmirkęs, 
baisiai sunkus, šaltas ir apgliaumijęs. 

Glumius nudrėbė radinį Gudriui po kojų ir liko sto- 
vėti visas tirtėdamas, srūdamas vandeniu, mėgindamas 
atgauti kvapą. Tačiau beždžionė net nedirstelėjo į jį, ne- 
siteikė paklausti, kaip jis jaučiasi. Mat tuojau pat įniko 
į kitą veiklą: ėmė slampinti apie laimikį, išskleidė jį, vis 
tapšnojo ir uostinėjo. Galiausiai Gudrio akyse blykstelė- 
jo negeri žiburėliai. Jis tarė: 

— Juk tai liūto kailis. 

— Eee... kche, kche... tikrai? - sugaikčiojo Glumius. 

— Kažin, o jeigu... o jeigu... o jeigu... - murmėjo Gu- 
dris sau po nosimi, nes mąstė, ir netgi labai įtemptai. 

— Kažin, kas galėjo nudobti tą vargšą liūtą? — galiau- 
siai vėl prasižiojo Glumius. - Reikėtų jį palaidoti. Dera 
surengti laidotuves. 

— O, tai tikrai nebuvo kalbantis liūtas, - pasakė Gu- 
dris. - Dėl šito gali nesukti galvos. Anapus krioklio, 
vakarinėse plynumose, kalbantys žvėrys išvis negyvena. 
Tai, reikia manyti, - kvailo, laukinio liūto kailis. 

Gudris, beje, ir nesuklydo. Kažkur vakarinėse plynėse 
liūtą prieš keletą mėnesių sumedžiojo žmogus ir nudyrė 
kailį. Bet ši istorija — ne apie tai. 

— Vis viena, Gudri, - laikėsi savo Glumius, — net jei 
tai kvailo, laukinio liūto kailis, argi neprivalu deramai jį 
palaidoti? Noriu pasakyti, liūtai juk tokie... didingi, argi 
ne tiesą sakau? Na, dėl pats žinai ko. Negi nesupranti? 

— Tik nepradėk sukti galvos, Glumiau, - subarė jį 
Gudris. - Na, kaip pats turbūt žinai, mąstymas — ne 
ta sritis, kurioje galėtum pasigirti ypatingais pasieki- 
mais. Iš šio kailio pasiūsime tau puikius šiltus žiemi- 
nius kailinius. 

— Ak, nelabai norėčiau dėvėti tokius kailinius, - pa- 
prieštaravo asilas. — Juk atrodytų... na, kiti žvėrys dar 
pamanytų... tai yra aš nesijausčiau... 

— Ką tu čia pliurpi? - pertraukė jį Gudris, kasydama- 


sis atbula ranka, kaip įprasta beždžionėms. 

— Manau, tai būtų baisi nepagarba pačiam didžiajam 
liūtui Aslanui, jei koks asilas, kad ir toks kaip aš, vaikšti- 
nėtų apsitaisęs liūto kailiu, - paaiškino Glumius. 

— Na jau, būk toks malonus, tik nepradėk ginčytis, — 
pareiškė Gudris. - Ką asilas, toksai kaip tu, gali išmany- 
ti apie šitokius dalykus? Pats žinai, kad nesugebi rimtai 
mąstyti, Glumiau, tad kodėl neleidi man pamąstyti už 
tave? Kodėl nesielgi su manim taip, kaip aš elgiuosi su 
tavimi? Juk iš tikrųjų aš nemanau, kad pats sugebu vis- 
ką. Yra tokių dalykų, kuriuos tu gali padaryti geriau už 
mane, ir aš tai žinau. Štai kodėl leidau tau šokti į eže- 
rą — žinojau, kad tau pavyks geriau nei man. Bet argi 
ne mano eilė dabar, kai atėjo metas nuveikti šį tą, ką aš 
sugebu, o tu — ne? Nejaugi man nevalia nieko daryti? 
Nagi, būk teisingas. Kiekvienam - savo. 

— Na, kai viską šitaip išdėstai, atrodo, iš tikrųjų taip, — 
sutiko Glumius. 

— Štai ką tau pasakysiu, — tarė Gudris. — Būtų visai 
neblogai, jei tuojau nurisnotum paupiu iki Skaldinėlio 
Brastos — galbūt ten gausi apelsinų ar bananų. 

— Ber aš toks pavargęs, Gudri... - bandė skystis Glumius. 

— Teisybė, bet tu dar permirkęs ir sušalęs, - priminė 
jam beždžionė. - Tad tau išties būtų neprošal apšilti. Va- 
dinasi, kiek pabėgioti bus pats tas - niekas geriau tavęs 
nesušildys. Be to, Skaldinėlio Brastoje šiandien - tur- 
gaus diena. 


Glumius, savaime aišku, tuojau pat sutiko keliauti. 

Vos likęs vienas, Gudris ir pats nukerėplino sau, tai 
dviem kojomis, tai visomis keturiomis, kol pasiekė savąjį 
medį. Tada, tarškėdamas, išsiviepęs iki ausų, pasisiūbuo- 
damas nušokčiojo nuo šakos ant šakos į savo trobelę. 
Susiieškojo adatą ir siūlų, ir dideles žirkles: jis buvo iš- 
ties sumani beždžionė, o nykštukai buvo išmokę jį siūti. 
Siūlų kamuolį (tokių storų, kad tai veikiau buvo virvutė, 
ne siūlas) įsibruko į nasrus - skruostas taip išsipūtė, kad 
galėjai pamanyti, jog jis čiulpia itin didelį tąsiuką. Adatą 
suspaudė lūpomis, o žirkles laikė kairiąja letena. Susi- 
rinkęs reikiamus daiktus, nusiropštė kamienu žemyn ir 
grįžo prie liūto kailio. Ir pritūpęs kibo į darbą. 

Gudris iš pirmo žvilgsnio pastebėjo, kad patsai kailis 
Glumiui bus per ilgas, užtat kaklas - per trumpas. Tad 
atkirpęs plačią juostą sukurpė iš jos apykaklę ilgam Glu- 
miaus kaklui. Paskui nurėžė galvą ir įsiuvo apykaklę tarp 
jos ir pečių. Tada iš abiejų pusių prie kailio pritvirtino 
virvutes — taip, kad būtų galima surišti po pilvu ir krūti- 
ne. Protarpiais virš galvos purptelėdavo koks paukštis ir 
Gudris, skubiai metęs darbą, sužiurdavo aukštyn. Visai 
nepageidavo, kad kas nors matytų, ką jis daro. Tačiau nė 
vienas iš praskrendančių paukščių nebuvo kalbantis, tad 
nebuvo ko ir baimintis. 

Vakarėjant sugrįžo Glumius. Tik ne guvia risčia, o kan- 
triai plumpindamas koja už kojos, kaip įprasta asilams. 

— Apelsinų nebuvo, - pranešė jis. - Nebuvo ir bana- 
nų. Labai pavargau. 

Tai taręs, jis tuojau atsigulė. 

— Eik šen, pasimatuok savo naująjį gražųjį liūto kailio 
apsiaustą, - pakvietė Gudris. 

— Et, bala nematė to seno kailio, - atsiliepė Glumius. — 
Pasimatuosiu iš ryto. Šįvakar aš pernelyg pavargęs. 

— O tu išties kietaširdis, Glumiau, — papriekaišra- 
vo Gudris. - Jei tu esi pavargęs, ką tuomet sakyti apie 
mane? Ištisą dieną, kol vaikštinėjai po slėnį, aš triūsiau 
iš peties — tau, ne kam kitam, siuvau kailinius. Taip nuil- 
sinau rankas, kad vos benulaikau žirkles. Ir kokios sulau- 
kiu padėkos? Nei ačiū, nei išgraužk... tu net nedirstelėjai 


į naujuosius kailinius... tau visiškai nerūpi... tu... tu... 

— Ak, brangusis Gudri, - Glumius kaipmat pašoko 
ant kojų. — Meldžiu man acleisti. Išties elgiuosi siau- 
bingai. Žinoma, pasimatuosiu kailinius, su didžiausiu 
malonumu. Atrodo tikrai nuostabūs. Padėk man juos 
apsivilkti, tučtuojau. Prašau. 

— Ką gi, tuomet tik pastovėk ramiai, - paliepė bež- 
džionė. Kailis buvo labai sunkus, Gudris vos įstengė 
ji pakelti, bet galiausiai, ilgai trūkčiojęs ir timpčiojęs, 
šniokštavęs ir pūkštęs, užtempė siuvinį asilui ant nuga- 
ros. Tada surišo virveles Glumiui papilvėje, kailio kojas 
pritvirtino jam prie kojų, uodegą — prie uodegos. Deja, 
per atvirus liūto galvos nasrus liko kyšoti geras pilko 
asilo snukio galas. Niekas, bent kartą gyvenime matęs 
tikrą liūtą, nebūtų apsirikęs nė akimirką. Vis dėlto tas, 
kuriam liūto savo akimis neteko regėti, dirstelėjęs į kai- 

liniuotą Glumių gal ir būtų palaikęs šį liūtu — su sąlyga, 
jei neprieitų pernelyg arti, jei šviesa nebūtų pernelyg ryš- 
ki, jei Glumius susilaikytų neužbliovęs ir netreptelėjęs 
kanopomis. 

- Atrodai nuostabiai, tiesiog nuostabiai, — pagyrė 
beždžionė. - Jei kas nors dabar tave pamacytų, tikrai pa- 
laikytų tave pačiu Aslanu, didžiuoju liūtu. 

— Koksai tai būtų siaubas! - pašiurpo Glumius. 

— Visai ne, - paprieštaravo Gudris. — Visi darytų tai, 
ką jiems lieptum. 

— Ber aš nieko nenoriu jiems liepti! 

— O turik pagalvok, kiek gero galėtume nuveikti! — 
ėmėsi įtikinėti Gudris. - Juk turi mane, pats žinai, o aš 
visada galiu tau patarti. Išmintingai pasiūlyčiau, ką jiems 
įsakyti. Ir visi privalėtų mums paklusti, netgi patsai kara- 
lius. Pasirūpintume, kad Narnijoje vėl viskas būtų taip, 
kaip turi būti. 

— Argi Narnijoje kas nors ne taip, kaip turi būti? — 
sutriko Glumius. 

— Ką? - šūktelėjo Gudris. - Manai, viskas taip, kaip 
turi būti, jei nėra nei apelsinų, nei bananų? 

— Na, tiesą sakant, - pasakė Glumius, - tikriausiai 
nedaug esama tokių, kurie šių gardėsių norėtų... turbūt 
išvis tik tu vienas. 

— O ką pasakytum apie cukrų? - paklausė Gudris. 

- Hmm... taip, - teko sutikti asilui. - Būtų tikrai ge- 


rai, jei būtų daugiau cukraus. 

— Taigi, sutarta, - pareiškė beždžionė. - Tu apsimesi 
Aslanu, o aš pasakysiu tau, ką paliepti kitiems. 

— Oi ne, ne, ne, - nesutiko Glumius. - Nekalbėk to- 
kių baisybių. Taip būtų neteisinga, Gudri. Gal aš ir ne 
kažin koks protinguolis, bet šitiek dar gebu suprasti. 
Kas mus ištiktų, jei staiga pasirodytų tikrasis Aslanas? 

— Manau, jis būtų didžiai patenkintas, - atsakė Gu- 
dris. - Galbūt tai jis ir pasiuntė mums tą kailį, kad ap- 
siimtume viską sutvarkyti. Šiaip ar taip, pats, žinok, jis 
niekad nebepasirodo. Šiais laikais niekas nėra jo matęs. 

Tą akimirksnį tiesiog virš galvų siaubingai sugrumėjo, 
viską aplinkui krestelėjo nelabai stiprus žemės drebėji- 
mas. Abu gyvūnai neteko pusiausvyros ir plojosi žemėn. 

— Oje! - aiktelėjo Glumius, vos kiek atgavęs kvapą. — 
Juk tai ženklas... perspėjimas. Taip ir žinojau, kad tai, ką 
darome, - labai, labai bloga! Tučtuojau nuimk nuo ma- 
nęs tą nelemtą kailį! 

— Ne, ne, - tuoj pat paprieštaravo beždžionė (jos pro- 
tas kartais veikdavo itin mitriai). - Tai iš tikrųjų ženklas, 
bet suprasti jį reikia visai priešingai. Kaip tik žiojausi sa- 
kyti, kad, jei tikrasis Aslanas pritaria mūsų sumanymui, 
lai atsiunčia griaustinį ir sudrebina žemę. Žodžiai jau 
sukosi ant liežuvio galo, bet ženklo sulaukėme anksčiau, 
nei spėjau juos ištarti. Taigi dabar tau nori nenori /eks 
šito imtis, Glumiau. Tik malonėk nebesiginčyti. Juk 
pats žinai, kad tokių dalykų nesupranti. Ir ką asilas gali 


išmanyti apie ženklus? 


2 SKYRIUS 


—r vii — 


Beatodairiskas karaliaus poelgis 

aždaug po trijų savaičių paskutinysis Narnijos 
karalius sėdėjo po išlakiu ąžuolu, augančiu prie 
pat medžioklės namelio durų, - pavasarį, sulaukęs gra- 
žių orų, karalius mėgdavo atvykti čionai kokioms dešim- 
čiai dienų. Žemas, šiaudais dengtas namelis stovėjo ne- 
toli rytinio Žibinto tyrų pakraščio, kiek aukščiau dviejų 
upių santakos. Karaliui patiko apsistoti čia, pagyventi 
atsipalaidavus, be jokių prašmartnybių, atokiau nuo kara- 
liškosios sostinės Kair Paravelio tviskesio. Karalius buvo 
vardu Tirianas, bemaž dvidešimt penkerių metų: jau 
tvirtas ir plačiapetis, stiprių, raumeningų rankų ir kojų, 
bet jo barzda dar buvo skysta. Atvirame, apie narsą ir są- 
žiningumą bylojančiame jo veide švietė mėlynos akys. 
Tą pavasario rytą šalia karaliaus nebuvo nieko, išsky- 
rus jo artimiausią bičiulį, vienaragį, vardu Brangakme- 
nis. Jiedu mylėjo vienas kitą kaip tikri broliai ir ne kartą 
gelbėjo kits kitam gyvybę karuose. Didingas žvėris sto- 
vėjo šalia karaliaus krėslo ir, perkreipęs kaklą, svidino 


mėlyną savo ragą į grietinėlės baltumo kailį ant šono. 

- Šiandien niekaip negaliu susitelkti anei darbui ko- 
kiam, anei kūną pramankštinti, Brangakmeni, - prašne- 
ko karalius. - Negaliu net galvoti apie ką norint kita, 
išskyrus nuostabias žinias. Kaip tu manai, ar šiandien 
dar ką nors apie tai išgirsime? 

— Išties tai tikras stebuklas, puikesnių naujienų nete- 
ko sulaukti ne tik mums patiems, bet ir mūsų tėvams, ir 
seneliams, valdove, - sutiko Brangakmenis. - Jeigu tik 
tai yra tiesa. 

— O kaipgi dar gali būti kitaip, kad ne tikriausia tei- 
sybė? - tarė karalius. - Gera savaitė jau bus praslinkusi, 
kai viršum mūsų praskrido pirmieji paukščiai su Žinia: 
Aslanas čia, Aslanas ir vėlei atkeliavęs į Narniją. Paskum 
dar ir voverės. Pačios jo nemačiusios, bet tvirtino: tikrai, 
tikrai jis esąs giriose. Paskum — dar ir elnias. Tasai jau 
regėjęs jį savo akimis, tiesa, iš didžio tolio, mėnesienos 
užlietuose Žibinto tyruose. O dar paskum anas tamsaus 
gymio barzdotas vyras, pirklys iš Kalormeno. Kalor- 
menams Aslanas - nė motais, ne taip, kaip mums, bet 
žmogus šnekėjo apie tai kaip apie neabejotiną dalyką. Ir 
vakar vakare prisistatė opšrus, anas irgi regėjęs Aslaną. 

— Tarai iš tikrųjų tiesa, valdove, - sutiko Brangakme- 
nis. — Ir aš tuomi tikiu. O jeigu atrodo, kad ne, tai tik 
todėl, kad džiaugsmas mano pernelyg didelis, tik jis ir 
trukdo parikėti. Tai pernelyg gražu, kad būtų teisybė. 

— Taip, - karalius atsidūsėjo iš visos širdies, mažne 
krečiamas beribio džiugesio. - Tai pranoksta viską, ko 
gyvenime drįsau tikėtis. 

— Klausykis! — staiga įspėjo Brangakmenis, pasukęs 
galvą į šalį ir kryptelėjęs pirmyn ausis. 

— Kas yra? - paklausė karalius. 

— Kanopų bildesys, valdove, - atsakė Brangakme- 
nis. - Atšuoliuoja žirgas. Labai sunkus žirgas. Veikiau- 
siai kentauras. Ak taip, pažvelk, štai jis. 

Tiesiog priešais karalių iššoko didžiulis auksabarzdis 
kentauras, žmogaus prakaitu išpilta kakta, žirgo prakai- 
tu žvilgančiais tamsrudžiais šonais; jis sustojo lyg įbestas 


ir žemai nusilenkė. 


— Būk pasveikintas, karaliau! - subaubė žemu lyg jau- 
čio balsu. 

— Ei, jūs! - šūktelėjo karalius, dirstelėjęs per petį me- 
džioklės namelio pusėn. - Neškite čionai vyno kilnia- 
jam kentaurui! Sveikas, Runvitai. Atsikvėpk ir sakyki, 
kokis reikalas tave atgina. 

Iš namelio atskubėjo pažas, nešinas didžiule medine, 
įmantriai drožinėta taure, ją padavė kentaurui. Kentau- 
ras pakėlė taurę ir tarė: 

— Pirmiausia geriu už Aslaną ir tiesą, valdove, o pas- 
kui - už jūsų didenybę. 

Jis vienu mauku ištuštino taurę (nors vyno joje būtų 
pakakę šešetui tvirtų vyrų) ir grąžino pažui. 

— O dabar sakyki, Runvitai, - tarė karalius, - bene 
neši daugiau žinių apie Aslaną? 

Runvitas, kiek suraukęs kaktą, atrodė labai rimtas. 

— Valdove, - prašneko jis, - tau gerai žinoma, kaip 
ilgai aš gyvenau ir tyrinėjau žvaigždes, mat mes, ken- 
taurai, gyvename ilgiau nei jūs, žmonės, netgi ilgiau nei 
tavoji padermė, vienaragi. Ir kaip gyvas esu, dar niekad 
man neteko regėti tokių baisybių, išrašytų danguje, kai- 
po tosios, kurias kasnakt matau nuo pat šitų metų pra- 
džios. Žvaigždės ničnieko nebyloja apie Aslano atėjimą, 
anei apie taiką, anei apie džiugesį. Savojo meno dėka 
įžvelgiu, kad šitokio pikta lemiančio planetų išsidėsty- 
mo nebūta jau penkis šimtus metų. 

Jau kuris laikas ramybės nedavė mintis, kad reikėtų 
šuoliuoti čionai, perspėti jūsų didenybę apie šiurpų 


blogį, grėsmingai pakibusį viršum Narnijos. Ir šit pra- 

ėjusią naktį pasiekė mane girdas, neva Narnijoje pasi- 
rodęs Aslanas. Tik nesikliauki širomis pasakomis, val- 
dove. Iš tiesų šitaip negali būti. Žvaigždės niekuomet 
nemeluoja, užtat meluoja tiek žmonės, tiek žvėrys. Jei- 
gu Aslanas būtų įžengęs į Narniją, žvaigždės tatai būtų 
išpranašavusios. Jeigu jis iš tikrųjų ateitų, danguje visos 
palankiausios žvaigždės įsižiebtų jo pasveikinti. Netie- 
sa visa šitai. 

— Netiesa! - karštai sušuko karalius. - Argi rastųsi 
Narnijoje, o ir visame pasaulyje, toksai padaras, kursai 
ryžtųsi apie tokį dalyką meluoti? - Jis nė pats nepajuto, 
kaip apgniaužė kardo rankeną. 

— Šito aš nežinau, pone karaliau, — atsakė kentau- 
ras. - Užtat žinau, kad tik žemėje esama melagių, tarpu 
žvaigždžių — nėra. 

— Ašen svarstau, — prabilo Brangakmenis, - ar tikrai 
negalėjęs Aslanas ateiti, nepaisydamas žvaigždynų, an- 
traip bylojančių? Anas juk nėra žvaigždžių tarnas, jis — 
jų kūrėjas. Juk visi senieji pasakojimai mini: anas - ne 
prijaukintas liūtas. 

— Gerai sakai, gerai sakai, Brangakmeni! - sušuko 
karalius. - Kaip tik tokie ir yra žodžiai: 22 prijaukintas 
liūtas. Daugėj istorijų juos aptinki. 

Runvitas kilstelėjo ranką ir palinko į priekį, rengda- 
masis kažką labai primygtinai sakyti karaliui, bet čia visi 
trys kryptelėjo galvas ir įsiklausė, mat iš miško atsklido 


aimana, ji sparčiai artėjo. Giria į vakarus nuo jų buvo 

tokia tanki, kad jie kol kas nematė, kas artinasi. Bet ne- 
trukus jau galėjo suprasti žodžius. 

— Aiman, aiman, aiman! - šaukė balsas. — Vargas 
mano broliams, vargas mano seserims! Vargas šventie- 
siems medžiams! Kad žinotumėt, kaip niokojami miš- 
kai! Kirvis netramdomas įsisukęs tarp mūsų! Mus kerta! 
Virsta išlakūs medžiai, virsta, virsta, virsta! 

Sulig paskutiniu „virsta“ pasirodė ir kalbėjusioji. Ji 
buvo panaši į moterį, tik labai aukšto ūgio, sulig kentau- 
ru, bet kartu priminė ir medį. Apibūdinti ją nelengva, 
jei niekad nesate matę driadės, bet jei esate matę — su 
niekuo nesupainiosite: kažkuo ne žmogiški jos ir plau- 
kai, ir odos spalva, ir balsas. Karalius Tirianas ir abu žvė- 
rys akimoju atpažino, kad tai - bukmedžio nimfa. 

— Meldžiu teisin- 
gumo, pone kara- 
liau! — sušuko ji. — 
Atskubėk mums pa- 
galbon! Apsaugok 
savo valdinius. Mes 
kertami Žibinto ty- 
ruose. Keturiasdešimt 
mano brolių ir sesių ka- 
mienų jau guli nuversti 
žemėn! 

- Ką tu kalbi, ponia? 

Kažkas kėslauja iškirsti Ži- 


siu 

binto tyrus? Kažkas žudo kalbančius medžius? - Kara- 
lius pašoko ant kojų ir išsitraukė kardą. - Kaip jie drįsta? 
Ir kas gi tie jie, kas išdrįso? Prisiekiu Aslano karčiais... 

— A-a-ach, - pratisai suaimanavo driadė, lyg kęsdama 
baisų skausmą, ir sudrebėjo, paskui — dar kartą ir dar, ta- 
rytum būtų kritęs vienas smūgis po kito. O paskui griu- 
vo - staiga, it kas būtų pakirtęs jai kojas. Kokią akimirką 
dar gulėjo žolėje negyva, o paskui išnyko. Karalius ir abu 
žvėrys suprato, kas atsitiko. Jos medis, augęs už daugelio 
mylių, buvo nukirstas. 

Valandėlę karalių surakino toks sielvartas ir įtūžis, kad 
jis neįstengė žodžio ištarti. O paskui paragino bičiulius: 

— Eime, mano draugai. Privalu keliauti upės krantu 
prieš srovę ir kuo skubiniausiai surasti nedorėlius, šito- 
kių baisybių pridariusius. Anei vieno iš jų ašen pats ne- 
paliksiu gyvo. 

— Valdove, mielai ir aš prisidedu, - atsiliepė Brang- 
akmenis. 

Tačiau Runvitas pamėgino juos atvėsinti: 

— Valdove, tegul ir visiškai teisingas tavo įtūžis, atsar- 
gumo verčiau nepamirštumei. Keisti išties dalykai deda- 
si. Jeigu ten, slėnio gilumoj, įsiveisę ginkluoti maištinin- 
kai, mūsų trijų bus per maža duoti jiems tinkamą atkirtį. 
Jei tik malonėtum palaukti, kol... 

— Nelauksiu anei dešimtosios sekundės dalies, - per- 
tarė jį karalius. - Mudu su Brangakmeniu tuojau pat 


traukiame ten link, užtatai tu šuoliuoki kiek kojos neša 

į Kair Paravelį. Imkis šit mano žiedą, juomi paliudysi, 
kad mano atneši žodį. Man reikės raitelių - dviejų de- 
šimčių vyrų ant geriausių žirgų, taip pat dviejų dešimčių 
kalbančių šunų, dar sutelk dešimt nykštukų (lai būnie 
visi geriausieji iš lankininkų), dar - leopardą ar ką iš jo 
padermės ir milžiną Akmenkojį. Ir su visais jais kaip 
įmanydamas spėriau paskui mus seki. 

— Klausau, valdove, - atsakė Runvitas. Nieko nebe- 
laukęs tuojau apsigręžė ir nušuoliavo slėniu rytų pusėn. 

Karalius plačiais žingsniais drožė pirmyn, protarpiais 
kažką murmėdamas sau po nosimi, protarpiais gniaužy- 
damas kumščius. Greta jo žengė Brangakmenis, suvis ty- 
lėdamas, tad buvo girdėti tik storos auksinės grandinės, 
juosiančios vienaragio kaklą, žvangčiojimas ir dviejų 
batų bei keturių kanopų gurgždėjimas. 

Netrukus jie priėjo upę ir patraukė žolėtu pakrantės 
keliu: upė sroveno jiems iš kairės, iš dešinės stūksojo gi- 
ria. Gan greitai pasiekė nelygią, smarkiai raižytą vietovę, 
tankaus miško medžiai mažne brido į vandenį. Kelias, ar 
veikiau vos įžiūrimas takas, toliau driekėsi pietiniu kran- 
tu, tad, norint juo keliauti, reikėjo persikelti per upę. 
Nors čia buvo brasta, bet gili, vanduo siekė Tirianui 
pažastis, tačiau Brangakmenis (kuris keturiomis kojo- 
mis į dugną rėmėsi tvirčiau nei karalius - dviem) laikėsi 
šiam iš dešinės, kiek užtverdamas srovę; Tirianas stipria 
ranka apglėbė tvirtą vienaragio kaklą ir abu sėkmingai 
išbrido į kitą krantą. Karalius vis dar kunkuliavo tokiu 

įtūžiu, kad beveik nė nepajuto, koks šaltas upės vanduo. 
Bet kardą, savaime aišku, vos išlipęs iš vandens net labai 
kruopščiai nušluostė į apsiausto petį - tik pečiai ir buvo 
likę sausi. 

Dabar jie pasuko į vakarus - upė tekėjo dešinėje pu- 
sėje, o Žibinto tyrai driekėsi tiesiog priešais. Neįveikus 
nė mylios, abu vienu metu sustojo lyg įbesti, abu vienu 
metu prašneko. 

— Kas gi tai? — tarstelėjo karalius. 

O Brangakmenis šūktelėjo: 

— Tik pažiūrėk! 

— Plaustas, - tarė karalius Tirianas. 

Ogi tikrai — tai buvo plaustas. Pro šalį, upės srovės 
nešamas, sparčiai plaukė šešių draugėn surištų rąstų — 
šešių ką tik nukirstų medžių ką tik nukapotomis šako- 


mis — plaustas. Pirmagalyje įsitaisiusi vandens žiurkė vis 


atsistumdavo ilgu mietu, neleisdama jam užstrigti. 

— Ei! Vandens žiurke! Ir ką gi tu darai? - sušuko ka- 
ralius. 

— Gabenu rąstus į žemupį parduoti kalormenams, val- 
dove, — atsakė žiurkė paliesdama ausį - šitaip būtų galė- 
jusi paliesti kepurę, jei tik būtų buvusi su kepure. 

— Kalormenams! — sugriaudėjo Tirianas. - Ką šitai 
reiškia? Kieno įsakymu kertami medžiai ? 

Tuo metų laiku upė būna labai srauni, tad plaustas, 
praplaukęs pro karalių ir Brangakmenį, sparčiai tolo. 
Bet vandens žiurkė dar grįžtelėjo per petį ir sušuko: 

- Liūto įsakymu, valdove. Paties Aslano. — Žiurkė 
pridūrė dar kažką, bet tuodu ant kranto nebeišgirdo. 

Karalius ir vienaragis įsistebeilijo į kits kitą, nusigan- 
dę labiau nei pačiame nuožmiausiame mūšyje. 

— Aslanas... — galiausiai ištarė karalius, bet tylut tylutė- 
liai. - Aslanas. Ar gali tatai būti teisybė? Ar gali būti, kad ta- 
tai jo įsakymu kertami šventieji medžiai, žudomos driadės? 

— Na, nebent driadės būtų kuo nors labai jau šiurpiai 
prasikaltusios... - prasižiojo Brangakmenis. 

— Bet - parduoti rąstus kalormenams! - sušuko kara- 
lius. - O šitaip ar gali būti? 

— Nežinau, - nusiminęs prisipažino Brangakmenis. — 
Juk jis - me prijaukintas liūtas. 

— Ką gi, - galiausiai nutarė karalius, - dera mudviem 
traukti toliau pasitikti to, kas mūsų laukia. 

— Nieko kita mums ir nelieka, valdove, - sutiko viena- 


ragis. Tuo metu jam ir į galvą neatėjo, kaip kvailai jiedu 

elgiasi beatodairiškai puldami pirmyn vienu du, nepa- 
galvojo apie tai ir karalius. Įniršis aptemdė jiems protą. 
Tik štai vėliau tas skubėjimas labai skaudžiai atsirūgo. 

Staiga karalius užsikvempė bičiuliui ant kaklo ir pa- 
narino galvą. 

— Brangakmeni, - ištarė, - kas mūsų laukia priešaky- 
je? Širdis man kužda visokias baisybes. Verčiau jau vakar 
būtume numirę ir šios dienos nesulaukę. 

- Taip, - sutiko Brangakmenis. - Gyvenom mes per 
ilgai. Ir dabar užgriuvo mus pragaištis baisiausia, kuriai 
lygios nėra pasauly. 

Šitaip jiedu pastovėjo valandžiukę, o paskui patraukė 
pirmyn. 

Netrukus jau išgirdo ir poks:! Pokst! Pokšt! - medį ka- 
pojančių kirvių pokšėjimą, - bet vis dar nieko nematė, 
mat tiesiog priešais stūksojo kalvelė. Užsiropštus į jos 
keterą, prieš akis atsivėrė Žibinto tyrai. Išvydęs, kas ten 
dedasi, karalius pabalo. 

Senąjį mišką — tą, kur kadaise augo aukso ir sidabro 
medžiai, kur andai mūsų pasaulio vaikas pasodino Ap- 
saugos medį, - jau kirto plati proskyna. Proskyna kraupi 
pažiūrėti, lyg perplėšta žaizda, išvagota pažliugusių pro- 
vėžų, likusių ten, kur nuleisti medžiai buvo tempiami 
prie upės. Čia vibždėjo visas pulkas darbininkų, pliauk- 
šėjo botagai, šnarpštė arkliai, įsiręžę traukiantys rąstus. 
Pirmiausia tiek karaliui, tiek vienaragiui krito į akis, kad 
bene pusė susirinkusiųjų buvo žmonės, ne kalbantys žvė- 

rys. Tik paskui jie atkreipė dėmesį, kad tie žmonės - ne 
šviesaus gymio narnai. Tai buvo juodbruviai, barzdoti 
vyrai, atkakę iš Kalormeno - didelės ir nuožmios šalies, 
įsikūrusios piečiau Arčenlando, kitapus dykumos. 

Žinoma, nebuvo jokios priežasties nustebti sutikus 
Narnijoje vieną kitą kalormeną - pirklį ar ambasado- 
rių, - mat anuomet tarp Narnijos ir Kalormeno viešpa- 
tavo taika. Bet Tirianas niekaip negalėjo suprasti, kodėl 
jų čia tiek daug, juo labiau - kodėl jie kerta Narnijos 
mišką. Jis tvirčiau sugniaužė kardą, apsiaustą užsimetė 
ant kairės rankos. Abu nedelsdami nuskubėjo kalvos 
šlaitu žemyn ir įsimaišė tarp kirtėjų. 

Du kalormenai ginė pirmyn arklį, įkinkytą į virves, 
pririštas prie rąsto. Kaip tik tuo metu, kai prisiartino 
karalius, rąstas įstrigo dumble. 

— Nagi pirmyn, tinginio panti! Trauk, parše, ką dykai 
stoviniavęs! — rėkaliojo kalormenai, pliaukšėdami bota- 
gais. Arklys stengėsi išjudinti rąstą, įtempęs visas jėgas: 
akys buvo pasruvusios krauju, visas apsiputojęs. 

— Darbuokis, tingus gyvuly! - užmaurojo vienas ka- 
lormenų ir perliejo arklį botagu. O tada atsitiko iš tiesų 
baisus dalykas. 

Iki šiol Tirianui atrodė savaime suprantama, kad rąs- 
tus kalormenams tampo jų pačių arkliai - kvaili, nemąs- 
tantys gyvūnai, tokie kaip mūsų pasaulio arkliai. Tiesa, 
jam visiškai nepatiko regėti šitaip nuvarytus arklius, net 


jeigu jie ir nekalbantys, bet dar labiau rūpėjo žudomi 

medžiai. Karaliui ir į galvą neatėjo, kad kas nors ryžtųsi 
įkinkyti kokį kalbantį Narnijos arklį, o jau apie tai, kad 
išdrįstų perlieti botagu, negalėjo būti ir šnekos. Tačiau 
vos tam žiauruoliui šmaukštelėjus rimbu, arklys stojosi 
piestu ir sušuko: 

— Kvailas despote! Ką, nematai, kad stengiuos iš pas- 
kutiniųjų? 

Vos Tirianas sumojo, kad tasai arklys - čionykštis, iš 
Narnijos, jį užvaldė toks įsiūtis, kad pats nebežinojo, ką 
darąs; tas pat ištiko ir Brangakmenį. Karaliaus kardas 
šovė aukštyn, vienaragio ragas - žemyn. Abu petys pe- 
tin puolė į priekį. Dar akimirksnis — ir abu kalormenai 
tysojo negyvi: vienam Tirianas kardu nuritino galvą, ki- 
tam širdį pervėrė Brangakmenio ragas. 


3 SKYRIUS 


Beždžionė maudosi šlovės spinduliuose 


> 


| Udos arkly, ponaiti arkly, - pratrūko Tirianas, 
— 1 skubomis rėždamas pakinktus. - Kaip atsitiko, 
kad šit vergauji atėjūnams? Ar Narnija jau užkariauta? 
Buvo kautynės? 

— Ne, valdove, - sušniokštavo arklys. - Čion vėl pa- 
sirodęs Aslanas. Ir visa šitai vyksta su jo žinia. Tatai jis 
įsakęs... 

— Pasisergėk, karaliau, telkias pavojus, — staiga įspėjo 
Brangakmenis. 

Tirianas pakėlė galvą ir išvydo, kad iš visų pusių teki- 
ni jau artinasi kalormenai (o įsimaišę tarp jų — ir keletas 
kalbančiųjų žvėrių). Abu nelaimėliai krito nė neriktelė- 
ję, tad visiems kitiems prireikė valandžiukės susizgribti, 
kas atsitiko. Bet netrukus jie viską suprato. Daugumos 
kalormenų rankose blykčiojo apnuoginti scimitarai. 

— Greičiau! Šok man ant nugaros! - riktelėjo Brang- 
akmenis. 

Karalius nedelsdamas apsižergė senąjį bičiulį, o šis ap- 


sisuko ir pasileido šuoliais. Vos pradingęs persekiotojams 

iš akių, du ar tris kartus pakeitė kryptį, perbrido upokš- 
nį, o paskui sušuko, nėmaž nelėtindamas žingsnio: 

— Kur linkui dabartės, valdove? Į Kair Paravelį ? 

— Sustoki tučtuojaus, bičiuli, - paprašė Tirianas. — 
Leisk man nulipti žemėn. 

Nuslydęs nuo vienaragio nugaros, karalius stojo prie- 
šais jį. 

— Brangakmeni, — tarė, — baisus tatai yra dalykas, ką 
padarėme. 

— Išprovokuoti buvome, ir dar kaip, - atsakė Brangak- 
menis. 

— Bet šitaipos šokti ant jų iš pasalų... anei jokio iššūkio 
nemetus... kolei anie beginkliai... Fui! Mudu - niekingi 
žudikai, Brangakmeni. Nešlovę užsitraukiau amžiną. 

Brangakmenis panarino galvą. Jam irgi buvo gėda. 

— Ir dar, - kalbėjo karalius, - arklys tvirtina, neva visa 
šitai - Aslano įsakymu. Ir žiurkė sakė tą pat. Visi byloja: 
Aslanas čia. O kas, jeigu tatai teisybė? 

— Bet, valdove, nejaugi Aslanas galėtų tokius siaubin- 
gus priesakus dalyti ? 

— Juk jis - ne prijaukintas liūtas, - atsakė Tirianas. — 
Argi mums žinoti, ką anas darytų, ko nedarytų? Mums, 
šit net patapusiems žudikais. Brangakmeni, ašen grįžtu 
atgalios. Padėsiu žemėn kardą, o pats atsiduosiu į rankas 
aniems kalormenams ir paprašysiu, kad leistų stoti Asla- 
no akivaizdon. Tegul jis man paskelbs teisingą ištarmę. 

— Žinoki, kad trauksi tiesiai mirčiai į nasrus, - įspėjo 


Brangakmenis. 

— Negi manai, kad sielosiuos, jeigu Aslanas pasmerks 
mane mirti? - tarė karalius. - Niekis tatai jau būtų, vi- 
siškai niekas. Ar ne verčiau jau mirties sulaukti, nekaip 
kentėti šiurpią baimę, kad pas mus atėjęs Aslanas, bet 
visiškai ne tas Aslanas, kuriuo tikėjome, kurio ilgėjo- 
mės? Tas pat juk būtų, jei saulė vieną rytą patekėtų, tik 
ne skaisti kaip dera — juodut juodutėlė. 

— Suprantu, - pasakė Brangakmenis. - Arba jei atsi- 
gertum vandens ir paaiškėtų, kad tai —- sausas vanduo. 
"Tavo tiesa, valdove. Tai yra visa ko pabaiga. Eiva, pasi- 
duosime. 

— Visai nereikia eiti mums abiem. 

— Jei mudu kada mylėjome vienas kitą, tuomet leisk 
man dabar eiti su tavim, - paprašė vienaragis. — Jei tavęs 
nebebus tarp gyvųjų ir jei Aslanas - nebe Aslanas, koks 
gyvenimas tuomet liks man? ' 

Juodu drauge patraukė atgal, liedami karčias ašaras. 

Vos jiems grįžus į kirtavietę, kur virė darbas, kalorme- 
nai pratrūko šaukti ir puolė artyn su ginklais rankose. 
"Tačiau karalius ištiesė jiems savo kardą rankena pirmyn 
ir šitaip tarė: 

— Ašai, kurs buvau Narnijos karalius, o dabar - tiktai 
šlovės netekęs riteris, pasiduodu jums, ir tekrinta man 
ant galvos Aslano teisingumas. Veskite mane pas jį. 

— Pasiduodu ir aš, - paantrino Brangakmenis. 

Tamsiaveidžiai vyrai, prašvinkę svogūnais ir česna- 


kais, apsupo juos glaudžiu ratu, ruduose jų veiduose 

grėsmingai blykčiojo akių baltymai. Jie užnėrė virvę 
Brangakmeniui ant kaklo. Paėmė karaliaus kardą, ran- 
kas jam surišo už nugaros. Vienas kalormenų, regis, visų 
jų vyresnysis, su šalmu vietoj turbano, nuplėšė auksinį 
lankelį Tirianui nuo galvos ir skubiai paslėpė kažkur 
savo rūbo klostėse. Paskui jie nusivedė abu belaisvius 
aukštyn, ten, kur plytėjo erdvi laukymė. Ir štai ką be- 
laisviai ten išvydo. 

Pačiame laukymės viduryje — tai buvo ir kalvos vir- 
šūnė — glaudėsi nedidelė trobelė, labiau panaši į pašiū- 
rę su šiaudais dengtu stogu. Jos durys buvo sandariai 
uždarytos. O priešais duris žolėje kėpsojo beždžionė. 
Tirianas ir Brangakmenis, tikėjęsi išvysti Aslaną ir kol 
kas ničnieko negirdėję apie beždžionę, gerokai suglumo. 
Beždžionė, savaime suprantama, buvo ne kas kitas, o tas 
pats Gudris, tik atrodė dar bene dešimtkart bjauriau nei 
anuomet, kai dar gyveno prie Kacilo ežero, mat dabar 
buvo išsipustęs. Vilkėjo raudoną švarką, kuris toli gra- 
žu jam netiko, juk buvo siūtas nykštukui. Užpakalinės 
letenas buvo susibrukęs į brangakmeniais nusagstytas 
šlepetes, kurios irgi kadaravo nei šiaip, nei taip, nes, kaip 
žinome, beždžionės užpakalinės letenos labiau primena 
žmogaus plaštakas, ne pėdas. Negana viso to, ant galvos 
jam kėpsojo karūna, pažiūrėti — iš popieriaus. Šalia buvo 
suberta didžiulė krūva riešutų: Gudris triauškino juos 
dantimis ir spjaudė kevalus. Be to, vis timpčiojo savo 


raudoną švarką, kad galėtų po juo pasikasyti. 

Priešais jį buvo susibūrusi gausi kalbančių žvėrių mi- 
nia, ir bemaž visi atrodė apniukę, susirūpinę ir suglumę. 
O išvydę atvestus belaisvius, visi pratrūko verkšlenti ir 
aimanuoti. 

— O, valdove Gudri, kurio lūpomis byloja Aslanas, - 
prabilo kalormenų vyresnysis. - Arvedame šit du belais- 
vius. Nestokodami mitrumo ir narsos, taip pat didžiojo 
dievo Tašo valia, sučiupome šiuos du apgailėtinus žmog- 
žudžius gyvus. 

— Duokite šen to žmogaus kardą, - paliepė beždžionė. 
Kalormenai paėmė karaliaus kardą ir įteikė jį beždžionei 
drauge su diržu ir visa kuo. Beždžionė pasikabino jį po 
kaklu ir dabar atrodė dar kvailiau. 4 

- Šitais dviem pasirūpinsime vėliau, — tarė Gudris, 
spjaudamas riešuto kevalą belaisvių pusėn. — Pirmiau 
reikia sutvarkyti dar keletą dalykėlių. Šitie gali ir palauk- 
ti. O dabar visi paklausykite, ką pasakysiu. Pirmiausia — 
apie riešutus. Kurgi prašapo voverių vyresnioji? 

— Aš čia, pone, — ruda voverė žingtelėjo pirmyn ir 
nervingai palenkė galvą. 

— A, tai tu, ar ne? - beždžionė tulžingai įsistebeilijo 
į ją. - Tad dabar klausykis, ausis ištempus. Noriu - tai 
yra Aslanas nori - daugiau riešutų. Tiek, kiek jau at- 
nešėte, toli gražu neužtenka. Privalote atnešti daugiau, 
aišku tau? Dukart tiek! Pristatyti juos reikia rytoj iki 
saulėlydžio, ir tarp jų neturi būti nei smulkių, nei su- 


gedusių! 

Kitos voverės nejaukiai sušurmuliavo, o vyresnioji su- 
telkusi drąsą tarė: 

— O gal Aslanas malonėtų pats su mumis pasikalbėti 
apie tai? Jei tik mums būtų leista su juo susitikti... 

— Ne, šito jums nebus leista, - atrėžė beždžionė. - Gal 
jis bus toks maloningas (nors dauguma to nesate nusi- 
pelnę) ir šiąnakt pasirodys kelias minutes. Tik jau ne- 
sitikėkite, kad galėsite jį apspisti ir užversti klausimais. 
Viską, ką norite jam pasakyti, perduosite per mane, o 
aš jau nuspręsiu, ar verta dėl jūsų įgeidžių kvaršinti jam 
galvą. O dabar jūs, voverės, verčiau pasirūpintumėte rie- 
šutais. Žiūrėkite, kad rytoj vakare jų būtų pristatyta kiek 
reikia, antraip jums smarkiai atsirūgs! 

Vargšės voverės iškriko į šalis, lyg tarp jų būtų įsisu- 
kęs koks šuo. Ši naujoji tvarka kėlė joms siaubą. Žiemai 


uoliai išslapstytų riešutų atsargos baigė išsekti, voverėms 

ir pačioms ėmė stigti maisto, o iš menkų likučių jos jau 
buvo atidavusios beždžionei daugiau, nei išgalėjo. 

Paskui minioje pasigirdo kitas balsas, žemas ir so- 
drus - prašneko stambus šernas šiurkščiais šeriais ir atsi- 
kišusiomis iltimis: 

— Kodėl gi mums nevalia pamaryti Aslano iš arti ir pa- 
sikalbėti su juo pačiu? Anais laikais, kai jis pasirodydavo 
Narnijoje, kiekvienas galėjo kalbėtis su juo akis į akį. 

— Tik jau netikėkite šnekomis, kad taip iš tikrųjų ir 
buvo, - atsakė beždžionė. - O net jeigu ir buvo, laikai 
pasikeitė. Aslanas sako anksčiau elgęsis su jumis perne- 
lyg švelniai, negi neaišku? Taigi, nuo šiol jis nebebus 
toks minkštas. Šįsyk auklės jus bizūnu. Žinosite, kaip 
laikyti jį kokiu prijaukintu liūtu! 

Žvėrys patyliukais sugaikščiojo, suaimamavo, o pas- 
kui stojo mirtina tyla, pritvinkusi dar beviltiškesnio 
liūdesio. 

— Jums dera įsikalti į galvas dar vieną dalyką, — vėl 
prašneko beždžionė. - Girdžiu, kai kurie kuždatės, neva 
aš - beždžionė. Taigi — visai ne. Iš tikrųjų esu žmogus. 
O jeigu ir atrodau kaip beždžionė, tai tik todėl, kad esu 
jau labai labai senas, gyvenu daugelį šimtmečių. Dėl to, 
kad esu toks senas, esu didžiai išmintingas. O dėl to, kad 
esu toks išmintingas, su manimi vieninteliu Aslanas lin- 
kęs kalbėtis. Juk neimsite reikalauti, kad jis šnekėtųsi su 
kiekvienu to įsigeidusiu paiku gyvuliu. Jis pasakys man, 
ką privalote padaryti, o aš persakysiu jums visiems. Siū- 

lau pasinaudoti mano patarimu: kad ir ką jis palieprų, 
stenkitės apsisukti kuo sparčiausiai, mat jokio dykinėji- 
mo jis nepakęs! 

Jam atsakė gūdi tyla; buvo girdėti tik vieno mažylio 
opšriuko verksmas ir tykus jį raminančios motinos balsas. 

— Dar vienas dalykas, - beždžionė kalbėjo toliau, jos 
skruostas išsipūtė nuo dar vieno riešuto. - Girdėjau, kai 
kurie arkliai šitaip kalbasi tarpusavyje: „Paskubėkime, 
sutampykime tuos rąstus kaip įmanoma greičiau, tuo- 
met vėl būsime laisvi“ Tad štai, tokias mintis verčiau 
iškart meskite iš galvos. Ir ne vien tik arkliai. Ateityje 
kiekvienas, galintis dirbti, privalės dirbti. Aslanas dėl to 
susitarė su Kalormeno karaliumi - tisroku, kaip jį vadi- 
na patys mūsų tamsiaveidžiai draugai kalormenai. Jūs, 
arkliai, taip pat jaučiai ir asilai, keliausite į Kalormeną, 
ten užsidirbsite pragyvenimui - traukdami vežimus, ne- 
šiodami krovinius, kaip tai daro arkliai ir panašūs gyvu- 
liai kitose šalyse. O jūs, kasti sugebantys gyvuliai, - kur- 
miai, triušiai, nykštukai, - trauksite darbuotis į tisroko 
kasyklas. O... 

— Oi ne, ne, ne, - vienu balsu sustaugė susirinkę žvė- 
rys. — Šitaip negali būti. Aslanas niekuomet neparduotų 
mūsų vergauti Kalormeno karaliui. 

— K3 čia šnekate! Prikąskite liežuvius! - sušnypštė 
beždžionė. - Bene kas nors bent žodeliu užsiminė apie 
vergiją? Nebūsite jokie vergai. Jums bus mokamas atly- 
ginimas — ir net labai dosniai. Tai yra jūsų atlyginimas 

keliaus tiesiai į Aslano iždą, o Aslanas savo nuožiūra 
naudos jį visų labui. 

"Tai taręs, jis pažvelgė į kalormenų vyresnįjį ir mažne 
mirktelėjo. 

Kalormenas nusilenkė ir prašneko išpūstomis frazė- 
mis, kaip paprastai ir kalba kalormenai: 

— O išmintingasai, katro lūpomis byloja Aslanas! Tis- 
rokas (lai gyvuoja jisai per amžius) visa širdimi pritaria 
jūsų ponybei ir palaiko šiuosius giliai apmąstytus keti- 
nimus. ę 

— Na štai! Dabar aišku? — tarė beždžionė. - Dėl vis- 
ko sutarta. Ir visa tai - tik jūsų pačių labui. Už jūsų už- 
dirbtus pinigus Narniją paversime tokia šalimi, kurioje 
vertės gyventi. Apelsinų ir bananų čia bus nors vežimu 
vežk, be to, bus kelių ir didelių miestų, ir mokyklų, ir 
įstaigų, ir botagų, ir antsnukių, ir balnų, ir narvų, ir ap- 
tvarų, ir kalėjimų - o, visko! 

— Bet mes visų tų dalykų nenorime, - įsiterpė senas 
lokys. - Mes tenorime laisvės. Ir dar norime išgirsti kal- 
bant patį Aslaną. 

— Tik nepradėkite ginčytis, - sudraudė jį beždžionė, — 
nes šito aš nepakęsiu. Aš esu žmogus, o tu - tik nutukęs 
kvailas senas lokys. Ką tu išmanai apie laisvę? Manai, kad 
laisvė yra daryti ką nori. Štai tu ir klysti. Tai anaiptol ne 
tikroji laisvė. Tikroji laisvė yra daryti tai, ką liepiu aš. 

— Hnrrr, - urgztelėjo lokys ir pasikasė pakaušį; tokius 
dalykus jam buvo nelengva suprasti. 

— Malonėk, malonėk pasakyti dar kai ką! - atsklido 


laibas balselis - prašneko ėriukas, ir dar toks mažas, kad 


visi gerokai nustebo, kaip jis išvis drįso prasižioti. 

— Kas dar? — suirzo beždžionė. - Klausk, tik grei- 
čiau! 

— Malonėk man pasakyti, nes nesuprantu, - ėmė pra- 
šyti ėriukas. — Kas gi mus sieja su kalormenais? Mes — 
Aslano globotiniai. Jie garbina Tašą. Tašas yra jų dievas. 
Kaip patys sako, jis turi keturias rankas ir grifo galvą. 
Jam ant altoriaus aukojami žmonės. Aš pats netikiu, kad 

iš tikrųjų esama tokio dievo kaip Tašas. Bet jeigu jis toks 
yra, kaip Aslanas galėtų su juo draugauti ? 

Žvėrys pakreipė galvas ir sužibusiomis akimis paskers- 
akiavo į beždžionę. Visi sumojo, kad iki šiol dar nė vie- 
nam nepavyko taip sumaniai paklausti. 

Beždžionė pašoko ir spjovė ėriuko pusėn. 

— Mažvaiki! - sušnypštė. - Tu, paikas pienburni! Bėk 
namo pas mamą pažįsti pienelio! Ką tu išmanai apie 
tokius dalykus? O visi kiti - paklausykite. Tašas yra tas 
pats Aslanas, tik kitu vardu. Ir tasai senas įsitikinimas, 
neva mes teisūs, o kalormenai klysta - gryniausia kvai- 
lystė. Dabar jau žinome, kaip yra iš tikrųjų. Kalormenai 
tiesiog vartoja kitus žodžius, bet visi mes kalbame apie 
tą patį. Tašas ir Aslanas — tik du skirtingi Patys Žinote 
Kieno vardai. Dėl to, aišku, tarp jų nė negali būti jokios 
nesantarvės. Jūs, kvaili gyvuliai, įsikalkite tatai į galvas: 
Tašas yra Aslanas, Aslanas yra Tašas. 

Tikriausiai esate matę, koks liūdnas kitąsyk atrodo 
jūsų šunelio snukis. Tad štai, prisiminkite jo liūdesį, 
o tada pagalvokite apie visų kalbančių gyvūnų - visų 
tų sąžiningų, kuklių ir sutrikusių paukščių, lokių, opš- 
rų, triušių, kurmių, pelių - išraišką, apie neaprėpiamą 
liūdnumą jų akyse. Visos uodegos vilkosi žeme, visi 
ūsai nukaro. Išvydus tokius sielvartingus jų snukius, 
jums širdys krauju lietųsi iš gailesčio. Tarp visų žvėrių 
buvo tik vienas vienintelis toks, kuris, regis, nėmaž 
nenusiminė. 

Tai buvo rudas katinas — didelis, stambus, pačiame 
jėgų žydėjime; jis tupėjo uodega aprietęs priešakines le- 
tenas pirmoje žvėrių eilėje. Visąlaik jis įdėmiai spigino į 
beždžionę ir vyriausiąjį kalormeną, nė kartelio net ne- 
mirktelėdamas. 

— Atleiskite, - galiausiai prašneko katinas, labai man- 
dagiai, - bet šitai man iš tikrųjų įdomu. Ar tavasai bičiu- 
lis iš Kalormeno pasakytų tą patį? 

— Dėl to negali būti anei kokios abejonės, - užtikri- 
no kalormenas. - Išmintingiausioji beždžionė - tai yra, 
norėjau pasakyti, žmogus - byloja gryną tiesą. Aslanas 
reiškia ne daugiau ir ne mažiau negu Tasas. 

— O ypačiai - Aslanas reiškia nė kiek 2e daugiau negu 
Tašas? - pasitikslino katinas. 

— Nė kiek ne daugiau, - patvirtino kalormenas, žvelg- 
damas katinui tiesiai į akis. 

— Ar šitoks atsakymas tave tenkina, Rudi? - paklausė 
beždžionė. 

— O taip, žinoma, - ramiai patikino katinas. - Kuo 
didžiausiai jums dėkoju. Aš tik norėjau viską iki galo iš- 
siaiškinti. Dabar jau, rodos, pradedu suprasti. 

Ligi šiol karalius ir Brangakmenis nė neprasižiojo: 
laukė, kol beždžionė kreipsis tiesiai į juos, mac kištis į 
jos postringavimus nematė prasmės. Tačiau dabar, nu- 
žvelgęs suniurusius narnus ir sumojęs, kad visi patikės, 
jog Aslanas ir Tašas iš tiesų yra tas pat, Tirianas tiesiog 
nebeištvėrė. 


.-43. 


+ PASKUTINIS MŪŠIS + 


— Beždžione, - suriko didžiu balsu, - tu meluoji! Pa- 
sibjaurėtinai meluoji! Meluoji kaip kalormenas! Meluo- 
ji kaip tikra beždžionė! 

Jis ketino paklausti, kaip šiurpusis dievas Tašas, min- 
tantis savosios tautos krauju, gali būti tas pat, kas ir gera- 
sis liūtas, kurio krauju buvo išgelbėta visa Narnija. Jei tik 
jam būtų buvę leista kalbėti, galbūt beždžionės valdžia 
su ta diena ir būtų pasibaigusi, galbūt žvėrys būtų per- 
pratę tiesą ir išvertę beždžionę iš sosto. Tačiau daugiau 
jis nesuspėjo nė žodžio pratarti, mat du kalormenai iš 
visų jėgų šėrė jam per veidą, o trečias pargriovė iš už- 
nugario spyręs į kojas. Dar jam begriūvant, beždžionė 
suspiegė, apimta siaubo ir įniršio: 

— Tempkite jį šalin! Tempkite jį šalin! Ten, kur jis 
mūsų negirdėtų, o mes negirdėtume jo! Ten ir pririški- 
te jį prie medžio! Aš... tai yra, norėjau pasakyti, Aslanas 


nubaus jį vėliau! 

Ą pdujęs nuo smūgių karalius dorai nė nesusigaudė, 

as vyksta, kol kalormenai atrišo jam riešus, nulei- 
do rankas prie šonų ir atrėmė jį nugara į uosio kamieną. 
Tada pririšo virvėmis prie medžio per čiurnas, kelius, 
juosmenį bei krūtinę ir taip paliko. Tuo metu užvis la-- 
biausiai jį erzino tai — mat dažnai nutinka taip, jog užvis 
sunkiausia būna ištverti smulkmenas, - kad iš prakirstos 
lūpos sunkėsi kraujas, o jis negalėjo nusišluostyti kute- 
nančios srovelytės. 

Iš ten, kur buvo pririštas prie medžio, jis vis dar matė 
sukiužusią pašiūrę kalvos viršūnėje ir priešais ją sėdin- 
čią beždžionę. Girdėjo ir vis dar šnekančios beždžionės 
balsą, protarpiais - ir susirinkusių klausytojų atsaką, bet 
žodžių suprasti nepavyko. 

„Kažin, ką jie padarė Brangakmeniui?“ — susirūpino 
karalius. 

Galiausiai žvėrių minia sujudo ir ėmė skirstytis į visas 
puses. Keletas jų praėjo beveik pro pat Tirianą. Dirste- 


lėjo į jį, regis, tuo pat metu ir išsigandę, ir gailaudami, 

kad jis štai stovi pririštas, bet nė vienas netarė nė žodžio. 
Netrukus visi išsivaikščiojo, miške įsiviešpatavo tyla. 
Praslinko valanda, antra, trečia; Tirianą ėmė kamuoti 
troškulys, paskui — ir alkis, o vakarėjant pradėjo smelkti 
šaltis. Karaliui nepakenčiamai įsiskaudėjo nugarą. Saulė 
nusileido, sutemos vis labiau tirštėjo. 

Jau beveik visiškai sutemus, Tirianas išgirdo lengvą 
kojyčių tapsėjimą ir tuojau pat išvydo keletą jo link at- 
skubančių padarėlių. Trejetas jų buvo pelės, per vidu- 
rį — triušis, o greta jo — dar du kurmiai. Šie, užsivertę ant 
pečių, nešėsi maišus, dėl to jų pavidalai tamsoje atrodė 
keistai, karalius iš pradžių net nusistebėjo, kokie gyviai 
tatai galėtų būti. Dar akimirka -— ir visi susibūrė prie jo, 
atsistojo ant užpakalinių letenėlių, priekinėmis rem- 
damiesi jam į kelius, ir ėmė baksnoti snukučiais — to- 
kie buvo žvėrelių bučiniai. (Žmogaus kelius jie pasiekė, 
mat Narnijos kalbantys gyvūnai paprastai būna gerokai 
stambesni už savo paprastus giminaičius, gyvenančius 
Anglijoje.) 

— Ak, valdove karaliau! Brangusis valdove karaliau! — 
sučiepsėjo laibi balseliai. - Mums taip tavęs gaila! Bet 
atrišti nedrįstame, nes gali užsirūstinti Aslanas. Vis dėl- 
to atnešėme tau šio to vakarienei. 

Viena pelė mitriai užsikeberiojo aukštyn ir įsitaisė ant 
virvės, juosiančios Tirianui krūtinę; bukas jos snukutis 
atsidūrė tiesiog priešais Tiriano veidą. Tada ropšcis aukš- 


tyn suskato kita pelė, ji pakibo kiek žemėliau pirmosios. 

Visi kiti susispietė apačioje ir ėmėsi joms perdavinėti, 
ką atnešę. 

— Atsigerk, valdove, tada galėsi ir kąsnį nuryti, - įkal- 
binėjo viršutinė pelė; Tirianas susizgribo, kad jam prie 
lūpų prikištas medinis puodelis. Tiesa, vos kiaušinio 
lukšto dydžio - karalius ištuštino jį, beveik nė nepaju- 
tęs vyno skonio. Bet pelė tuojau pat pasiuntė puodelį 
žemyn, ir šis netrukus grįžo jai vėl pripiltas, o Tirianas 
išgėrė ir antrą. Taip siuntinėjo puodelį, kol jis atsigėrė 
iki soties, ir buvo juo geriau, kad vyno gavo po lašelį, 
mat gerdamas mažais gurkšniais greičiau numalšini 


troškulį, nei nugurkęs skystį vienu mauku. 

— Dabar paduokite vandens, - paliepė pirmoji pelė. - 
Nuprausiu karaliui veidą. Jis visas kruvinas. 

Tirianas pajuto, kaip prie veido prisilietė kažkas, lyg 
ir mažutėlė kempinė. Nušluosčius kraują, jis pasijuto ge- 
rokai atsigavęs. 

— Mano mažieji bičiuliai, - tarė Tirianas, - kaip jums 
už visa tai atsidėkosiu? 

— Nereikia, nereikia mums dėkoti, - sučiauškėjo laibi 
balseliai. - Ką kita galėjome daryti? Nereikia mums jo- 
kio kito karaliaus. Mūsų valdovas - tu. Ir jei prieš tave 
būtų stojusi tiktai beždžionė su kalormenais, mes būtu- 
me kovoję; pirmiau visus mus anie būtų turėję sudras- 
kyti į skutus, tik paskiau gavę tave surišti. Tikrai, tikrai 
būtume tave gynę. Bet priešintis Aslano valiai mes ne- 
galime. 

— Manote, tai iš tikrųjų Aslanas? — paklausė karalius. 

— O taip, taip, - patvirtino triušis. - Praėjusią naktį 
jis buvo išėjęs iš pašiūrės. Visi jį regėjome. 

— O kaip jis atrodė? — pasidomėjo karalius. 

— Kaip didžiulis ir baisus liūtas, žinoma, - atsakė jam 
viena pelių. 

— Taigi, sakote, kad tai išties Aslanas žudo miško nim- 
fas, o jus visus siunčia vergauti Kalormeno karaliui ? 

— Ak, išties baisu, ar ne? — atsiliepė antra pelė. - Ver- 
čiau jau būtume galą gavę, kol šitai dar nebuvo prasidė- 
ję! Ber viskas taip ir yra, be menkiausios abejonės. Visi 
tvirtina: šitaip įsakęs Aslanas. O ir patys jį matėme. Nie- 

kad nebūtume pamanę, kad Aslanas gali šitaip su mu- 
mis elgtis. Nagi, juk mes... mes žroškome, kad jis grįžtų į 
Narniją! 

— Atrodo, šįsyk jis grįžo smarkiai įpykęs, - vėl pra- 
šneko pirmoji pelė. - Tikriausiai, nė patys nežinodami, 
kažkaip labai jau nusikaltome. Reikia manyti, jis mus už 
kažką baudžia. Bet juk galėtų bent pasakyti už ką! 

— Ko gero, ir dabar elgiamės nederamai, - spėjo triušis. 

— Jeigu ir taip, man vis viena, - pareiškė vienas kur- 
mių. - Antrąsyk pasielgčiau lygiai taip par. 

"Tačiau kiti tuojau suskato jį tildyti. 

— Cit, cit, - sudraudė vienas. 

— Pasisaugok! — įspėjo kitas. 

O paskui jau prapliupo visi: 

— Atleisk, mūsų brangusis karaliau, bet mums reikia 
traukti atgalios. Nekas bus, jei būsime pričiupti čia. 

— Tučtuojau ir eikite sau, mielieji žvėreliai, - paragino 
Tirianas. - Net dėl visos Narnijos nesutikčiau įstumti 
kurį jūsų į pavojų. 

— Labanakt, labanakt, - sušurmuliavo žvėreliai, trin- 
damiesi nosimis į jo kelius. - Mes būtinai grįšime - jei 
tik galėsime. 

Tai tarę, jie nušiugždėjo sau, o miškas pasirodė dar 
tamsesnis, šaltesnis ir gūdesnis, nei buvo iki jiems pasi- 
rodant. 

Viena po kitos žiebėsi žvaigždės; laikas slinko neap- 


sakomai lėtai - jūs tik įsivaizduokite, kaip lėtai, - o pas- 

kutinysis Narnijos karalius stovėjo pririštas prie medžio, 
išsitempęs, sustiręs, maudulių varstomas. Bet galų gale 
šis tas atsitiko. 

Toli toli įsižiebė raudonas žiburėlis. Paskui akimirkai 
užgeso, bet tuojau vėl sušvito, didesnis ir ryškesnis. Ne- 
trukus Tirianas įžiūrėjo tamsias figūras, slimpinėjančias 
šen ir ten šiapus žiburio, nešiojančias kažkokius ryšu- 
lius ir metančias juos žemėn. Dabar jis susigaudė, ką 
matąs. Kažkas užkūrė laužą, o tamsiosios figūros nešė 
glėbelius žabų ir krovė į ugnį. Laužas greitai įsidegė, ir 
Tirianas įžvelgė, kad ugnis kūrenasi pačioje kalvos vir- 
šūnėje. Gana aiškiai įžiūrėjo ir pašiūrę, dunksančią be- 
maž iškart už laužo, užlietą rauzganos pašvaistės, ir di- 
džiulę minią žvėrių bei žmonių, urduliuojančią tarp jo 
ir laužo. Figūrėlė, tūnanti susikūprinusi prie pat ugnies, 
reikia manyti, buvo beždžionė. Ji kažką kalbėjo miniai, 
tik žodžių karalius negirdėjo. O paskui prisiartino prie 
pašiūrės durų ir triskart nusilenkė iki pat žemės. Išsitie- 
sė, tada atidarė duris. O pro jas išėjo kažkas — kažkas 
keturiomis kojomis, šiek tiek susikaustęs ir nevikrus - ir 
stojo priešais minią. 

Siūbtelėjo graudus riksmas ir kaukimas, toks garsus, 
kad Tiriano ausis pasiekė keletas žodžių. 

— Aslanai! Aslanai! Aslanai! - stūgavo žvėrys. - Pasa- 
kyk mums ką nors! Paguosk mus! Nebepyk ant mūsų! 

Tirianas iš taip toli gerai nematė to keturkojo pada- 


ro, bet įžiūrėjo, kad jis geltonas ir gauruotas. Karalius 

kaip gyvas nebuvo regėjęs didžiojo liūto. Tiesą sakant, 
išvis nebuvo matęs jokio liūto. Tad negalėjo ir pasakyti, 
ar tasai žvėris prie laužo — tikrasis Aslanas, ar ne. Tiesa, 
nemanė, kad Aslanas turėtų stypsoti štai toks pastiręs ir 
dar nepratarti nė žodžio. Bet kaipgi įsitikinti? Valandėlę 
galvoje kunkuliavo išties šiurpios mintys, bet paskui ka- 
ralius prisiminė anuos kliedesius, neva Tašas ir Aslanas 
yra tas pat, ir sumojo, kad visa tai, kas dabar vyksta, tu- 
rėtų būti viena didelė apgavystė. 

Beždžionė prikišo galvą prie pat geltonojo padaro 
galvos, tartum įdėmiai klausydamasi, ką šis jai kužda. 


Paskui atsigręžė ir kreipėsi į susirinkusiuosius, o tie ir 

vėl pratrūko aimanomis. Tuomet geltonasis nerangiai 
apsisuko ir nupėdino - bemaž, galėtum sakyti, nukry- 
pavo — atgal į pašiūrę, beždžionė uždarė jam iš paskos 
duris. Jam pradingus, laužas, reikia manyti, buvo užge- 
sintas, mat šviesa išnyko gana staigiai, ir Tirianas vėlei 
liko vienui vienas tamsoje, šalčio smelkiamas. 

Jis susimąstė apie kitus karalius, gyvenusius ir miru- 
sius Narnijoje senaisiais laikais, ir nusprendė, kad lig šiol 
nė vieno iš jų nelydėjo šitokia pragaištis. Pagalvojo apie 
savo prosenelio prosenelį, karalių Rilianą, kurį, dar vi- 
sai jauną princą, buvo pagrobusi ragana ir ilgus metus 
slapstė tamsiuose požemiuose po šiaurinių milžinų gy- 
venamais kraštais. Bet Rilianui viskas baigėsi gerai, mat 
netikėtai iš anapus pasaulio krašto pagalbon atskubėjo 
du paslaptingi vaikai — jie išgelbėjo Rilianą, ir šis, grįžęs 
namo, į Narniją, valdė ilgai ir laimingai. 

— Man, regis, šitai neskirta, — tarstelėjo pats sau Ti- 
rianas. 

Pagalvojo jis ir apie dar tolimesnę praeitį, apie Riliano 
tėvą Kaspianą Jūrininką, kurį klastingasis dėdė Mirazas 
kėsinosi nužudyti, bet Kaspianas paspruko į girią, pas 
nykštukus, ir liko gyvas. Šios istorijos pabaiga galiausiai 
irgi buvo laiminga, mat ir Kaspianui pagelbėję kažkokie 
vaikai — tik jų tąsyk būta keturių, ne dviejų, - atkeliavę 
iš kažkur užu pasaulio krašto; jie iškovojo didžią pergalę 
mūšyje ir pasodino Kaspianą į jo tėvo sostą. 

— Bet visa tai įvyko taip seniai, - tarė sau Tirianas. — 
Dabar šitaip nebenutinka. 

O paskui jis prisiminė (mat būdamas vaikas itin do- 
mėjosi istorija), kaip tie patys keturi vaikai, padėję Kas- 
pianui, lankėsi Narnijoje dar gerą tūkstantmetį anks- 
čiau, ir anuomet nuveikė išties neįtikėtinų dalykų. Tada, 
prieš tūkstantmetį, jie įveikė nuožmiąją Baltąją Raganą, 
jų pastangomis galiausiai baigėsi Šimtametė žiema, o 
paskui jie (visi keturi drauge), įsikūrę Kair Paravelyje, 
valdė Narniją, kol užaugo, tapo nebe vaikais, o didžiais 
karaliais ir žaviomis karalienėmis, o jų valdymo laiko- 
tarpis iki šiol vadinamas Narnijos Aukso amžiumi. Pasa- 
kojimuose apie aną metą nuolatos minimas ir Aslanas — 
dabar Tirianas aiškiai tai prisiminė. 

„Aslanas ir kito pasaulio vaikai, - pagalvojo Tiria- 
nas. — Jei pasidarydavo visai prastai, jie atskubėdavo 
mums padėti. Ak, jei taip jie ateitų ir dabar!“ 

Taip pamanęs, jis garsiai sušuko: 

— Aslanai! Aslanai! Aslanai! Atskubėk į pagalbą dabar! 

Tačiau jam niekas neatsakė, ničniekas nesutrikdė 
tamsos, šalčio ir tylos. 

— Tegul as žūsiu ir pražūsiu! — vėl suriko karalius. — 
Sau aš nieko neprašau! Tiktai išgelbėk Narniją! 

Nei naktyje, nei miške vis dar niekas nepasikeitė, ta- 
čiau kažkokią permainą Tirianas pajuto savyje. Nė pats 
nesuprato kodėl, bet širdies gilumoje įsižiebė menkutė 
vilties kibirkštėlė. Pasijuto stipresnis. 

— Ak, Aslanai, Aslanai, - sukuždėjo. - Jei negeidau- 


ji ateiti pats, bent jau atsiųsk pagalbos iš užu pasaulio 

krašto! Arba leisk man gelbėtojus prisišaukti. Lai mano 
balsas sklinda anapus pasaulio! 

O paskui, nė pats dorai nesuvokdamas, ką darąs, stai- 
ga suriko didžiu balsu: 

— Vaikai! Vaikai! Narnijos draugai! Greičiau! Ateiki- 
te pas mane! Per platųjį pasaulį jus šaukiu — ašen, Ti- 
rianas, Narnijos karalius, Kair Paravelio valdovas, Salų 
Atsiskyrėlių imperatorius! 

Ir tą pat akimirksnį jis paniro į sapną (jei tikrai į sa- 
pną) - tokį gyvą ir ryškų, kokio kaip gyvas dar nebuvo 
sapnavęs. 

Jis tarytum stovėjo skaisčiai apšviestame kambaryje, 
prie stalo čia sėdėjo septyniese. Atrodė, kad jie ką tik 
pabaigė valgyti. Du iš to septyneto buvo jau tikri kar- 
šinčiai: senukas su balta barzda ir senutė linksmomis, 
išmintingomis, kibirkščiuojančiomis akimis. Senukui iš 
dešinės sėdėjo jaunas vaikinas, dar netgi ne visai suaugęs, 
jaunesnis už patį Tirianą, bet jau tauriu kaip tikro kara- 
liaus ir kario veidu. Bemaž tą pat galėjai pasakyti ir apie 
kitą jaunikaitį, sėdintį dešiniau senutės. Už stalo, veidu 
į Tirianą, buvo įsitaisiusi šviesiaplaukė mergaitė, jaunes- 
nė už tuodu, o abipus jos - berniukas ir mergaitė, dar 
jaunesni. Visi vilkėjo tokiais drabužiais, kurie Tirianui 
pasirodė baisiai keisti. 

Bet kvaršinti galvos tokiomis smulkmenomis nebuvo 
kada, mat jauniausiasis berniukas ir abi mergaitės staiga 
pašoko, kažkuris jų riktelėjo. Senutė su švilpesiu įkvė- 

pė. Senukas veikiausiai nejučia krustelėjo dešinę ranką, 
mat vyno taurė, stovėjusi šalia jos, nusirito žemėn - Ti- 
rianas girdėjo, kaip ji duždama terkštelėjo, atsitrenkusi 
į grindis. 

Ūmai Tirianas sumojo, kad tie žmonės jį mato: visi 
įsistebeilijo į jį, lyg išvydę šmėklą. Vis dėlto tasai kara- 
liškos išvaizdos vaikinas, sėdįs senoliui iš dešinės, nė 
nekrustelėjo (tiesa, labai išbalo), tik stipriai sugniaužė 
kumštį. O paskui prabilo: 

- Jeigu tu ne vaiduoklis ir ne sapnas - kalbėk! Pažiū- 
rėti tu panašus į Narnijos gyventoją, o mes - septynetas 
Narnijos bičiulių. 

Tirianas karštai troško prašnekti, bandė surikti esąs 
Tirianas iš Narnijos, bandė sakyti, kad jam labai reikia 
pagalbos. Bet tuojau įsitikino (kartais sapnuose šitaip 
atsitinka ir man) negalįs ištarti nė žodžio. 

Tas pacs vaikinas, kuris kreipėsi į jį, atsistojo. 

- Šešėli ar dvasia, ar kas tu būtum, - tarė įsmeigęs akis 
tiesiai į Tirianą. - Jei tu tikrai iš Narnijos, Aslano vardu 
tau prisakau: kalbėk! Aš - Didysis Karalius Piteris. 

Kambarys Tirianui prieš akis ėmė lietis. Jis dar gir- 
dėjo tų septynių žmonių, ūmai sušnekusių vienu metu, 
balsus, tik vis labiau ir labiau cilstančius, o bylojo jie 
maždaug štai ką: 

- Žiūrėk! Jis blunka. 

— Tirpsta tiesiog ore! 

- Jis baigia išnykti. 


„55. 


+ PASKUTINIS MŪŠIS + 


Dar akimirksnis — ir Tirianas, visiškai budrus, pasiju- 
to tebestovįs pririštas prie medžio, dar labiau sušalęs ir 
sustiręs. Mišką buvo užliejusi baugi, blyški apyblanda — 
tokia, kokia būna tamsai skystant prieš aušrą. Tirianas 
buvo permirkęs nuo rasos; atėjo rytas. 

"Tokios nykumos, kokia užgriuvo tą pabudimo aki- 


mirksnį, jis dar niekad nebuvo patyręs. 


S SKYRIUS 


-—4/2/4— 


Kaip karalius sulaukė pagalbos 


> 


172 ši kankynė netruko ilgai. Bemaž iškart pasi- 
girdo pokštelėjimas, paskui — dar vienas, ir priešais 
karalių radosi du vaikai. Prieš akis miške dar ką tik ne- 
buvo nė gyvos dvasios, vaikai negalėjo ir išnirti iš už ko- 
kio medžio - belaisvis būtų išgirdęs. Iš tikrųjų jie tiesiog 
išdygo lyg iš po žemių. 

Karalius iš pirmo žvilgsnio pastebėjo, kad abu nepa- 
žįstamieji vilki tokius pat keistus, nušiurusius drabužius 
kaip ir anie, regėtieji sapne; dirstelėjęs antrą kartą atpa- 
žino: juk tai jauniausieji berniukas ir mergaitė iš anų 
septynių. 

— O, kad tave! - sušniokštė berniukas. - Net kvapą 
užgniaužė! Jau pamaniau... 

— Nagi greičiau, atriškime jį, - paragino mergaitė. — 
Pasikalbėti galėsime ir paskui. - Grįžtelėjusi į Tirianą 
ji pridūrė: - Atleisk, kad taip užtrukome. Prisistatėme 
iškart, kai tik galėjome. 

Kol ji kalbėjo, berniukas nieko nelaukęs išsitraukė iš 


kišenės peiliuką ir suskato džyrinti virves; perpjovė jas, 

tiesą sakant, net pernelyg mitriai: vos nukritus paskuti- 
nei kilpai, sustiręs, nutirpusiu kūnu karalius neišsilaikė 
ant kojų ir susmuko keturpėsčias. Atsistoti įstengė tik 
kurį laiką smarkiai trynęs ir žnaibęs kojas, kad atsikurtų 
kraujotaka. 

— Kaip kažin ką! - šūktelėjo mergaitė. - Juk tai tu, ar 
ne? Tai tu pasirodei mums aną vakarą prieš kokią savai- 
tę, kai visi drauge vakarieniavome? 

— Sakai, prieš savaitę, dailioji mergele? - nustebo Ti- 
rianas. - Manding, praslinko vos dešimt minutėlių po 
to, kai sapnas buvo nubloškęs mane į jūsąjį pasaulį. 

- Amžinai ta sumaištis su laiku, Poul, - tarė ber- 
niukas. 

— Ak taip, prisimenu, - pritarė Tirianas. - Apie tai 
irgi užsimenama visose senosiose legendose. Jūsų tolio- 
joje šalyje laikas slenka kitaip nei mūsiškėje. Bet jeigu 
jau užsiminėme apie laiką, žinokite: pats metas mums 
nešdintis kuo toliausiai, nes mano priešai jau visai čia 
pat. Eisite su manim? 

- Žinoma, - atsakė mergaitė. - Juk tau, ne kam ki- 
tam, ir atkakome padėti. 

Tirianas atsistojo ir skubiai nusivedė juos kalvos šlai- 
tu žemyn, į pietus, tolyn nuo pašiūrės. Pats labai gerai 
žinojo, kur link nori traukti, bet pirmiausia siekė atsi- 
durti ant akmenuoto grunto, kad neliktų pėdsakų, o 
antra — perbristi kokį upokšnį, kad persekiotojai pa- 
mestų kvapą. 

Dėl to jie gerą valandą rabždinosi akmenimis ir bri- 


do vandeniu, tad gerokai pridusę nė nebandė šnekėtis. 
Tačiau Tirianas vis tiek neiškentė protarpiais vogčia ne- 
dirsčiojęs į palydovus. Regėti greta savęs kito pasaulio 
vaikus buvo taip neįtikėtina, kad svaigo galva, kita ver- 
tus, visos senosios legendos dabar atrodė tokios tikroviš- 
kos, kaip dar niekada iki šiol... ir dabar jau galėjo nutikti 
bet kas. 

— Na štai, — tarė Tirianas, jiems išnirus į siaurą slė- 
nį, nusidriekusį priešais tarp jaunų berželių. - Kolei kas 
saugu, nuo tų nevidonų atitrūkome, galime žingsniuoti 
nebe taip sparčiai. 

Saulė jau buvo patekėjusi, medžių šakos žaižaravo ra- 


sos lašeliais, pragydo paukščiai. 


„59. 


+ PASKUTINIS MŪŠIS + 


— Ar nevertėtų ko nors perkąsti... turiu galvoj - tau, 
pone? - pasiūlė berniukas. - Mudu tai papusryčiavę. 

Tirianas visiškai nesuprato, ką jam reikėtų perkąsti, 
bet tuojau pat ir paaiškėjo, ką berniukas turėjo omeny, 
mat jis atidarė išsipūtusią kuprinę ir iš jos ištraukė tau- 
kuotą ir gana sužliurgusį ryšuliuką. Tirianui žarna žarną 
rijo, tik jis iki šiol pats nesumojo, koks yra alkanas. 

Ryšulėlyje buvo du sumuštiniai su kietai virtais kiauši- 
niais, du — su sūriu ir dar du - pertepti paštetu. Jei Tiria- 
nas nebūtų buvęs toks alkanas, paštetas veikiausiai būtų 
įstrigęs gerklėje, mat Narnijoje tokių produktų niekas 
nenaudoja maistui. Bet išbadėjęs sudorojo visus šešis su- 
muštinius, o kol baigė, jie priėjo žemutinį slėnio galą, o 
ten aptiko samanotą uolą ir iš jos trykštantį šaltinėlį. Visi 
trys iki valiai atsigėrė ir nusiprausė užkaitusius veidus. 

— O dabar, - tarė mergaitė, braukdama nuo kaktos 
šlapius plaukus, — gal pasakytumei, kas tu toks, dėl ko 
buvai pririštas prie medžio ir kas išvis čia dedasi? 

— Būtinai viską išklosiu, panele, - patikino Tirianas. — 
Tik sustoti nevalia, turime traukti pirmyn. 

Jie nuėjo toliau, o Tirianas ėmėsi pasakoti, kas esąs ir 
kas jam atsitiko. 

— O dabar, - pridūrė baigdamas, - traukiu į tokį bokš- 
tą, vieną iš trijų, pastatytų mano senelio sergėti Žibinto 
tyrų nuo grėsmingų, įstatymo nepaisančių atskalūnų, 
gyvenusių jo viešpatavimo laikais. Tame bokšte rasime 


ginklų ir šarvų, ir šiokio tokio maisto, tiesa, vargu ar ko 

geresnio už paprasčiausius džiūvėsius. Be to, ten bent 
kurį laiką būsime saugūs, tad galėsime pagalvoti, ką da- 
rysime toliau. O dabar, jei tik malonėsite, patys pasisa- 
kykite, kas tokie esate ir kaip šičion atsidūrėte. 

— Aš — Eusracijus Ražas, - prisistatė berniukas, - o 
ji - Džilė Poul. Kartą, prieš amžių amžius, mes čia jau 
lankėmės — daugiau nei prieš metus mūsų laiku. Gyve- 
no čia toksai vyrukas, vardu princas Rilianas, tad štai, jis 
buvo įkalintas po žeme, o tada Balaniūra... 

— Aha! - šūktelėjo Tirianas. - Vadinasi judu — tas 
pats Eustacijus ir ta pati Džilė, kurie išvadavo karalių 
Rilianą nuo ilgus metus kausčiusių apžavų? 

— Taigi, tai mes, - patvirtino Džilė. - Tai jis dabar — 
jau karalius Rilianas? Ak taip, žinoma, taip ir turėtų 
būti. Visai užmiršau, kad... 

— Ne, - pertarė ją Tirianas. - Aš - septintosios kartos 
karaliaus Riliano palikuonis. Jis pats mirė daugiau nei 
prieš du šimtus metų. 

Džilė susiraukė. 

— Brrr, - nusipurtė. - Va dėl šito grįžti į Narniją kitą- 
syk - tikras siaubas. 

Bet Eustacijus jau kalbėjo toliau: 

— Ką gi, pone, dabar jau žinai, kas mes tokie. Taigi, 
štai kas įvyko. Profesorius ir tetulė Polė susikvietė mus, 
visus Narnijos bičiulius, draugėn... 

— Šie vardai nėra man girdėti, Eustacijau, — tarė Ti- 


rianas. 

— Tai tuodu, kurie atkeliavo į Narniją pradžių pra- 
džioj, tą dieną, kai žvėrys išmoko kalbėti. 

— "Tegul mane liūto karčiai! — sušuko Tirianas. — 
Tuodu! Lordas Digoris ir ledi Polė! Iš paties pasaulio 
priešaušrio! Norite pasakyti, jie vis dar tebegyvena jūsų 
pasaulyje? Kokia šlovė, stebuklai neregėti! Pasakokite, 
papasakokite viską! 

— Iš tikrųjų ji mums ne teta, - pasakė Eustacijus. - Tai 
panelė Plamer, bet mes vadiname ją tetule Pole. Taigi, 
jiedu ir susikvietė mus visus — ir šiaip sau, dėl smagu- 
mo, kad galėtume iki valiai pasikalbėti apie Narniją 
(turbūt supranti, kad niekam kitam apie tokius dalykus 
nė neprasižiojame), bet drauge ir dėl to, kad profesorių 
apniko nuojauta, neva ten mes dėl kažkokių priežasčių 
esame pageidaujami. 

Tada ėmei ir pasirodei tu, lyg kokia šmėkla ar dar ga- 
laižin kas, mes vos kojų nepakratėme, taip persigando- 
me, o paskui ir išgaravai, neprataręs nė žodžio. Tad kitas 
rūpestis buvo sumąstyti, kaip mums čionai patekti. Ne- 
gali pakliūti į Narniją vos užsigeidęs, taip nieko neišeina. 
Tai mes ir ėmėme tartis, svarstėme ir šiaip, ir taip, kol 
galiausiai profesorius nusprendė, kad vienintelis įmano- 
mas būdas — pasinaudoti stebuklingaisiais žiedais. Tik 
užsimovę tuos žiedus čia atsidūrė jis pats ir tetulė Polė, 
tiesa, labai labai seniai, kai patys buvo dar vaikai, daugy- 


bę metų prieš gimstant mums. 

Tačiau žiedai jau daugelį metų užkasti Londone (tai 
didelis mūsų pasaulio miestas, karaliau), tokio namo 
sode, o namas buvo parduotas. Dėl to negalėjome tiesiog 
nueiti jų išsikasti. Niekada neįspėtum, ką mes galų gale 
padarėme! Piteris sa Edmundu (Piteris — tai tasai pats 
Didysis Karalius Piteris, kuris bandė tave kalbinti) nu- 
važiavo į Londoną ir pro užpakalinius vartelius įsibrovė 
į sodą - paryčiais, kol visi dar miegojo. Apsirengę buvo 
darbininkų drabužiais, kad, jei kas pastebėtų, pamany- 
tų, jog jie atėję remontuoti kanalizacijos vamzdžių. Ak, 
kaip gaila, kad negalėjau prie jų prisidėti, smagumėlis 
turėjo būti neapsakomas! Reikia manyti, žygis buvo ne 
veltui, nes jau kitą dieną Piteris telegrama — na, tai toks 
lyg ir laiškas, karaliau, bet paaiškinsiu kitą kartą - mums 
pranešė turįs žiedus rankose. O dar kitą dieną mudviem 
su Džile reikėjo grįžti į mokyklą - iš mūsų visų tik mudu 
dar mokomės mokykloje, beje, toje pačioje. Taigi susita- 
rėme su Piteriu ir Edmundu susitikti stotyje pakeliui į 
mokyklą, ten jie turėjo atiduoti mums žiedus. Supran- 
ti, į Narniją teko keliauti mums, nes vyresnieji nebegali 
čionai lankytis. 

Tad štai, sėdome į traukinį - o traukinys tai toks daik- 
tas, kuriuo mūsų pasaulyje žmonės keliauja: daugybė 
vienas paskui kitą sukabintų vagonų. Profesorius, tetulė 
Polė ir Liusė važiavo su mumis. Norėjome kuo ilgiau pa- 
būti kartu. Taigi, kaip sakiau, sėdėjome traukinyje. Jau 


įvažiavome į stotį, kurioje turėjome susitikti su kitais, aš 

dairiausi pro langą, ar nepamatysiu jų perone, tik staiga 
kad trūktelės, kad sudžeržgės! Triukšmas buvo šiurpus, 
o mes - tik žybt ir atsidūrėme Narnijoje, ir išvydome 
jūsų didenybę pririštą prie medžio. 

— "Tai žiedų taip ir neužsimovėte? - paklausė Tirianas. 

— Ne, - atsakė Eustacijus. - Negavome jų net pamaty- 
ti. Aslanas viską sutvarkė savaip, be jokių žiedų. 

— Bet Didysis Karalius Piteris juos tebeturi, - tarė Ti- 
rianas. 

— Taip, - patvirtino Džilė. - Tik pats turbūt negali 
jais pasinaudoti. Kai anąsyk čia buvo kiti du Pevensiai — 
tai yra karalius Edmundas ir karalienė Liusė, - Aslanas 
pasakė, kad jie daugiau niekada nebepaklius į Narniją. 
Kažką panašaus jis sakė ir Didžiajam Karaliui, tik dar 
seniau. Gali neabejoti: Didysis Karalius atlėktų čionai 
žaibo greičiu, jei tik jam būtų leista. 

— O, kad tave, - išsprūdo Eustacijui. - Saulėkaitoje 
darosi gana karšta. Ar dar toli eiti, karaliau? 

— Pažvelkite, - Tirianas parodė ranka. Netoliese virš 
medžių viršūnių kilo pilki dantytų sienų mūrai; dar po 
kelių minučių jie išėjo į atvirą, žole apaugusį lauką. Vi- 
dur jo gurgėjo upeliukas, o kitame krante stūksojo ne- 
aukštas ketvirtainis bokštas su vos keletu labai siaurų 
langelių ir pažiūrėti masyviomis durimis į juos atgręžto- 
je sienoje. 

Tirianas skubiai dirstelėjo į vieną pusę ir į kitą, norė- 
damas įsitikinti, kad netoliese netyko koks priešas. Pas- 

kui nudrožė tiesiai prie bokšto, ten sustojo ir valandėlę 
stovėjo nekrustelėdamas, traukdamas raktų kezulą - šį, 
pasikabinęs ant sidabrinės grandinėlės, nešiojo po kaklu, 
pridengtą medžioklės apdaru. Raktai, kuriuos galiausiai 
iškrapštė iš po drabužių, išsyk traukė akį, mat du buvo 
gryno aukso, o daugelis kitų — išpuošti įmantriais orna- 
mentais: iš pirmo žvilgsnio galėjai pasakyti, kad jie skirti 
atverti prabangioms rūmų menėms ar slaptiems kamba- 
rėliams, arba saldžiai kvepiančios medienos skrynioms 
ar dėžutėms su karališkosiomis brangenybėmis. Tačiau 
raktas, kurį jis išsirinko ir įkišo į durų spyną, buvo visai 
paprastas, didelis, ne tokio dailaus darbo. Spyna buvo 


užrūdijusi, ir Tirianas jau spėjo nusigąsti, kad rakto taip 

ir nepavyks pasukti, bet galiausiai šis pasidavė ir durys, 
niauriai girgždėdamos, atsidarė. 

— Prašom užeiti, bičiuliai, - pakvietė Tirianas. - Tik, 
baiminuosi, jokių prašmatnesnių rūmų Narnijos kara- 
lius šiuo metu negali jums pasiūlyti. 

Tirianas pradžiugo įsitikinęs, kad abu nepažįstamieji 
išties gerai išauklėti. Jiedu vienas per kitą suskato tikinti, 
kad to neverta nė minėti ir kad bokšte, jų manymu, bū- 
sią net labai jauku. 

Iš tikrųjų labai jauku ten nebuvo. Viduje tvyrojo 
prietema, trenkė drėgme. Bokšte buvo viena vienintelė 
patalpa, o jos lubos buvo ir akmeninis viso pastato sto- 
gas; mediniai, kampe įtaisyti laiptai vedė iki antvožo, 
kurį atkėlęs galėjai išlipti prie šaudymo angų. Buvo čia 
ir keletas paprasčiausių gultų išsitiesti ir numigti, taip 
pat - gausybė skrynių bei ryšulių. Dar - židinys, tačiau 
atrodė, kad jame jau daugelį metų niekas nekūreno 
ugnies. 

— Ko gero, pirmiausia reikėtų traukti atgal laukan pa- 
sirinkti malkų, ar ne? - pasiūlė Džilė. 

— Nesiskubink, bičiule, - nesutiko Tirianas. Jis buvo 
tvirtai pasiryžęs nesileisti užpuolamas beginklis, tad ne- 
delsdamas kibo naršyti skrynias; dabar liko tik džiaugtis, 
kad neapleido šių įgulos bokštų: kartą per metus jie bū- 
davo tikrinami ir aprūpinami viskuo, ko galėjo prireikti. 
Lankų templės buvo riebaluoto šilko įmovose, kardai ir 


iečių antgaliai — ištepti taukais, kad neįsimestų rūdys, 

šarvai tvaskėjo įvyniokliuose. O, be viso šito, buvo kai 
kas ir dar geriau. 

— Jūs tik pažvelkite! —- šūktelėjo Tirianas ištraukda- 
mas ilgas, neregėto pynimo žiedmarškes ir mostelėda- 
mas jomis vaikams prieš akis. 

— Keistokos žiedmarškės, karaliau, - tarė Eustacijus. 

— Tai jau taip, vaikine, - patvirtino Tirianas. - Tikrai 
ne Narnijos nykštuko kaldintos. Tai svetimšalių šarvai, 
kalormenų. Keletą tokių nuolat laikau paruoštų, mat 
niekad negali žinoti, kada pačiam, o gal kam iš draugų, 
gali prireikti neatkreipti niekieno dėmesio tisroko kraš- 
te. Antai, yra ir akmeninis butelis. Jis pripiltas ypatingų 
sulčių - įsitrynę jų į veidus ir rankas, tapsime tokie pat 
rudaodžiai, kokie esti kalormenai. 

— O, šaunu! - šūktelėjo Džilė. - Maskuotė! Man pa- 
tinka. 

Tirianas parodė jiems, kaip įsipilti šlakelį sulčių į sau- 
ją ir įsitrinti delnus, paskui — veidus ir kaklus iki pečių 
bei rankas iki alkūnių. Tą pat padarė ir jis pats. 

— Kai sultys išdžius, - paaiškino, - spalva vandeniu 
nenusiplaus. Tik alyva su pelenais galėsime ją nuvalyti, 
kad vėl taptume šviesiaodžiais narnais. O dabar, mano 
mieloji Džile, žiūrėkime, kaip tau tiks žiedmarškės. Tie- 
sa, ilgokos, bet ne taip labai, kaip baiminausi. Be jokios 
abejonės, priklausė kurio nors tarkano pažo mokiniui. 

Pasidabinę kalormeniškomis žiedmarškėmis, jie užsi- 


dėjo ir kalormeniškus šalmus: nedidelius, apskritus, pri- 

glundančius prie galvos, su smaigaliu viršugalvyje. Pas- 
kui Tirianas iš spintelės paėmė kelis ritinius kažkokios 
baltos medžiagos ir apvyniojo ja šalmus taip, kad šie 
virstų turbanais — tiktai plonytis plieninis smaigas liko 
styroti per vidurį. Abu su Eustacijumi pasiėmė po lenk- 
tą kalormenišką kardą ir nedidelius apskritus skydus. 
"Tokio mažo kardo, kad jį suvaldyrų Džilė, čia nebuvo, 
bet jai teko ilgas, tiesus medžioklinis peilis, būtiniausiu 
atveju galįs atstoti kardą. 

— Gebėtum šaudyti iš lanko, mergele? - paklausė Ti- 
rianas. 

— Tokių gebėjimų neverta net minėti, - rausdama su- 
murmėjo Džilė. — Štai Ražas šaudo visai neblogai. 

— Tik netikėk ja, karaliau, - užginčijo Eustacijus. — 
Kai anąsyk grįžome iš Narnijos, abu miklinome ranką 
šaudyti iš lanko, tad dabar ji šaudo nė kiek ne prasčiau 
už mane. Tiesa, abu mes - ne kažin kokie šauliai. 

Tirianas padavė Džilei lanką ir strėlinę su strėlėmis. 
Galiausiai atėjo metas užsikurti ugnį, mat bokšto vidus 
labiau priminė kokį urvą nei kambarį, nuo drėgmės 
krėtė drebulys. Bet visi trys apšilo, kol prisirinko žabų — 
saulė jau plieskė tiesiai virš galvos, — o kai židinyje suūžė 
ugnis, ir bokšte iškart tapo gerokai smagiau. 

Pietauti vis dėlto jiems teko labai kukliai, mat spin- 
telėse rado tik kietų džiūvėsių - šiuos sutrupinę ir už- 


pylę verdančiu vandeniu su druska, pasigamino šiokios 

tokios košės. Atsigerti, savaime aišku, irgi nebuvo nieko, 
tik vanduo. 

— Kaip gaila, kad atkeliaudami neužgriebėme dėžutės 
arbatos, - pasiskundė Džilė. 

— Arba skardinės kakavos, - paantrino jai Eustacijus. 

— Neprošal bokšte būtų ir statinaitė kita gero vyno, — 
pridūrė Tirianas. 


6 SKYRIUS 

Neblogai šiąnakt padirbėta 


p: kokių keturių valandų Tirianas išsitiesė ant vieno 
gulto nusnausti. Abu vaikai jau pūtė į akį: Tirianas 
įtikino juos atsigulti anksčiau, mat žinojo, kad didžiąją 
nakties dalį teks praleisti ant kojų, o tokio amžiaus vai- 
kai niekaip negali apsieiti be miego. Negana co, karalius 
kaip reikiant juos nuvargino. Pirmiausia drauge su Džile 
treniravosi šaudyti iš lanko ir įsitikino, kad ji, tegul ir ne 
Narnijos lygio, bet visai pakenčiama šaulė. Jai net pavyko 
pašauti triušį (savaime aišku, ne 44/bantį - vakariniuose 
Narnijos pakraščiuose apstu paprastų triušių) — šis jau 
kabojo išdarinėtas, nudirtu kailiu. Tirianas patyrė, kad 
abu vaikai puikiausiai susidoroja su šiuo nešvariu ir dvo- 
kiu darbu, mat įgūdžių jiems nestigo —- daugybę kartų 
teko darinėti skerdieną keliaujant per milžinų kraštus 
princo Riliano laikais. 

Paskui jis mėgino pamokyti Eustacijų, kaip elgtis su 
kardu ir skydu. Eustacijus per ankstesnius apsilankymus 
Narnijoje buvo pramokęs švytruoti kardu - bet tiktai 


tiesiu, narnišku. Lenkto kalormeniško scimitaro jam iki 

šiol neteko net rankoje laikyti, tad buvo nelengva: tiek 
užsimoti, tiek kirsti reikėjo kitaip, teko atsikratyti ir kai 
kurių įgūdžių, įgytų kautynėse ilgu tiesiu kardu. Tiria- 
nas guodėsi bent tuo, kad Eustacijus turėjo žvitrią akį, 
be to, buvo itin judrus ir vikrus. Karalių stebino ir abie- 
jų vaikų jėga: abu atrodė sustiprėję ir ūgtelėję, gerokai 
labiau suaugę, nei buvo vos prieš kelias valandas, kai pir- 
mąsyk juos išvydo. Kažkas, tvyrantis pačiame Narnijos 
ore, dažnai šitaip paveikia svečius iš mūsų pasaulio. 

Visi sutarė, kad pirmiausia jiems reikia grįžti į Pašiū- 
rės kalvą ir pamėginti išvaduoti vienaragį Brangakmenį. 
O jau paskui, jei pavyks, traukti į rytus pasitikti karių 
būrio, kentauro Runvito atvedamo iš Kair Paravelio. 

Toks patyręs karys ir medžioklis kaip Tirianas vi- 
suomet gali nubusti, kada sumanęs. Prisakęs sau atsi- 
kelti devintą vakaro, jis išmetė iš galvos visus rūpesčius 
ir tuojau pat užmigo. Pabudo, kaip jam atrodė, vos po 
akimirkos, bet pasikeitusi šviesa ir pati vakaro nuotai- 
ka neabejotinai bylojo: jis išmiegojo tiek, kiek buvo 
nusistatęs. Tirianas atsikėlė, užsivožė ant galvos šalmą 
su turbanu (miegojo nenusivilkęs žiedmarškių), tada 
papurtęs pažadino abu vaikus. Nusiritę nuo gultų šie, 
tiesą sakant, atrodė gerokai suniurę ir apduję, ir niekaip 
negalėjo liautis žiovavę. 

— Taigi, - prašneko Tirianas. — Iš čia trauksime tiesiai 
į šiaurę — naktis žvaigždėta, tad galime viltis sėkmės, — 


tik kelias bus trumpesnis nei rytą, nes tada ėjome lanks- 


IS 


+ NEBLOGAI ŠIĄNAKT PADIRBĖTA + 


tu, o dabar keliausime tiesiai. Jei kas nors mėgins mus 
sustabdyti, judu savitvardos nepraraskite, o aš kaip išma- 
nydamas mėginsiu kalbėti lyg tikras bjaurybė, žiaurus ir 
pasipūtęs kalormenas. O jei išsitraukčiau kardą, tuomet 
ir tau, Eustacijau, derės pasielgti taip par, Džilė tada lai 
šoka užnugarin ir guldo strėlę ant templės. Bet jei tik 
šūktelėčiau: „Namo!“ - judviem abiem tai reikštų: bėg- 
te ir kuo greičiau atgal į bokštą. Žinokite tiktai: jeigu 
sušuksiu trauktis, nė vienas jūsų lai nebebando kautis, 
anei vienintelio kirčio, mat šitokia klaidinga karžygys- 
tė ne vieną sykį yra sugriovusi pačius gudriausius mūšio 
planus. O dabar, bičiuliai, Aslano vardu - pirmyn! 

Jie išėjo iš bokšto į žvarbią naktį. Virš medžių viršū- 
nių jau tvieskė visos didžiosios šiaurės žvaigždės. To pa- 
saulio šiaurinė žvaigždė vadinama Ieties Antgaliu, ji kur 
kas ryškesnė už mūsiškę Šiaurinę. 

Kurį laiką jie netrukdomi traukė tiesiai Ieties Anrga- 
lio linkui, bet netrukus įklampojo į tokį tankumyną, kad 
neišvengiamai teko apeiti jį lankstu, tad ir iškrypti iš tie- 
saus kelio. Dėl to vėliau — mat virš galvų vis dar raizgėsi 
šakų tankumynas - buvo ne taip ir lengva susigaudyti, 
kur jie atsidūrę ir kur eiti toliau. Ne kas kitas, o Džilė 
pirmoji rado teisingą kryptį. Anglijoje ji buvo skautė ir 
mokėjo orientuotis giriose. Daugel keliavusi laukiniais 
šiaurės kraštų tyrais, ji, savaime aišku, puikiai pažinojo 
Narnijos žvaigždes, tad susiorientuoti gebėjo ir pagal ki- 
tus šviesulius, net kai Ieties Antgalio nebuvo matyti. 

Vos susivokęs, kad geriausia vedlė iš jų trijų yra ji, 
Tirianas pasiuntė Džilę į priekį. Ir vis tiek negalėjo at- 
sistebėti regėdamas, kaip tyliai, beveik nepastebima, ji 
slenka pirmyn. 

— Prisiekiu karčiais! - kuštelėjo jis Eustacijui. - Toji 
panaitė — tikra girių mergelė! Kad driadžių kraujas jos 
gyslomis tekėtų, ir tai vargu ar susidorotų su užduotimi 
dar geriau! 

— Ji mažuliukė, dėl to jai taip gerai ir išeina, - suniur- 
nėjo Eustacijus. 

Bet Džilė, tykinanti priekyje, tuojau grįžtelėjo ir jį su- 
draudė: 

— "Tššš, netriukšmauk. 

Aplink juos dunksančiame miške viešpatavo kurti 
tyla. Tiesą sakant, buvo pernelyg tylu. Įprastą naktį Nar- 
nijos miškai kupini įvairiausių garsų: tai koks ežys kam 
nors smagiai palinki labos nakties, tai pelėda suūbauja 
virš galvos, tai iš tolumos atsklinda fleitų trelės - tikras 
ženklas, kad kažkur šoka faunai, tai pajunti virpesį, iš- 
girsti dundėjimą, kur po žeme darbuojasi nykštukai. 
Tačiau dabar tų įprastų garsų neliko, į Narniją atslinko 
niūruma ir baimė. 

Netrukus trijulė jau ropštėsi gana stačiu kalvos šlaitu 
nelyg gerai pažįstamą kalvos viršūnę ir tamsoje dūluo- 
jančią pašiūrę. Džilė slinko pirmyn dar atsargiau, rankos 


mostais vis ragindama bendražygius elgtis taip pat. Stai- 

ga mergaitė sustojo lyg įbesta, o po akimirkos Tirianas 
išvydo, kaip ji be garso nugrimzdo žolėje. Tuojau pat vėl 
pakilo ir prikišusi lūpas Tirianui prie pat ausies beveik 
negirdimai sukuždėjo: 

— Gulk. Geriau matyfž. 

Ji tyčia pasakė matyf?, ne matysi - tik ne dėl to, kad 
būtų šveplavusi, o dėl to, kad žinojo: kuždant šnypščia- 


mąjį „s“ lengviausiai gali nugirsti kas nors pašalinis. 

Tirianas tučtuojau pats sudribo žemėn, bemaž, tačiau 
ne visai, taip pat tyliai kaip Džilė, nes buvo vyresnis ir 
sunkesnis. Atsigulęs jis išsyk atkreipė dėmesį, kad, įsitai- 
sius tokia poza, kalvos kontūras matyti ryškiai, lyg nu- 
brėžtas žvaigždėmis nubarstyto dangaus fone. Viršum 
briaunos kyšojo du juodi šešėliai: vienas — pati pašiūrė, o 
kitas - per kelias pėdas priešais ją - sargybinis kalorme- 


nas. Tiesa, budėjo jis ne itin uoliai: ne tik nevaikšrinėjo 

šen ir ten, bet netgi nestovėjo — sėdėjo užsimetęs ietį ant 
peties, smakrą įrėmęs į krūtinę. 

— Puikiai sumanei, - šnipštelėjo Tirianas Džilei. Mat 
ji parodė kaip tik tai, ką jam ir reikėjo žinoti. 

Jie pakilo, ir dabar jau pirmas žengė Tirianas. Labai 
lėtai, nedrįsdami nė kvėptelėti, jie nuslinko prie medžių 
guoto, nuo kurio iki sargybinio liko įveikti ne daugiau 
nei keturiasdešimt pėdų. 

— Palaukite čia, kol grįšiu, - sukuždėjo Tirianas ben- 
dražygiams. - Jeigu man nepavyks - sprukite. 

Tai taręs, jis, nė nemėgindamas slėptis, narsiai nužings- 
niavo pas priešą. Sargybinis net krūptelėjo jį išvydęs ir 
jau buvo bepašokąs ant kojų — išsigando, jog netoliese 
išdygęs žmogus gali būti vienas iš jo viršininkų ir dabar 
gerai išskalbsiąs jam kailį už tai, kad sėdinėja sargyboje. 
Bet atsistoti jis taip ir nespėjo, Tirianas suklupo greta jo 
ant vieno kelio ir tarė: 

— Ar tik nebūsi tu tisroko - lai gyvuoja jisai per am- 
žius — karys? Širdis pradžiunga tave išvydus tarpu visų 
šitų Narnijos žvėrių ir kitų nelabųjų. Duoki man ran- 
ką, bičiuli. 

Sargybinis nespėjo susigaudyti, kas dedasi, o jo de- 
šinė ranka jau atsidūrė tvirtuose gniaužtuose. Dar aki- 
mirka — ir kažkas keliais prispaudė jam kojas, o į kaklą 
įsirėmė durklas. 

— Išleisi bent garsą — ir tu lavonas, - tiesiai į ausį per- 
spėjo jį Tirianas. - Sakyki, kur yra vienaragis, ir gyvastį 
tau paliksiu. 

— U...už pašiūrės, ponuli, —- springdamas pralemeno 
nelaimėlis. 

— Aišku. Dabar stokis ir vesk mane pas jį. 

Kalormenas atsistojo, bet durklo smaigalys nė sekun- 
dei neatsitraukė nuo jo kaklo. Tiktai nuslydo (šaltas ir 
kiek kutenantis) kaklu į kitą pusę, mat Tirianas stojo 
jam už nugaros, kol pagaliau jaukiai prigludo patogioje 
vietelėje už ausies. Visas tirtėdamas sargybinis nusivedė 
Tirianą už pašiūrės. 

Net ir tamsoje karalius puikiai įžiūrėjo balzganą 
Brangakmenio pavidalą. 

— Cit! — perspėjo. - Nemėginki žvingauti! Taip, 
Brangakmeni, tai aš. Kaip jie tave surišo? 

— Supančiojo visas keturias kojas ir pririšo vadelėmis 
prie žiedo pašiūrės sienoje, - atsiliepė Brangakmenis. 

— Stokis čionai, sargybini, remkis nugara į sieną. Ši- 
taip. O dabar tu, Brangakmeni, nukreipk rago smaigalį 
šitam kalormenui į krūtinę. 

— Mielai taip ir padarysiu, valdove, - atsakė vienaragis. 

— Jeigu tik kruscelės, perverk jam širdį, - paliepė Ti- 
rianas ir kibo pjauti virves. Po kelių sekundžių darbas 
buvo baigtas. Atlikusiomis virvėmis karalius surišo sar- 
gybiniui rankas ir kojas. Paskui pražiodė jį, prikimšo 
burną žolės ir dar vienu virvagaliu parišo smakrą, kad 
negalėtų rėkti. Galiausiai vėl pasodino, atrėmęs į sieną. 

— Šiurkštus tatai yra mano poelgis, kary, — tarė Tiria- 


nas. - Bet šitaip su tavim pasielgiau tik reikalo prispir- 

tas. Jei nutiktų mums vėl susitikti, galbūt dar pasisteng- 
siu viską geriau pakreipti. O dabar, Brangakmeni, eime 
sau, tik patyliukais. 

Kaire ranka jis apglėbė vienaragio kaklą, pasilenkęs 
pabučiavo į nosį; didis jiems abiem tai buvo džiaugsmas. 
O paskui kaip įmanydami tyliau nutykino atgal, ten, kur 
Tirianas buvo palikęs vaikus. Medžių paunksnėje tamsa 
tvyrojo dar tirštesnė, ir karalius vos neįsirėžė į Eustacijų, 
jo nepastebėjęs. 

— Viskas gerai, - sukuždėjo Tirianas. - Neblogai šią- 
nakt padirbėta. O dabar - namolio. 

Nuėjus vos kelis žingsnius, Eustacijus staiga subruzdo: 

— Poul, o kurgi tu? 

Atsakymo nesulaukė. 

— Ar Džilė šalia tavęs iš kitos pusės, karaliau? — pa- 
klausė Eustacijus. 

— Ką? - sunerimo Tirianas. - Tai ji ne šalia tavęs iš 
kitos pusės? 

Valandėlė buvo išties siaubinga. Šūkauti jie, žinoma, 
nesiryžo, tad pasitenkino kuždėdami jos vardą, bet taip 
garsiai, kaip tik įmanoma kuždant. Niekas neatsiliepė. 

— Ar ji buvo atsitraukusi nuo tavęs, kol aš buvau nuė- 
jęs? - paklausė Tirianas. 

— Nei mačiau, nei girdėjau, kad būtų kur nuslinku- 
si, - atsakė Eustacijus. — Bet ji moka prašapti taip, kad 
nė nepajunti. Sugeba tykinti be garso, kaip katė, pats ga- 
lėjai įsitikinti. 

Tą akimirksnį kažkur tolumoje sudundėjo būgnai. 
Brangakmenio ausys kryptelėjo pirmyn. 

— Nykštukai, — ištarė jis. 

— Klastūnai nykštukai, galbūt draugai, o gal ir prie- 
šai, - sumurmėjo Tirianas. 

— Dar girdžiu dusliai dunksint kanopas, kur kas ar- 
čiau, - pridūrė Brangakmenis. 

Du žmonės ir vienaragis sustingo nė nekvėptelėdami. 
Iš visų pusių pakibo tiek galimų pavojų, kad jie nebeži- 
nojo nė ką daryti. Kanopų dunksėjimas vis labiau artėjo. 

Staiga iš visai netoli atsklido kuždesys: 

— Ei! Visi čia? 

Dėkui Aukščiausiajam, tai buvo Džilė. 

— Kurgi tave velniai nešiojo? —- tūžmingai sušnypštė 
Eustacijus, mat buvo kaip reikiant išsigandęs. 

— Buvau pašiūrėje, - sugaikčiojo Džilė, bet šitaip gaik- 
čioja nebent tas, kas labai stengiasi užgniaužti juoką. 

— O, - mažne suurzgė Eustacijus, — ir tau šitai atrodo 
juokinga, ką? Galiu tau pasakyti nebent tiek... 

— Ar suradai Brangakmenį, karaliau? - paklausė Džilė. 

- Taip. Šrai jis. O kokį čia žvėrį atsivedei tu? 

— Tai jis, - pareiškė Džilė. - Bet verčiau nešdinkimės 
iš čia, kol dar niekas nepabudo. - Ji ir vėl tyliai suprunkš- 
čiojo, iš paskutiniųjų stengdamasi nesijuokti garsiai. 

Kiti nedelsdami pakluso jos žodžiui, nes šioje pavo- 
jingoje vietoje ir šiaip jau užsibuvo per ilgai, negana to, 


nykštukų būgnai tarsi dar kiek priartėjo. 

Tik tada, kai jie nužingsniavo galiuką pietų pusėn, 
Eustacijus ryžosi paklausti: 

— Tai jis? O ką tai reiškia? 

— Netikras Aslanas, - paaiškino Džilė. 

— Ką? - šūktelėjo Tirianas. - Kur tu buvai? Ką padarei? 

— Buvo taip, karaliau, - ėmė pasakoti Džilė. - Vos 
pamačiusi, kad pašalinai iš kelio sargybinį, ir pagalvojau 
sau: kodėl gi man neužmetus akies į pašiūrę ir nepaban- 
džius sužinoti, kas ten yra iš tikrųjų? Patyliukais pri- 
šliaužiau artyn. Atitraukti sklendę buvo visiškai lengva. 
Žinoma, viduje buvo tamsu, nors akin durk, trenkė kuo 
tikriausia arklide. Užsižibinau žiburį, ogi žiū - nepatikė- 
si! — nieko toje pašiūrėje nėra, tik šitas štai senas asilas, 
apmuturiuotas liūto kailiu. Tada išsitraukiau peilį ir pa- 
liepiau jam eiti su manim. Iš tikrųjų turbūt nė nereikėjo 
grasinti jam tuo peiliu. Pašiūrė vargšui asilui buvo įkyrė- 
jusi iki gyvo kaulo, tad jis nė neketino prieštarauti - juk 
tiesą sakau, ar ne, mielas Glumiau? 

— O, kad tave plynios! - išsprūdo Eustacijui. - Tegul 
mane... tegul velniai griebia! Žinai, dar prieš minutę bu- 
vau baisiausiai ant tavęs perpykęs, dar ir dabar manau, 
kad pasielgei bjauriai, taip patyliukais išgaruodama nie- 
kam nė žodžio nesakiusi, bet turiu pripažinti... na, norė- 
jau pasakyti... geras! Ką tu padarei - jėga. Jei ji būtų vai- 
kinas, tuojau pat būtų pakelta į riterius, tiesa, karaliau? 

— Jeigu ji būtų vaikinas, - atsakė Tirianas, - tuojau 


pat būtų nuplakta rykštėmis už tai, kad nepakluso įsa- 

kymui. - Tamsoje niekas taip ir neįžiūrėjo, ar tai sakyda- 
mas jis suraukė antakius, ar nusišypsojo. Dar akimirka — 
ir sudžeržgėjo metalas. 

— Ką darai, valdove? - skubiai paklausė Brangakmenis. 

— Traukiu iš makštų kardą — tuojau nurėšiu galvą tam 
nelabam asilui, - šiurpiu balsu sugriaudėjo Tirianas. — 
Pasitrauk nuo jo, mergaite. 

— O ne, nereikia, prašau, nereikia, - ėmė melsti Dži- 
lė. - Iš tiesų jokiu būdu neturėtum to daryti. Juk jis ne- 
kaltas. Viskas — tos beždžionės darbas. Jis tiesiog pats 
nesuprato, ką darąs. Ir dabar labai gailisi. Jis tikrai mielas 
asiliukas. Jo vardas Glumius. Ir aš abiem rankomis apsi- 
kabinusi jo kaklą. 

— Džile, - tarė Tirianas, - iš visų mano valdinių tu 
pati narsiausia, geriausiai gebi orientuotis miške. Bet 
taip pat — pati neklusniausia ir didžiausia akižara. Ką gi, 
tegul bus taip: lai gyvena tasai asilas. Ką pasakysi pats, 
asile? 

— Aš, valdove? - atsiliepė asilas. — Iš tikrųjų aš labai 
labai gailiuosi, jei padariau ką negera. Beždžionė sakė, 
neva Aslanas norįs, kad apsivilkčiau tą kailį. Maniau, ji 
žino, ką sako. Aš juk ne toks sumanus kaip ji. Padariau, 
kas buvo liepta, štai ir viskas. Man pačiam gyventi toje 
pašiūrėje visai nebuvo smagu. Net nežinau, kas dėjosi 
lauke. Beždžionė juk manęs neišleisdavo, nebent kokiai 
minutei, gūdžią naktį. Būdavo dienų, kai man netgi pa- 


miršdavo atnešti vandens. 

— Valdove, - įsiterpė Brangakmenis, - tie nykštukai 
vis labiau artėja. Sakyk, ar norėsi su jais susitikti? 

Tirianas valandėlę susimąstė, bet tuojau pat skambiai 
nusijuokė. O kai prabilo, kalbėjo nebe pakuždomis. 

- Prisiekiu liūtu! — tarė. - Bene man protas blausiasi? 
Ar noriu su jais susitikti? Žinoma, mes su jais susitiksi- 
me. Dabar jau galime susitikti akis į akį su bet kuo. Juk 
asilas štai su mumis, visiems jį ir parodysime. Lai pasi- 
žiūri, kokio padaro baiminosi, kam lankstėsi. Visiems 
atversime akis, tegul perpranta šlykščius beždžionės 
kėslus. Paslaptis atskleista. Viskas pasikeitė. Rytoj tą 
beždžionę pakarsime ant aukščiausio Narnijos medžio 
šakos. Daugiau jokių kalbų pašnibždomis, jokio sėlini- 
mo, jokių maskuočių! Kurgi tie dorieji nykštukai? Pra- 
nešime jiems gerą žinią! 

Kai ištisas valandas šnekėjaisi tik pakuždomis, jau 
vien normaliai prakalbusio žmogaus balso skambesys 
nuostabiai išjudina. Visas būrelis ėmė garsiai kalbėtis 
ir juoktis; netgi Glumius pakėlė galvą ir džiaugsmingai 
užbliovė - beždžionė jau kažin kada buvo užgynusi jam 
tai daryti. 

Patraukė jie tiesiog dundėjimo pusėn. Būgnas gaudė 
vis garsiau, netrukus jie išvydo ir švysčiojant žibintą. Ka- 
ralius su palyda išniro į vieną Žibinto tyrus vagojančių 
keliukų (tiesa, Anglijoje tokio gruoblėto tako tikriausiai 


nė nevadintume keliu). Ir čia išvydo gal trisdešimties 

nykštukų vorą — jie traukė pirmyn tvirtu žingsniu, už- 
simetę ant pečių kastuvus ir kirtiklius. Voros priešakyje 
žengė du ginkluoti kalormenai, iš paskos sekė dar du. 

— Stot! — sugriaudėjo Tirianas, vos jiems išėjus į ke- 
lią. - Sustokite, kariai. Kur vedate tuos Narnijos nykš- 


tukus ir kieno įsakymu? 


7 SKYRIUS 

Beveik vien tik apie nykštukus 


> 


u kalormenų kariai voros priekyje, pamanę, kad 
D susitiko tarkaną ar šiaip didžiūną su dviem gin- 
kluotais pažais, tučtuojau sustojo ir išreikšdami pagarbą 
kilstelėjo ietis. 

— O, mano pone, - tarė vienas jų, - šiuos trumpulius 
mes varomės į Kalormeną dirbti tisroko, lai gyvuoja jisai 
per amžius, kasyklose. 

— Didysis dievas Tašas liudininkas: labai jau jie pa- 
klusnūs, — tarė Tirianas. Ir staiga grįžtelėjo į pačius 
nykštukus. Gal kas šeštas jų nešėsi žibintą, ir toje siū- 
raus užsispyrimo kupinus veidus. 

— Bene tisrokas bus užkariavęs jūsų žemę didžiame 
mūšyje, nykštukai? — paklausė Tirianas. - Antraip ko- 
dėl taip kantriai traukiate į tikrą mirtį Pugrahano drus- 
kos kasyklose? 

Abu kariai apstulbę įbedė akis į jį, o nykštukai pra- 
pliupo vienas per kitą: 

— Aslano įsakymas, Aslano įsakymas. Tai jis mus par- 


davė. Ką mes galime padaryti prieš jo valią? 


žkariavo? — pridūrė vienas ir nusi- 


— Tisrokas mus u 


Kad tu nesulauktum! Tegul tik pamėgina — 


spjovė. — 


ko kareivių vyresnysis. 


— užri 


tai pamatyti! 
— Nutilk, šunie! 


(A 


norčciau 


4 


— Žiūrėkite! — sušuko Tirianas tempdamas Glumių 


— Visa tai buvo melas! Aslanas į Narniją 


į Šviesą. 


b] 


pirmyn 


ždžionė jus apgavo. Tai šitą padarą ji išleisda- 


neatėjo. Be 


dyti. Jūs tik pasižiūrėkite į jį! 


vo- 


vo iš pašiūrės jums paro 


L 4 


Dabar, išvydę apsimetėlį iš visai arti, nykštukai patys 


nebesuprato, kaip galėjo šitaip apsigauti. Per visą tą laiką, 


kol Glumius kalėjo uždarytas pašiūrėje, kailis gerokai su- 

čiuro, negana to, keliaujant per tamsų mišką, beviltiškai 
susilamdė. Didžioji jo dalis tiesiog susimetė į pasišiaušu- 
sį kezulą ant vieno peties. Galva, kadaruojanti viename 
šone, nuslydo bemaž ant nugaros, tad dabar iš pirmo 
žvilgsnio buvo matyti iš po jos kyšantis kvailas, doras asi- 
lo snukis. Iš nasrų net karojo žalėsių kuokštas, mat Glu- 
mius žingsniuodamas nepraleisdavo progos kur buvęs, 
kur nebuvęs papešti žolės. Jis patyliukais marmaliavo: 

— Neaš dėl to kaltas. Nesu toks jau protingas. Niekad 
taip ir nesakiau. 

Kokią sekundę nykštukai tik dėbsojo į Glumių plačiai 
išsižioję, o paskui vienas karių griežtai paklausė: 

— Gal tau protas pasimaišė, mano pone? Kam kiršini 
vergus? 

Kitam čia pat parūpo: 

— O išvis kas tu toks? 

Jų ietys jau nebebuvo pakeltos pagarbai išreikšti — 
antgaliai styrojo atkišti pirmyn, parengti smeigti. 

— Sakyk slaptažodį, - pareikalavo karių vyresnysis. 

- Štai jums mano slaptažodis! — sušuko karalius, 
traukdamas iš makštų kardą. - Jau melas sudraskytas, 
jau aušta rytas! O dabar ginkis, niekše, nes aš - Tirianas, 
Narnijos karalius! 

Jis užgriuvo karių vyresnįjį tartum žaibas. Eustacijus, 
išvydęs, kad karalius traukia kardą, skubiai išsitraukė 
savąjį ir puolė antrą karį; berniukas buvo išblyškęs it 
šmėkla, bet aš dėl to jo nekaltinčiau. Laimė, jį lydėjo 

sėkmė - naujokams kartais šitaip atsitinka. Jam išrū- 
ko iš galvos viskas, ko tą popietę jį mokė Tirianas, tad 
tiesiog puolė, švaistydamasis kardu į visas puses (net 
nesiryžčiau tvirtinti, kad nebuvo užsimerkęs), ir staiga, 
nemenkai savo paties nuostabai, pamatė, kad kalorme- 
nas voliojasi prie jo kojų negyvas. Karalius sugaišo kokią 
sekundę ilgiau, bet priešininką galiausiai nukovė ir jis, ir 
šūktelėjo Eustacijui: 

— Yra dar du! 

Bet kitus du kalormenus sudorojo patys nykštukai. 
Priešų nebeliko. 

— Puikus smūgis, Eustacijau! - pagyrė Tirianas, plekš- 
nodamas jam per nugarą. - Taigi, nykštukai, dabar jūs 
laisvi. Rytoj vesiu jus išlaisvinti visos Narnijos. Triskart 
valio Aslanui! 

Tačiau šio raginimo pasekmės buvo išties apgailėti- 
nos. Keletas (gal kokie penki) nykštukų bandė šūktelėti, 
bet tuojau nutyko, dar keletas tik niauriai suurzgė. Dau- 
guma išvis neprasižiojo. 

— Nejaugi jie ko nors nesuprato? - Džilė ėmė stigti 
kantrybės. - Kas jums darosi, nykštukai? Negirdėjote, 
ką pasakė karalius? Viskas baigta. Beždžionė Narnijos 
nebevaldys. Visi vėl galėsite gyventi kaip anksčiau. Vėl 
galėsite linksmintis. Negi nesidžiaugiate? 

Po gerokai užtrukusios tylos vienas ne itin draugingos 
išvaizdos nykštukas juodutėliais it suodžiai plaukais ir 


barzda paklausė: 

— O tu, panelyt, kas tu 4 


tokia? 
— Aš - Džilė, - pri- 
sistatė ji. — Ta pati 


Džilė, kuri išgelbėjo 
karalių Rilianą iš ap- | 
žavų vergovės. O štai 
čia - Eustacijus, ka- 
ralių mudu išvada- 
vome drauge. Ir 
dabar, praslin- 

kus šimtme- 

čiams, mes vėl 
atkeliavome čionai iš 
kito pasaulio. Mus siuntė Aslanas. 

Nykštukai tik susižvalgė, jų veiduose pasirodė ne ti- 
kros, linksmos šypsenos, o pašaipūs vypsniai. 

— Ką gi, — vėl prašneko juodasis nykštukas (vardu 
Griflis). - Nežinau, vyručiai, ką manote jūs, bet aš apie 
Aslaną jau prisiklausiau tiek, kad šiam gyvenimui man 
pakaks į valias. 

— Teisybė, teisybė, - sušurmuliavo kiti nykštukai. — 
Visa tai apgaulė, apgaulė makaulė. 

— Ką šitai reiškia? — nesuprato Tirianas. Jis nepabalo, 
kai reikėjo stoti į kovą, užtat išblyško dabar. Vylėsi patir- 
siąs džiaugsmingą pergalės akimirką, bet ji, regis, žadėjo 


virsti košmaru. 


„88. 


+ BEVEIK VIEN TIK APIE NYKŠTUKUS + 


— Jūs, regis, manote, kad mes — kokie tešlagalviai, 
taip, tikrai šitaip manote, - pareiškė Griflis. - Sykį jau 
buvome apmulkinti, o jūs dabar tikitės apmulkinsią mus 
dar kartą? Gana jau mums istorijų apie Aslaną, akių ne- 
beapdumsite! Jūs tik pasižiūrėkite į jį! Iškaršęs ilgaausis 
asilėkas! 

— Tegul jus galas, išvarysite mane iš proto! - sušuko 
Tirianas. - Kuris iš mūsų jums sakė, kad sitas yra Asla- 
nas? Širą jums pakišo beždžionė, privertusi apsimesti 
Aslanu. Negi dar nesuprantate? | 

— O jūs, spėju, pakišite kokią tobulesnę klastotę, ar 
ne? — atrėžė Griflis. - Na jau ne, dėkui. Sykį leidomės 
apkvailinami, antro sykio nebus! 

— Neketinu jums kišti jokios klastotės! — supyko Ti- 
rianas. - Aš tarnauju tikrajam Aslanui. 

— O kurgi jis? Kas jis toks? Parodyk jį mums! — sula- 
lėjo bent keli nykštukai. 

— Negi manote, kad nešiojuosi jį kišenėje, bukagal- 
viai? — atsiliepė Tirianas. - Kas aš toks, kad priversčiau 
Aslaną pasirodyti, vos man paliepus? Jis — ne prijaukin- 
tas liūtas. 

Vos šie žodžiai nusprūdo nuo liežuvio, Tirianas iškart 
susivokė smarkiai prašovęs. Nykštukai tuojau pat pasi- 
gavo: „Ne prijaukintas liūtas, ne prijaukintas liūtas! — 
traukė kaip kokią pašaipią giesmelę. 

- Anie mums irgi nuolat kalė į galvą tą patį, - teikėsi 
pasakyti vienas. 

— Norite pasakyti, dabar nebetikite ir tikruoju Asla- 
nu? - apstulbo Džilė. - Bet aš mačiau jį savo akimis! Ir 
tai jis atsiuntė mudu čionai iš kito pasaulio! 

— Aha, - Griflis išsišiepė iki ausų. - Žinai, ką pasakyti. 
Gerai tave išmokė, ką? Beri kaip žirnius, ką išmokusi! 

— Prasčioke tu! - užriko Tirianas. - Kaip drįsti kal- 
tinti damą meluojant, ir dar tiesiai į akis? 

— Mandagiau, mandagiau, ponuli, arba verčiau išvis pri- 
kąstum liežuvį, - atsakė nykštukas. - Net jeigu tu iš tiesų 
Tirianas, nors nė kiek į aną nepanašus, karalių mes sotūs 
iki kaklo taip pat, kaip ir Aslanų. Nuo šiolei gyvensime 
tik patys sau ir prieš nieką nekelsime kepurės. Aišku? 

— Teisybę sako, - iškart pritarė kiti nykštukai. - Da- 
bar gyvensime tik patys sau. Jokių Aslanų, jokių karalių, 
jokių kvailų poringių apie kitus pasaulius. Kas nykštu- 
kų - tas nykštukams, ir niekam anie nebetarnaus. 

Tai carę, jie vėl ėmė rikiuotis į gretą, pasiruošę žygiuo- 
ti atgal ten, iš kur atėję. 

— Ei jūs, žvėriūkščiai! — neištvėrė Eustacijus. - Negi 
nenorėtumėte bent padėkoti už tai, kad jus išgelbėjome 
nuo druskos kasyklų? 

— O, mes matome jus kiaurai, - mestelėjo Griflis at- 
sigręžęs per petį. - Norėjote mumis pasinaudoti, tik dėl 
to ir gelbėjote. Žaidžiate kažkokius savo žaidimėlius. 
Nagi, vyručiai, eime. 

Jo paraginti nykštukai užtraukė savo keistąjį žygio 
maršą būgnų gausmo ritmu, ir vora nužygiavo į tamsą. 

Tirianas su bičiuliais valandėlę žvelgė jiems pavymui. 
Paskui karalius ištarė vienintelį žodį: „Eime“, ir jie pa- 
traukė į kelią. 

Tai buvo labai tylus keliauninkų būrelis. Glumius vis 
dar jautėsi pakliuvęs kitų nemalonėn, negana to, jis nela- 
bai suprato, kas iš tiesų atsitiko. Džilei, rimtai pasibjau- 
rėjusiai nykštukais, didžiulį įspūdį padarė Eustacijaus 
pergalė dvikovoje su kalormenu, tad mergaitė jo dabar 
truputį drovėjosi. Savo ruožtu paties Eustacijaus širdis 
vis dar daužėsi krūtinėje. 

Tirianas su Brangakmeniu nusiminę žingsniavo pa- 
skutiniai. Karalius laikė delną vienaragiui ant peties, o 
šis savo minkšta nosimi protarpiais pabaksnodavo ka- 
raliui į skruostą. Jiedu net nebandė guosti kits kito žo- 
džiais. Iš tiesų ir nebuvo lengva rasti paguodos žodžių. 
Tirianui nė į galvą nebuvo atėję, kad beždžionės suma- 
nymas pakišti netikrą Aslaną galiausiai paakins kitus ne- 
betikėti ir tikruoju. Dar neseniai buvo tvirtai įsitikinęs: 
vos vaizdžiai įrodysiąs nykštukams, kaip jie buvo ap- 
gauti, šie tuojau pat stosią po jo vėliava. Ketino jau kitą 
naktį nusivesti būrį ant Pašiūrės kalvos ir visiems susi- 
rinkusiems parodyti Glumių - vylėsi, kad tuomet visi 
kaip vienas nusigręš nuo beždžionės, o paskui, galbūt 
po trumpo susirėmimo su kalormenais, viskas vėl stos į 
senas vėžes. Tačiau dabar jau atrodė, kad tuščia dėti į ką 
nors viltis. Ar nenutiks taip, kad ir kiti narnai pasielgs 
taip pat, kaip nykštukai? 

— Man rodos, kažkas seka mums iš paskos, — staiga 
pasakė Glumius. 

Visi sustojo ir įsiklausė. Ogi tikrai: užnugaryje buvo 
aiškiai girdėti nedidelių kojyčių šlepsėjimas. 

— Kas eina? - užriko karalius. 

— Čia tik aš, valdove, - atsiliepė balsas. — Aš, nykštu- 
kas Poginas. Tik dabar pavyko nemačiomis atsiskirti nuo 
kitų. Aš pasiryžęs tarnauti tau, valdove, - tau ir Aslanui. 
Jei tik įduosi kardą į mano kumštį, aš džiugiai kirsiu 
smūgį už teisiuosius, kol viskas pagaliau bus baigta. 

Iškart susispietę aplink keliauninkai patikino mielai 
priimą jį į savo draugę, negailėjo jam pagyrimų, plekš- 
nojo per nugarą. Žinoma, vienas vienintelis nykštukas 


negalėjo ko nors iš esmės 


pakeisti, ir vis dėlto buvo 
išties džiugu, kad bent 

vienas prisidėjo prie 
jų. Būrelis susyk pra- 
linksmėjo. Bet Džilė 

galvoti apie nieką 
kita, išskyrus lovą. 

Pačią žvarbiausią apyaušrio valandą jie sugrįžo į bokš- 
tą. Jei būtų radę paruošto maisto, kažin ar būtų atsisakę 
užkąsti, bet maistu teko rūpintis patiems, tad niekas nė 
nemanė vargintis ir gaišti. Jie pasitenkino atsigėrę van- 
dens iš upelio ir nusiprausę veidus, tada išsyk griuvo ant 
gultų miegoti — išskyrus Glumių ir Brangakmenį, kurie 
pareiškė, esą jiems jaukiau likti lauke. Gal ir gerai: jeigu 
į bokšto vidų būtų susigrūdę dar ir vienaragis bei riebus 
suaugęs asilas, ten būtų buvę išties gana ankšta. 

Narnijos nykštukai, augumo nesiekiantys nė keturių 
pėdų, pagal savo ūgį yra nepaprastai tvirti ir stiprūs, tad 
Poginas, nors vėlai gulęs po sunkios dienos, pabudo pats 
pirmas ir visiškai pailsėjęs. Pasiėmęs Džilės lanką, jis iš- 
ėjo laukan ir greitai sumedžiojo porą karvelių keršulių. 
Paskui atsisėdo ant slenksčio jų nupešti, o kartu ir paple- 
pėti su Brangakmeniu bei Glumium. 

Glumius tą rytą atrodė, o ir jautėsi, nepalyginamai 
geriau. Brangakmenis, kadangi buvo vienaragis, taigi — 
vienas tauriausių ir jautriausių gyvūnų, elgėsi su juo labai 
maloniai, kalbėjo apie tokius dalykus, kuriuos suprasti 
galėjo jie abu: apie žolę ir cukrų, apie tai, kaip prižiūrėti 
kanopas. 

Kai apie pusę vienuoliktos iš bokšto pagaliau išlindo 
Džilė ir Eustacijus, vis dar žiovaudami ir mėgindami 
prasikrapštyti akis, nykštukas parodė jiems plotus, ap- 
augusius žole, Narnijoje vadinama laukine fresne, - šis 
žolynas pažiūrėti primena mūsiškius kiškiakopūsčius, 

tik deramai sutaisytas būna kur kas gardesnis. (Ypač 
skanu juos valgyti su trupučiu sviesto ir pipirų, bet šių 
produktų jie neturėjo.) Tad sudėjus ir šį, ir tą, paaiškėjo, 
kad galima pasiruošti išties neblogo troškinio — pusry- 
čiams, o gal pietums, kaip pavadinsi, taip nepagadinsi. 
Tirianas, pasiėmęs kirvį, paėjėjo kiek tolėliau į mišką ir 
pakapojo šakų malkoms. 

Kol troškinys pukšėjo ant ugnies — atrodė, nepaken- 
čiamai ilgai, juo labiau kad vis gardžiau kvepėjo, net seilė 
tįso, - karalius surado nykštuko dydžio aprangą ir gin- 
kluorę Poginui: žiedmarškes, šalmą, skydą, kardą, diržą 
išvydęs, kad berniukas, užkapojęs kalormeną, įkišo kar- 
dą į makštis visą kruviną. Karalius išbarė jį už tokį apsi- 
leidimą ir paliepė ginklą nuvalyti ir nublizginti. 

Džilė tuo tarpu vaikštinėjo šen ir ten, protarpiais pa- 
maišydama viralą, o kartais pavydžiai dirsčiodama į asi- 
l4 ir vienaragį, kurie ramiausiai ganėsi. Tą rytą jai teko 
nuoširdžiai pasigailėti, kad negali parupšnoti žolės! 

Vis dėlto, kai troškinys galiausiai baigė virti, visi supra- 
to: laukti vertėjo. Nė vienas neatsisakė antros porcijos. 

Visiems prisikirtus iki valiai, trejetas žmonių ir nykš- 
tukas susėdo ant slenksčio, keturkojai atsigulė žolėje 
atsigręžę į juos, nykštukas (tiek Džilei, tiek Tirianui lei- 
dus) prisidegė pypkę, ir galiausiai karalius prašneko: 

— Bičiuli Poginai, regėt man, kad apie priešą žinių turi 


daugiau nei mes. Tad kloki viską, ką žinai. Pirmiausia 

pasakyk: kokią istoriją jie surietė, aiškindami mano pa- 
bėgimą? 

— Klastingai sukurptas tas paaiškinimas, valdove, gu- 
driau ir nesugalvosi, - atsakė Poginas. - Paporino tai 
katinas Rudis, veikiausiai pats ir bus surietęs visą isto- 
riją. Tasai Rudis, valdove, - o, tai suktas gudragalvis, 
kur tokį kitą katiną rasi, - pasakojo ėjęs pro aną medį, 
prie kurio tie nevidonai buvo pririšę jūsų didenybę. Štai 
ką jis sakė (ratai jo žodžiai, meldžiu atleisti): neva tu 
rėkavęs ir keikęsis, ir plūdęs Aslaną — „tokiais žodžiais, 
kokių nenorėčiau kartoti“, šitaip jis bylojo, pats toks 
išsičiustijęs, toks dorybingas, žinai, kaip panorėjusios 
gali atrodyti katės. O tada, pasak to Rudžio, su žaibo 
tvyksniu apsireiškęs patsai Aslanas ir vienu kąsniu pra- 
rijęs jūsų didenybę. 

Visi žvėrys sudrebėjo tatai išgirdę, buvo ir tokių, ku- 
rie čia pat susmuko nualpę. Žinoma, tuojau pat savo 
trigrašį įkišo ir beždžionė. Na štai, pareiškė, dabar žino- 
site, kaip pasielgia Aslanas su tais, kurie jo negerbia. Lai 
būna tatai visiems jums perspėjimas. Ir visi nelaimingieji 
padarai pratrūko ūbauti ir sriūbauti, ir sakė: taip, tai bus 
mums perspėjimas, bus mums perspėjimas. Tokia tat 
tavo pabėgimo išdava: užuot ėmę svarstyti, ar tik tu ne- 
turįs kokių ištikimų bičiulių, suskubusių pagalbon, visi 
tik dar labiau įsibaimino, tik dar nuolankiau ėmė klau- 


syti beždžionės. 

— Ak, pragaištinga klasta! — sušuko Tirianas. - Šitas 
Rudis, reikia manyti, sėkmingai prisiplakęs prie bež- 
džionės. 

— Tik štai pačiai beždžionei valdžia, ko gero, jau slys- 
ta iš nagų, valdove, - atsakė nykštukas. - Mat ji įjunko 
gurkšnoti. Manding, kėslus dabar labiausiai rezga tasai 
Rudis ir dar Rišda — tai kalormenų vadas. Ir dar manau, 
kad Rudžio tarp nykštukų skleidžiamos žinios ir yra ta 
priežastis, dėl kurios susilaukei tokio apgailėtino dėkin- 
gumo. Tuojau paaiškinsiu, kodėl taip manau. 

Užpraeitą naktį visi skirstėsi po dar vieno pasibaisėtino 
sambūrio, ir aš pats jau buvau galiuką paėjėjęs namolio, 
tik staiga susizgribau pamiršęs pypkę. Gera tatai pypkė, 
sena, mano mėgstamoji, tad grįžau jos ieškoti. Bet taip ir 
nesuspėjęs nueiti ten, kur anksčiau sėdėjau (o juodymė 
buvo, nors akin durk), staiga išgirdau miauktelint katiną, 
o tuojau pat ir kalormeno balsą: „Cit... kalbėk cyliau... 
Tad aš taip ir sustingau lyg druskos stulpu virtęs. O buvo 
tie du, žinoma, Rudis ir Rišda - tarkanas, kaip jį vadina. 

„Prakilnusis tarkanai, — tepė katinas šilkiniu balse- 
liu, — aš tik norėjau labai tiksliai išsiaiškinti, ką mudu 
abu šiandien turėjome omeny, sakydami, esą Aslanas 
reiškia nė kiek 22 daugiau negu Tašas: 

„Be jokios abejonės, o įžvalgiausiasai tarp kačių, - at- 
sakė tasai, - mano žodžių prasmė tau gerai suprantama. 

„Norėjai pasakyti, - vėl katinas, - kad tokių iš viso 


nėra: nei vieno, nei kito?“ 

„Kiekvienas mokslingas vyras tai žino“, - patvirtino 
tarkanas. 

„Tuomet mes viens kitą puikiai suprasime, - saldžiai 
sumurkė katinas. - Galbūt tau, kaip ir man, jau šiek tiek 
pakyrėjo toji beždžionė?“ 

„Kvailas, godus gyvulys, - sutiko kalormenas. - Bet 
kol kas pravartu juo naudotis. Mudviem dera abiem pla- 
nus aptarti, o paskui žiūrėti, kad beždžionė darytų, kas 
mūsų sumanyta. 

„Pagalvok šit, juk būtų dar geriau, - bylojo Rudis, - 
jei tartis į savo tarpą priimtume ir vieną kitą iš mokslin- 
giausiųjų narnų — po vieną kviestume, tik įsitikinę, kad 
tinkamas. Mat bet kurią akimirką žvėrys, kurie iš tikrųjų 
tiki Aslanu, gali nuo mūsų nusigręžti — šitaip būtinai at- 
sitiks, jei beždžionės paslaptis per jos pačios kvailumą 
bus atskleista. Tačiau tiems, kuriems nė motais ir Tašas, 
ir Aslanas, kurie galvoja tik apie naudą ir kokiomis ma- 
lonėmis juos apipils tisrokas, kai Narnija taps Kalorme- 
no provincija, - tie tikrai nesusvyruos. 

„Puikus sumanymas, katine, - pagyrė kalormenų va- 
das. - Tik rinkis tokius itin įžvalgiai: 

Nykštukui bepasakojant, diena netikėtai persimainė. 
Kai jie susėdo pasikalbėti, kaitriai švietė saulė. O dabar 
Glumius ūmai sudrebėjo. Brangakmenis neramiai kres- 
telėjo galvą. Džilė pakėlė akis. 

— Niaukstosi, — ištarė ji. 


— Ir smarkiai atšalo, - pridūrė Glumius. 

— Vardan liūto, išties atšalo, dar ir kaip! - šūktelėjo 
Tirianas, kvėpsniu šildydamasis rankas. - Fui! O kas gi 
čia taip dvokia? 

— Fe! - gaiktelėjo Eustacijus. - Tarsi būtų kas nugai- 
šęs. Gal kur voliojasi kokio paukščio gaišena? Tik kodėl 
neužuodėme to anksčiau? 

Brangakmenis ūmai atsistojo visu ūgiu ir dūrė ragu. 

- Pažiūrėkite! — suriko. - Jūs tik pažiūrėkite! Žiūrė- 
kite! Žiūrėkite! 

Dabar jau tai išvydo visi šeši — ir visų šešių veidus per- 
kreipė neapsakoma baimė. 


8 SKYRIUS 


—25$/3/$7>— 


Kokių žinių atnešė erelis 


Mi šešėlyje kitapus laukymės kažin kas judėjo. 
Labai labai lėtai slydo į šiaurę. Iš pirmo žvilgs- 
nio galėjai palaikyti jį dūmų tumulu, mat buvo pilkas 
ir kiaurai permatomas. Bet nuo jo sklindantis tvaikas 
nepriminė nei dūmų, nei gaisro. Be to, jo pavidalas ne- 
simainė, jis nesirangė kaip dūmas ir nesidraikė. Kūno 
apybrėžos šiek tiek priminė žmogaus, tiktai su paukščio 
galva - plėšrūno su aštriu lenktu snapu. Rankas tasai 
turėjo keturias, ir visas laikė iškėlęs virš galvos, tiesda- 
mas šiaurės pusėn, lyg pasigviešęs sugriebti visą Narniją. 
Pirštai — visi dvidešimt — buvo lenkti kaip ir snapas ir 
baigėsi ilgais, smailėjančiais paukštiškais, o ne žmogiš- 
kais nagais. Padaras ne žengė, o tartum plaukė per žolę, 
o ši, regis, vyto jam po kojomis. 

Glumius, vos dirstelėjęs į jį, tik išgąstingai subliuvo ir 
nėrė į bokštą. Džilė (kuri, kaip jums žinoma, tikrai ne- 
buvo bailė) užsidengė delnais veidą, kad nieko nematy- 


tų. Visi kiti stebėjo padarą gal kokią minutę, kol šis nu- 

vinguriavo į tankmę dešinėje pusėje ir dingo iš akių. Vos 
jam išnykus, vėl sušvito saulė, vėl pragydo paukščiai. 

Prireikė šiek tiek laiko, kol būrelis atgavo kvapą ir su- 
judo. Kol padaras šmėžavo netoliese, jie stovėjo nekrus- 
telėdami, lyg suakmenėję. 

— Kas gi tai? — vos girdimai sikuždėjo Eustacijus. 

— Kartą jau esu tokį matęs, - pasakė Tirianas. - Tik- 
tai anas buvo išskaptuotas iš akmens, padengtas auksu, 
su deimantais vietoj akių. Amžiaus buvau dar jauno 
anuomet, ne vyresnis nei tu dabar, ir svečiavausi tisro- 
ko rūmuose Tašbane. Tisrokas nusivedė mane į didžiąją 
"Tašo šventyklą. Ten jį ir mačiau - viršum altoriaus. 

— Vadinasi, šitas... šitas padaras... yra Tašas? - prale- 
meno Eustacijus. 

Ber Tirianas, užuot atsakęs jam, apglėbė Džilę per pe- 
čius ir paklausė: 

— Ar nebūsi pernelyg nusigandusi, panele? 

— Ne...e, - atsiliepė Džilė atitraukdama rankas nuo 
blyškaus veido ir mėgindama šypsotis. - Viskas gerai. 
Tik atrodė, kad tuojau supykins. 

— Regis, — tarė vienaragis, — vis dėlto esama ir tikro Tašo. 

— Taip, - patvirtino nykštukas. - Tai kvaišai beždžio- 
nei, netikinčiai Tašu, bus duota ir dribtelėta: daugiau, 
nei tikėjosi. Ji šaukėsi Tašo - Tašas ir prisistatė. 

— O kur jis... na, tasai... tas padaras nukeliavo? - pa- 
klausė Džilė. 

— Į šiaurę — į pačią Narnijos gilumą, - atsakė Tiria- 
nas. — Jis dabar apsigyvens tarp mūsų. Anie jo šaukėsi, 
jis ir prisistatė. 

— Cho cho cho! - suprunkščiojo nykštukas, trinda- 
masis plaukuotus delnus. - Nieko sau staigmenėlė bež- 
džionei! Niekam nevalia šauktis demonų - nebent iš ti- 
kryjų ir norėtų juos išsikviesti. 

— Nežinia, ar Tašas beždžionei išvis bus matomas, — 
suabejojo Brangakmenis. 

— O kur prašapo Glumius? - parūpo Eustacijui. 

Visi suskato šaukti Glumių vardu, Džilė net nuėjo kita- 
pus bokšto pažiūrėti, galbūt Glumius bus nuklydęs ten. 

Jiems buvo jau gerokai pakyrėję jo ieškoti, kai asilas 
galiausiai atsargiai iškišo pro bokšto duris didelę pilką 
galvą ir paklausė: 

— Ar to jau čia nebėra? 

Kai bendražygiai galiausiai iškrapštė jį laukan, asilas 
visas drebėjo, panašiai kaip šuo prieš perkūniją. 

— Dabar jau suprantu, - prisipažino Glumius, - kad 
buvau iš tiesų labai labai negeras asilas. Nė už ką nerei- 
kėjo klausyti Gudrio. Nepagalvojau, kad ims dėtis šito- 
kie dalykai. 

— Jei mažiau kartotum, kad nesi protingas, o verčiau 
pamėgintum būti tiek protingas, kiek sugebi... - užsi- 
puolė asilą Eustacijus, bet Džilė jį pertraukė. 

— Ak, nesikabinėk prie vargšo Glumiaus, - sudrau- 
dė. - Juk jis paprasčiausiai suklydo. Ar ne tiesą sakau, 
Glumiuk:? - Ir ji pabučiavo jį į nosį. 

Nors vis dar priblokšti prieš akis prašmėžavusio regi- 
nio, jie ir vėl susėdo tartis. 

Brangakmenis beveik nieko negalėjo papasakoti. 
Pakliuvęs į nelaisvę, jis beveik visą laiką praleido su- 
pančiotas ir pririštas už pašiūrės, tad, žinoma, nieko 
naudinga negalėjo nugirsti ir apie priešo planus nenu- 
manė. Buvo apspardytas (tiesa, ir pats pavaišino prie- 
šus keliais spyriais) ir apdaužytas; jam buvo prigrasin- 
ta būtiniausiai patvirtinti, kad naktį išvestas prie laužo 
ir visiems parodytas padaras tikrai esąs Aslanas - ki- 
taip sulauksiąs garantuotos mirties. Tad, jei bičiuliai 
nebūtų suskubę jo išgelbėti, veikiausiai jau tą pat rytą 
būtų atsisveikinęs su gyvybe. Vienaragis nežinojo, kas 
ištiko ėriuką. 

Dabar jiems reikėjo apsispręsti: ar tą pat vakarą grįžti 
ant Pašiūrės kalvos, parodyti narnams Glumių ir bent 
pamėginti priversti juos suprasti, kaip buvo apgauti, - ar 
patyliukais traukti rytų pusėn pasitikti pagalbos, kurią 
iš Kair Paravelio turėjo atsivesti kentauras Runvitas, ir 
tik tuomet, su pastiprinimu, užgriūti beždžionę ir ka- 
lormenus. 

Tiriano širdis linko prie pirmojo varianto: jį purtė 
vien nuo minties palikti beždžionę bauginti jo valdinių 
bent valandėlę ilgiau, nei visiškai neišvengiama. Kita 
vertus, vakarykščias nykštukų elgesys buvo rimtas per- 
spėjimas. Regis, neįmanoma iš anksto numatyti, kokių 
pasekmių susilauksi, viešai visiems parodęs Glumių. Ne- 
derėjo užmiršti ir kalormenų kareivių. Pogino manymu, 
jų galėjo būti apie trisdešimt. Tirianas neabejojo: jeigu 
tik narnai jį paremtų, jis drauge su Brangakmeniu, vai- 
kais ir Poginu (iš Glumiaus vargu ar vertėjo tikėtis sva- 
resnio indėlio) kalormenus sumuštų. Bet... o kas, jei gera 
pusė narnų - įskaitant visus nykštukus — tiesiog sėdės ir 
žiūrės? Arba — dar blogiau - stos priešo pusėn? Tirianas 
negalėjo leisti sau šitaip rizikuoti. Nevalia buvo pamiršti 
ir to drumsto pavidalo, Tašo. Ką gali padaryti jis? 

Poginas atkreipė kitų dėmesį į dar kai ką: juk nieko 
bloga, jei beždžionei dar dieną kitą teks galynėtis su ne- 
tikėtai užklupusiais rūpesčiais. Juk Glumiaus ji nebetu- 
ri, vadinasi, naktį nebeturės ko parodyti susirinkusiems 


žiūrovams. Jie net nemėgino spėlioti, kokią istoriją bež- 

džionė - ar Rudis - suries, kad tai paaiškintų. Bet jeigu 
žvėrys vieną ir kitą, ir trečią naktį prašys pasimatyti su 
Aslanu, bet joks Aslanas taip ir neišeis, anksčiau ar vė- 
liau net patiems paikiausiems turėtų sukirbėti šioks toks 
įtarimas. 

Galų gale planui pritarė visi: geriausia būsią traukti 
pasitikti Runvito. 

Vos apsisprendę, visi staiga nepaprastai pralinksmėjo. 
Sakau visiškai nuoširdžiai: nemanau, jog taip nutiko dėl 
to, kad kuris nors (na, išskyrus nebent Džilę ir Eustacijų) 
būtų bijojęs kautis. Vis dėlto drįstu tvirtinti, jog kiek- 
vienas širdies gilumoje prasidžiugo, kad - bent jau kol 
kas — nereikės artintis prie tos siaubingos paukščiagal- 
vės baidyklės, net nežinia, matomos ar nematomos, šiuo 
metu veikiausiai jau šmėkliojančios kažkur apie Pašiūrės 
kalvą. Šiaip ar taip, aišku viena: galų gale apsisprendęs, 
visada pasijunti geriau. 

Tirianas pasiūlė verčiau nusigremžti maskuotę, mat 
jiems visai nebereikėjo, kad juos kas nors palaikytų ka- 
lormenais, - žiūrėk, koks sutiktas ištikimas narnas dar 
ims ir užpuls. Nykštukas sumaišė saują pelenų iš židinio 
su taukais, skirtais kardams ir iečių antgaliams svidin- 
ti, — šių pasisėmė iš puodynėlės. Išėjo labai jau nepatrau- 
kliai atrodanti pliurė. Tada jie nusimetė kalormeniškas 
žiedmarškes ir patraukė prie upokšnio. 

Bjaurioji pliurė suputojo ne prasčiau už geriausią 


muilą; reginys buvo išties šiltas ir jaukus: Tirianas ir 

du vaikai, pritūpę upelio pakrantėje, trinasi sprandus, 
pūkšdami ir spjaudydamiesi taško į šalis putas. Paskui jie 
grįžo prie bokšto švytinčiais, įraudusiais veidais - atrodė 
lyg išsiruošę į kokį pokylį ir dėl to itin uoliai nusiprausę. 
Jie vėl apsiginklavo, šįsyk - kaip įprasta narnams: tiesiais 
kardais ir trikampiais skydais. 

— Na štai, pagaliau savas apdaras, - tarė Tirianas. — 
Šitaip kur kas geriau. Vėl jaučiuosi žmogumi. 

Glumius net labai primygtinai meldė išvaduoti jį iš 
liūto kailio. Guodėsi, kad jam gerokai per karšta, o ir 
labai nepatogu su tokiu apsmukusiu, be to, ir atrodąs 
baisiai kvailai. Tačiau kiti nesutiko, paaiškino: kurį lai- 
ką dar teksią pavargti, mat jie vis dar norėsią parodyti jį 
su šituo apdaru kitiems žvėrims, nesvarbu, kad pirmiau 
traukią pasitikti Runvito. 

Karvelienos ir triušienos likučių neštis nebevertėjo, 
bet į kelionę jie pasiėmė šiek tiek džiūvėsių. Tirianas už- 
rakino bokšto duris - jų viešnagė čia tuo ir baigėsi. 

Iškeliavo jie truputį po antros valandos. Tą pavasarį 
tai buvo pirmoji iš tiesų maloni diena. Išsprogę medžių 
lapai atrodė gerokai ūgtelėję tiesiog per naktį; snieguo- 
lės buvo jau nužydėjusios, bet šen ten jie išvydo gelto- 
nuojant prasiskleidusias raktažoles. Pro medžių šakas 
skverbėsi įkypi saulės šviesos pluoštai, giedojo paukš- 
čiai, keliautojus visąlaik lydėjo vandens gurgėjimas (nors 
upės beveik nebuvo matyti). Sunku buvo net pagalvoti 
apie tokias baisybes kaip Tašas. Vaikai patyliukais džiau- 

gėsi: „Na štai, pagaliau regime tikrąją Narniją“ Pragie- 
drėjo ir Tirianas, žengiantis visų priešakyje, jis netgi ėmė 
niūniuoti seną narnišką žygio dainą, kurios priedainis 


skamba taip: 


Dunda tai dunda, dunda tai dunda, 
Dunda būgnas, tai dunda! 


Karaliui iš paskos traukė Eustacijus su nykštuku Pogi- 
nu. Poginas rodė Eustacijui Narnijos medžius, paukščius, 
žolynus, pasakydavo ir pavadinimus, jei berniukas kokio 
nežinodavo. Savo ruožtu ir Eustacijus kartais papasako- 
davo jam apie panašius Anglijos paukščius ar augalus. 

Paskui šiuos kėblino Glumius, o paskutiniai, kone 
susiglaudę, - Džilė ir Brangakmenis. Mac Džilė, turbūt 
galime sakyti ir šitaip, bemaž įsimylėjo vienaragį. Mer- 
gaitė manė - ir neklydo, - kad iki šiol kaip gyva nebuvo 
susidūrusi su tokiu žavingu, tauriu ir grakščiu žvėrimi; 
kalbėjo jis tokiu maloniu balsu, kad, jei nežinotum, ti- 
kriausiai nė nepatikėtum, koks nuožmus ir negailestin- 
gas gali būti mūšyje. 

— Ak, kaip miela! - šūktelėjo Džilė. - Kaip smagu 
štai šitaip paprasčiausiai eiti. Tikrai norėčiau, kad tai 
nutiktų dažniau ir truktų ilgiau. Visa bėda, kad Narni- 
joje amžinai dedasi tokia daugybė visokių dalykų! 

Ne, ji klystanti, paprieštaravo vienaragis. Ir paaiški- 
no, kad Adomo ir Ievos sūnūs bei dukterys į Narniją iš 

svetimo pasaulio atbloškiami tik tada, kai čia užslenka 
liūdesys ir prasideda sumaištis. Tačiau nieku gyvu nerei- 
kėtų manyti, kad šitaip Narnijoje būna visą laiką. Tarp 
kito pasaulio svečių apsilankymų čia praslinkdavo šim- 
tai ir tūkstančiai ramybės metų, kuomet vienas taikus 
karalius keisdavo kitą - jų buvo tokia gausybė, kad nei 
suskaičiuosi, nei visų vardus įsiminsi, - nebūdavo ir jo- 
kių įvykių, kuriuos vertėtų aprašyti istorijos metraščiuo- 
se. Paskui vienaragis papasakojo apie senovės karalienes 
ir didvyrius, apie kuriuos Džilė nieko nebuvo girdėju- 
si. Apie karalienę Baltąją Gulbę, gyvenusią anksčiau už 
Baltąją Raganą, dar prieš Ilgąją žiemą, - ji buvusi tokia 
graži, kad, sykį jai pažvelgus į kokį miško ežerėlį, nak- 
timis jos atspindys vandenyje šviesdavo it žvaigždė dar 
ištisus metus ir vieną dieną. Apie kiškį Mėnesėtį, turė- 
jusį tokias ausis, kad, tupėdamas prie Katilo ežero, kur 
viską stelbia grumančio krioklio šniokštimas, girdėdavo, 
ką žmonės kuždasi Kair Paravelyje. Apie karalių Štor- 
mą, pirmojo karaliaus Franko devintąjį palikuonį, kur- 
sai išplaukęs į Rytų jūras ir išvadavęs nuo drakono Salas 
Atsiskyrėles, o šios savo ruožtu visiems laikams prisi- 
jungusios prie Narnijos ir tapusios karališkųjų Narnijos 
valdų dalimi. Apie ištisus šimtmečius, kai Narnija buvo 
toks laimingas kraštas, kad patys įsimintiniausi įvykiai 
buvo nebent prabangūs pokyliai su šokiais ar įvairiausi 
turnyrai, o viena palaimingo gyvenimo savaitė sekda- 


vusi kitą. Vienaragis vis pasakojo, ir visų tų laimingų 

dienų paveikslas liejosi Džilei prieš akis, kol ji pasijuto 
tarytum stovinti aukštos kalvos viršūnėje ir žvelgianti į 
priešais nusidriekusį nuostabų klestintį slėnį su miškais 
ir upėmis, ežerais ir kviečių laukais - jis tęsėsi tolyn, kiek 
akys aprėpė, kol neryškus, pasimiglojęs išnyko tolybėse. 
Galiausiai Džilė tarė: 

— Ak, viliuosi, netrukus mums pavyks susitvarkyti su 
ta beždžione, ir tuomet vėl grįš įprasti geri laikai. Ir tada 
jie, tikiuosi, netrikdomi tęsis ir tęsis amžinai. Mūsų pa- 
sauliui kada nors ateis pabaiga. Galbūt širam — ne? Ak, 
Brangakmeni, argi nebūtų nuostabu, jei Narnija šitaip 
gyvuotų amžinai — tokia, apie kokią pasakojai? 

— Ne, šitaip nebus, sesute, - atsakė Brangakmenis. — 
Pasaulio galas neišvengiamas, taip yra visur, išskyrus ne- 
bent paties Aslano šalį. 

— Ką gi, - pasakė Džilė, - tikiuosi, šio pasaulio pa- 
baigos dar reikės laukti bent kokius milijoną milijonų 
metų. Ei! O dėl ko jie sustojo? 

Karalius, Eustacijus ir nykštukas išties buvo sustoję ir 
užvertę galvas žvelgė į dangų. Džilė net nusipurtė prisi- 
minusi, kokių siaubų jau teko regėti. Bet šįsyk padangėje 
neišvydo nieko baisaus. Skraiduolis buvo nedidelis, visai 
juodas žydrumos fone. 

— Regėdamas jo skrydį, — tarė vienaragis, — drįstu 
tvirtinti: tai - kalbantis paukštis. 

— Ir man taip atrodo, - sutiko karalius. - Kažin, ar 


draugas, ar koks beždžionės šnipas? 

— Jei akys neapgauna, - pasakė nykštukas, - man ro- 


dos, tai bus erelis Toliaregis. 
— Gal vertėtų pasislėpti po medžiais? - pasiūlė Eus- 


tacijus. 

— Ne, - paprieštaravo Tirianas. - Geriau stovėkime 
nekrustelėdami, kaip akmenys. Jeigu tik sujudėsime, jis 
tikrai mus pastebės. 

— Žvelkite! Jis jau suka ratą, vadinasi, pastebėjo, — pa- 
sakė Brangakmenis. - Jis leidžiasi plačiu lankstu. 
- Tvirtinki strėlę ant templės, mano ponia, - tarė Ti- 
rianas Džilei. - Tiktai nieku gyvu nešauki, kol nepaliep- 


siu. Galbūt tai draugas. 

Jeigu ne slegianti nežinia laukiant, kas bus, veikiau- 
siai būtų buvęs vienas malonumas stebėti, kaip lengvai ir 
grakščiai didžiulis paukštis sklendžia žemyn. Jis nutūpė 
ant stačios uolos per kelias pėdas nuo Tiriano, palenkė 
kuoduotą galvą ir prakalbo keistu erelišku balsu: 

— Būki pasveikintas, karaliau. 

— Būki pasveikintas, Toliaregi, — atsakė jam Tiria- 
nas. - Kad jau kreipiesi į mane „karaliau“, manyt galiu, 
kad nesi anei beždžionės, anei netikrojo Aslano sekėjas. 
Džiaugias mano širdis tave išvydus. 

— Valdove, - tarė erelis, - kai išgirsi mano atneštą ži- 
nią, mane išvydęs gailausi labiau nei užmatęs patį nuož- 
miausią priešą. 

Tirianui, tai išgirdus, kraujas sustingo gyslose, bet jis 
tvirtai sukando dantis ir iškošė: 

— Sakyk. 

— Du reginius man teko regėti, - pasakė Toliaregis. — 
Pirmas - regėjau Kair Paravelyje kauges kritusių narnų 
ir knibždant baisybę gyvų kalormenų: tisroko vėliava 
jau plaikstos virš karališkojo bokšto dantytos sienos, 
o tavo valdiniai bėga iš miesto, kas šen, kas ten, skuba 
slėptis miškuose. Kair Paravelis paimtas iš jūros pusės. 
Dvidešimt didžiulių Kalormeno laivų užvakar priplau- 
kė prie kranto, prisidengę nakties tamsa. 

Niekas neįstengė pratarti nė žodžio. 

— Antrasis reginys, mano regėtas per penkias lygas ar- 


čiau nei Kair Paravelis, toks: kentauras Runvitas miršta 

su šone įsisiurbusia kalormeno strėle. Paskutinę jo va- 
landą praleidau su juo, ir jis prisakė nunešti jūsų dideny- 
bei tokią žinią: atmink, kad kiekvienam pasauliui ateina 
pabaiga ir kad ori mirtis — toks lobis, kurį įpirkti gali net 
didžiausias varguolis. 


— Vadinasi, - po ilgos tylos ištarė karalius, - Narnijos 


jau nebėra. 

Didysis susirinkimas ant Pasiūrės kalvos 


> 


Igai ilgai jie tiesiog negalėjo kalbėti, net ašaros nej- 

stengė nuvarvinti. Galiausiai vienaragis treptelėjo ka- 
nopa, krestelėjo karčius ir prašneko: 

— Valdove, tartis nebėra jokios prasmės. Regime 
dabar, kad beždžionės kėslai siekė toliau, nei kada 
galėjome pamanyti. Be jokios abejonės, ji jau seniai 
slapčia prekiavo su tisroku, o kai tik surado liūto kai- 
lį, pasiuntė tisrokui žinią, kad tasai ruoštų laivyną 
ir plauktų užimti Kair Paravelio, o kartu — ir visos 
Narnijos. Tad mums septyniems nieko kita nelieka, 
tik traukti atgal prie Pašiūrės kalvos, garsiai paskelb- 
ti tiesą ir be baimės pasitikti viską, kad ir ką mums 
siųstų Aslanas. O jei nutiktų toks didis stebuklas, kad 
sumuštume tuos trisdešimt kalormenų, susispietusių 
apie beždžionę, tuomet mums tektų apsisukti ir vėl 
stoti į mūšį, ir padėti galvas kaunantis su gerokai gau- 
sesnėmis jų pajėgomis, netrukus atžygiuosiančiomis 
iš Kair Paravelio. 


Tirianas linktelėjo. Bet vaikams pasakė štai ką: 


< 112. 


+ DIDYSIS SUSIRINKIMAS ANT PAŠIŪRĖS KALVOS + 


— Bičiuliai, jums jau pats metas grįžti į savąjį pasau- 
lį. Čionai jūs turbūt jau padarėte viską, ką buvote siųsti 
nuveikti. 

— B...bet juk nieko mes nenuveikėme, - sumeknojo 
Džilė drebėdama, tik ne iš baimės, o dėl to, kad viskas 
taip siaubinga. 

— Netiesą sakai, - nesutiko karalius. - Jūs mane, pri- 
rištą prie medžio, išvadavote, tu praeitą naktį vinguria- 
vai it gyvatė pirma manęs mišku, tu išsivedei Glumių — 
o tu, Eustacijau, nukirtai priešą. Tačiau judu dar per 
jauni sulaukti tokio kruvino galo, koks mūsų, likusiųjų, 
laukia šiąnakt, o kad ir ne šiąnakt, tai po trejeto dienų. 
Tad meldžiu jūsų — ne, prisakau jums - tuojau pat grįžti 
ten, kur jūsų namai. Užsitraukčiau amžiną nešlovę, jei 
leisčiau šitokiems jauniems kariams už mane paguldyti 
galvas mūšyje. 

— Ne, ne, ne, - išbėrė Džilė (prašneko labai išblyškusi, 
paskui tvykstelėjo staigiu raudoniu ir tuojau vėl nublyš- 
ko). - Niekur mes negrįšime, ir man tas pat, ką dabar 
sakai. Nesitrauksime nuo tavęs nė per žingsnį, kad ir kas 
nutiktų, tiesa, Eustacijau? 

— Tiesa tai tiesa, bet tu visai be reikalo taip strykčio- 
ji, - atsakė Eustacijus susibrukęs rankas į kišenes (jis nė 
nepagalvojo, kaip keistai atrodo susikišęs rankas į kišenes 
vilkėdamas žiedmarškes). - Na, mes juk neturime iš ko 
rinktis. Kas iš tų šnekų apie grįžimą namo? O kaip mes 


grįžtume? Nežinome jokių burtų, kurie mus sugrąžintų! 

Su jo logika negalėjai ginčytis, bet Džilei tą akimirką 
jo žodžiai labai nepatiko. Eustacijus mėgdavo prašnekti 
baisiai dalykiškai, kai kiti pasiduodavo jauduliui. 

Supratęs, kad namo svetimšaliai iškeliauti negali (ne- 
bent juos iš čia vienu mostu ištrauktų Aslanas), karalius 
panūdo išsiųsti juos kitapus Pietinių kalnų, į Arčenlan- 
dą, kur jie gal ir galėtų jaustis saugūs. Bet jie nežinojo ke- 
lio, o palydėti nebuvo kam. Be to, kaip pasakė Poginas, 
užėmę Narniją, kalormenai per kokią savaitę įkels koją 
ir į Arčenlandą — tisrokas visada geidęs prisijungti šias 
dvi šiaurines šalis prie savo valdų. Galiausiai Eustacijus 
ir Džilė suskato taip primygtinai maldauti, kad Tirianui 
neliko kitos išeities, tik pasiimti juos su savimi į tikrą 
pražūtį, ar veikiau - gerokai taiklesniais Brangakmenio 
žodžiais - „pasitikti visko, kad ir ką siųstų Aslanas“. 

Pirmiausia karaliui dingtelėjo mintis, kad prie Pašiū- 
rės kalvos — vien išgirdus šį pavadinimą jiems jau darėsi 
bloga - iki sutemstant nėra ko traukti. Nykštukas nesu- 
tiko: tvirtino, kad, jei grįžtų prie kalvos vidur šviesios 
dienos, ten veikiausiai nerastų nė gyvos dvasios, nebent 
kokį kalormenų sargybinį. Žvėrys buvo taip įbauginti 
beždžionės (ir Rudžio) šnekų apie naująjį piktąjį Asla- 
ną - tikriau, Tašlaną, - kad vengė prie kalvos net artintis, 
kol nebūdavo sušaukiami į baisiuosius vidurnakčio susi- 
rinkimus. O kalormenai niekada negarsėjo gebėjimais 
susigaudyti miškuose. Tad, Pogino nuomone, net dienos 


šviesoj jiems veikiausiai pavyktų nemačiomis nuslinkti 

į kitą kalvos pusę, anapus pašiūrės. Naktį, tegul ir tam- 
soje, tai padaryti būtų kur kas sunkiau, nes beždžionė 
veikiausiai telktų žvėris draugėn, o ir kalormenai gerokai 
sustiprintų sargybą. Susirinkimui prasidėjus, būtų gali- 
ma palikti Glumių paslėptą už pašiūrės — ten jo išvis nie- 
kas nepastebėtų — tol, kol ateitų metas parodyti viešai. 
O taip, žinoma, ir būtų geriausia, mat jie siekė staigiu ne- 
tikėtumu priblokšti narnus — tai buvo vienintelė viltis. 

Visi pritarė, ir būrelis patraukė kita kryptimi nei ligi 
šiol — į šiaurės vakarus, nepakenčiamosios kalvos linkui. 
Erelis kartais pakildavo į padangę, skraidydavo šen ir 
ten jiems virš galvų, o kartais įsitaisydavo Glumiui ant 
nugaros. Niekam — netgi pačiam karaliui, nebent tiktai 
primygtam mirtino reikalo, — net į galvą nebūtų šovę 
joti vienaragiu. 

Šįsyk jau Džilė ir Eustacijus ėjo greta kits kito. Kai 
prašėsi priimami eiti drauge, abu jautėsi labai narsūs, bet 
dabar narsa kažkur išgaravo. 

— Poul, - sukuždėjo Eustacijus, - pasakysiu teisybę: 
man iš baimės jau širdis kulnuose. 

— Najau, Ražai, visai neatrodai išsigandęs, — atsiliepė 
Džilė. - Tu bent gali kautis. O aš... aš visa drebu, jei nori 
žinoti. 

— Ką jau tas drebulys, - atsakė Eustacijus. - Aš, man 
atrodo, tuoj vemsiu. 

— Dėl Dievo meilės, tik nekalbėk apie tai, - paprašė 
Džilė. 

Kokią minutę jiedu žingsniavo tylėdami. 

— Poul, - galiausiai vėl ištarė Eustacijus. 

— Ką? - atsiliepė ji. 

— O kas bus, jei mus čia nužudys? 

— Tikriausiai mirsime. 

— Ne, turėjau galvoj, kas bus mūsų pasaulyje? Ar mes 
lyg niekur nieko atsipeikėsime tame pačiame traukinio 
vagone? O gal pradingsime, ir niekas mūsų niekada ne- 
beras? O gal Anglijoje irgi mirsime? 

— Kad tave galas... nė nepagalvojau apie tai. 

— Piteris ir kiti išvirs iš padų, jei pamatę, kaip mojuo- 
ju pro langą, traukiniui sustojus, niekur nebegalės mūsų 
rasti! Arba jeigu ras du... na, norėjau pasakyti, jei mes 
mirsime ir Anglijoje. 

— Ui! - nusipurtė Džilė. - Kaip siaubinga. 

— Mums - nei siaubinga, nei ką, - paprieštaravo Eus- 
tacijus. - Mūsų ten tikriausiai nebus. 

- Žinai, tikriausiai būtų geriau, jei... nors ne, visai ne 
geriau, - pratarė Džilė. 

— O ką ketinai sakyti? 

— Ketinau sakyti: tikriausiai būtų geriau, jei išvis ne- 
būtume čia atsidūrę. Bet ne. Visai visai ne geriau. Net 
jeigu tektų žūti. Jau verčiau paguldysiu galvą kovodama 
už Narniją, nei liksiu namuose, susensiu ir sukvailėsiu, 
galiausiai, žiūrėk, dar teks sėsti į invalido vežimėlį, o pas- 


kui vis vien reikės mirti. 

— Arba: verčiau paguldyti galvą už Narniją nei gele- 
žinkelio katastrofoje Anglijoje. 

— Kodėl tu taip sakai? 

— Prisimeni trenksmą, kuris, regis, ir pamėtėjo mus į 
Narniją? Man tikrai pasirodė, kad mūsų traukinys į kaž- 
ką rėžėsi. Tad išties apsidžiaugiau ištrūkęs iš vagono ir 
nusviestas čionai. 

Kol Džilė ir Eustacijus šnekėjosi, visi kiti aptarinėjo 
artimiausius planus, ir juos apėmęs nykus liūdesys po 
truputį sklaidėsi. Taip buvo dėl to, kad dabar jie visą dė- 
mesį sutelkė į tai, ką būtina nuveikti artimiausią naktį, 
taigi mintys apie Narniją ištikusią pragaištį — apie tai, 
kad visos šlovingosios ir džiugios jos dienos jau likusios 
praeityje, - buvo sėkmingai nustumtos į pašalį. Pakaktų 
jiems liautis kalbėjus, ir jos tą pat akimirksnį vėl išnirtų į 
paviršių, vėl nugramzdintų į sielvartą, tad jie, tai žinoda- 
mi, kalbėjosi toliau. Poginas netgi gana linksmai tratėjo 
apie naktį laukiančius darbus. Jis neabejojo, kad šernas ir 
lokys, ir, ko gero, visi šunys tuojau pat stos jų pusėn. Be 
to, nenorėjo patikėti, kad visi nykštukai atkakliai laikysis 
įsikibę Griflio. O tokios kautynės, kai grumtis teks mir- 
gančioje laužo šviesoje, tai išneriant iš medžių šešėlio, tai 
vėl išnykstant tankmėje, palankios kaip tik silpnesnie- 
siems. Ir dar, jei šiąnakt pavyktų laimėti, ar tikrai būtina 
vos po kelių dienų susiremti su didesnėmis kalormenų 


pajėgomis ir neišvengiamai atsisveikinti su gyvybe? 

Kodėl gi nepasislėpus kur nors miškuose, galbūt net 
vakariniuose tyruose už didžiojo krioklio - šitaip jie ga- 
lėtų ir gyventi už įstatymo ribų. O ilgainiui — ir telkti 
jėgas, juk kasdien prie jų jungtųsi vis daugiau kalbančių 
žvėrių ir bėglių iš Arčenlando. Ir pagaliau ateitų tokia 
diena, kai jie užgriūtų iš savo slėptuvės ir nušluotų kalor- 
menus (kurie jau būtų praradę budrumą), o išvarius ka- 
lormenus, Narnija atgimtų. Juk labai panašiai kartą jau 
viskas buvo susiklostę kadaise, karaliaus Mirazo laikais! 

Tačiau Tirianas, klausydamasis tokių kalbų, galvojo: 
„Kodėl niekas nė neužsimena apie Tašą?“ Pačiomis kau- 
lų smegenimis jautė: to, apie ką šneka bičiuliai, tikrai 
nebus. Bet garsiai jis to nepasakė. 

Žinoma, priartėjus prie Pašiūrės kalvos, visi nutyko. 
Ir čia jau teko pasitelkti tikro girios gyventojo sugebė- 
jimus. Nuo tos akimirkos, kai išvydo priešais dunksan- 
čią kalvą, iki tol, kol atsidūrė kitapus jos, pašiūrės už- 
nugaryje, praslinko geros dvi valandos. Tokio sėlinimo 
net neįmanoma deramai apsakyti, nebent ryžtumeis 
prirašyti ištisus puslapius. Kiekviena įveikta atkarpėlė 
nuo vienos užuoglaudos iki kitos savaime buvo atskiras 
žygis, kaskart, norint įveikti dar vieną kelio dalį, tekda- 
vo lūkuriuoti, bent keletą kartų jie jau manė pakliuvę 
į žabangas, laimė, pavojus pasirodydavo netikras. Jeigu 
jūs — patyrę skautai, reikia manyti, patys žinote, kaip 
visa tai atrodė. Šiaip ar taip, saulei leidžiantis, būrelis jau 


saugiai tūnojo bugienių guote už pašiūrės, nuo kurios 

juos skyrė gal penkiolika jardų. Sugulę jie dar sužiaumo- 
jo po kelis džiūvėsius. 

Dabar teko susidoroti su pačia sunkiausia užduoti- 
mi - laukti. Vaikai, savo laimei, sugebėjo porą valandų 
numigti, bet nakties žvarba juos, aišku, pažadino, dar 
blogiau, pabudo jie kamuojami troškulio, o galimybės 
atsigerti nebuvo jokios. Glumius tiesiog stovėjo virp- 
čiodamas nuo įtampos ir nieko nesakė. Tik Tirianas, 
pasidėjęs galvą Brangakmeniui ant šono, kietai mie- 
gojo lyg savo karališkojoje lovoje Kair Paravelyje, kol 
jį galiausiai pažadino gongo dūžis; karalius tuojau pat 
atsisėdo ir, išvydęs laužo atšvaitus kitapus pašiūrės, su- 


mojo: metas. 

— Atsisveikinkim, Brangakmeni, — paprašė. - Mat 
ši naktis — jau turbūt paskutinė mudviem šioje žemėje. 
O jei kada esu tave užgavęs, ar dėl ko didžio, ar dėl kokio 
nieko, meldžiu man atleisti. 

— Brangusis karaliau, — atsakė vienaragis, - mažne gai- 
lauti tenka, kad nesi užgavęs, jei būtum, dabar galėčiau 
bent atleisti. Sudie. Didį džiugesį mudviem teko drauge 
pažinti. Jeigu Aslanas man leistų rinktis, nė nesirink- 
čiau kito gyvenimo, nekaip pragyvenau, ir kitos mirties, 
katropi tuojau žengsime. 

Tada jie pažadino Toliaregį, kuris miegojo pasikišęs 
galvą po sparnu (pažiūrėjęs galėjai pamanyti, kad išvis 
neturi galvos), ir patyliukais nuslinko arčiau pašiūrės. 
Glumių jie paliko prie pat galinės jos sienos (nepagailėję 
ir gero žodžio, mat niekas ant jo nebepyko), prisakę ne- 
pajudėti iš vietos, kol kas nors neateis pakviesti, o patys 
prigludo prie pašiūrės šoninės sienos. 

Laužas buvo užkurtas dar neseniai, tad malkos tik įsi- 
degė. Nuo karaliaus ir jo palydos laužą skyrė vos kelios 
pėdos, o didžiulė Narnijos gyventojų minia spietėsi ki- 
žinoma, matė ugnies atšvaitus daugybėje porų žibančių 
akių. Vos Tirianui spėjus įsitaisyti slėptuvėje, gongas 
nutilo, o iš šešėlių kairėje pusėje išniro trys pavidalai. 
Vienas - tarkanas Rišda, kalormenų vadas. Kitas - bež- 
džionė. Ši viena letena laikėsi įsikibusi tarkano rankos ir 


verkšlendama be paliovos murmėjo: 

— Neskubėk taip, ak, neskubėk taip, aš iš tikrųjų ne- 
sveikuoju. O, vargšė mano galva! Vis tie vidurnakčio 
susirinkimai... šito man jau per daug. Beždžionės - ne 
naktiniai gyvūnai, beždžionėms naktį reikia miegoti. 
Juk aš - ne kokia žiurkė ar šikšnosparnis. Ak, vargšė 
mano galva... 

Greta beždžionės iš kitos pusės nepaprastai minkš- 
tai ir oriai žengė katinas Rudis tiesutėle, aukštai iškelta 
uodega. Trijulė ėjo prie laužo ir atsidūrė taip arti Tiria- 
no, kad būtų išsyk jį pastebėję, jei būtų bent dirstelėję 
reikiama kryptimi. Laimė, ten link jie nesižvalgė. Užtat 
Tirianas išgirdo, kaip Rišda šnipštelėjo Rudžiui: 

— Nagi, katine, eik į savo vietą. Žiūrėk, kad vaidmenį 
atliktum kaip reikiant. 

— Miau miau! Gali manim pasikliaut! — patikino Rudis. 

Tai taręs, katinas pasitraukė kitapus laužo ir įsitaisė 
pirmoje susibūrusių žvėrių eilėje, beveik gali sakyti — 
pirmojoje žiūrovų salės eilėje. 

Visa tai iš tikrųjų gerokai priminė teatrą. Gausiai 
susirinkę narnai buvo tarsi krėsluose sėdintys žiūrovai, 
pievelė priešais pašiūrę, kur liepsnojo laužas ir stovė- 
jo beždžionė bei kalormenų vadas, pasiruošę kreiptis į 
minią, atstojo sceną, pati pašiūrė buvo lyg galinė scenos 
dekoracija, o Tirianas ir jo draugai, gali sakyti, stovėjo 
užkulisiuose ir žvalgėsi iš už dekoracijų. Pozicija buvo 
bemaž tobula. Jei bet kuris iš jų žengtų vos porą žings- 
nių, atsidurtų šviesos rate ir visų akys iškart smigtų į jį; 

kita vertus, kol jie stovėjo nekrustelėdami šoninės pašiū- 
rės sienos šešėlyje, tikimybė, kad juos kas nors pastebės, 
siekė ne daugiau nei vieną iš šimto. 

"Tarkanas Rišda nusitempė beždžionę prie pat laužo. 
Abu atsigręžė į žiūrovų minią, o tai, savaime aišku, reiš- 
kė, kad dabar stovėjo nugara į Tirianą ir jo draugus. 

— Nagi, beždžione, - pusbalsiu paragino tarkanas 
Rišda. - Kloki žodžius, kuriuos išmintingesnės galvos 
sudėjo tau į lūpas. Ir nepanarink galvos. - Tai sakyda- 
mas, vogčia spirtelėjo beždžionei iš užnugario. 

— Atstok nuo manęs! - sumurmėjo Gudris. Bet vis 
dėlto išsitiesė ir prašneko garsiau: - O dabar paklau- 
sykite manęs, visi. Atsitiko vienas labai baisus dalykas. 
Tikrai siaubingas. Šitokios nedorybės Narnijoje dar nie- 
kad negirdėta. Ir Aslanas... 

— Tašlanas, kvaily, - sukuždėjo tarkanas Rišda. 

- Žinoma, turėjau galvoj - Tašlanas, — pasitaisė bež- 
džionė, - dėl to labai smarkiai rūstauja. 

Stojo kurti tyla — visi žvėrys kantriai laukė, kol išgirs, 
kokia nauja bėda ritasi jiems ant galvų. Būrelis bičiulių, 
prigludusių prie pašiūrės sienos, sulaikė kvapą. Ką, po 
šimts, anie dar sugalvojo? 

— Taip, — svariai tarė beždžionė. — Kaip tik dabar, kai 
Rūstusai yra tarp mūsų — visai čia pat, pašiūrėje man už 
nugaros, — vienas nedoras gyvulys ryžosi tam, ko niekas 
neišdrįstų net tuomet, kai Jis būna už tūkstančių mylių. 
Tasai gyvulys užsimaukšlino liūto kailį ir slankioja po 
aplinkinius miškus, apsimetęs Aslanu. 

Džilei vieną akimirksnį šmėkštelėjo, kad beždžionė, 
ko gero, bus staiga kuoktelėjusi. Nejaugi taip ims ir išklos 
visą tiesą? Apimti siaubo žvėrys tūžmingai užmaurojo. 

— Grrr! - suurzgė kažkuris. 

— Kas jis toks? - paantrino kiti. - Kur jis? Mielai su- 
leisčiau į jį dantis! 

— Vakar naktį jis buvo pastebėtas! - suspiegė beždžio- 
nė. - Bet išsprūdo! Tai asilas! Pats paprasčiausias apgai- 
lėtinas asilas! Ir jei kuris iš jūsų tą asilą pamatysite... 

— Grrr! - maurojo žvėrys. - Jeigu tik pamatysime... 
jei tik jį pamatysime... oi, pasigailės pasipainiojęs mums 
po kojų! 

Džilė dirstelėjo į karalių. Jo burna buvo pravira, akys 
tvieskė siaubu. Tik dabar Džilė perprato, koks velniškai 
klastingas priešo planas. Armiešę melą lašeliu tiesos, anie 
tik dar labiau jį sustiprino. Ką dabar peši atskleidęs žvė- 
rims, neva asilas buvęs apmuturiuotas liūto kailiu vien 
tam, kad juos apmulkintų? Beždžionė iškart ir paaiškin- 
tų: „Juk taip aš ir sakiau!“ Tad kas iš to, jei ir parodysi 
visiems Glumių su liūto kailiu? Žvėrys juk sudraskytų jį 
į skutelius. 

- Štai ir subliūško mūsų burės, - sukuždėjo Eustacijus. 

— Regis, jie sėkmingai išmušė pagrindą mums iš po 
kojų, - atsiliepė Tirianas. 

— Nelemta, nelemta suktybė! - nesitvėrė pykčiu Pogi- 
nas. - Galvą guldau: ne kas kitas, o Rudis bus sukurpęs 


šį naują pramaną. 

Kas išdrįs žengti į pašiūrę? 


žilė pajuto, kad kažkas kutena ausį. Tai vienaragis 

Brangakmenis, prisikišęs prie jos, tylutėliai kuždė- 
jo, plačiu arklišku kvėpsniu šildydamas ausį. Supratusi, 
ką jis sako, Džilė tik linktelėjo ir ant pirštų galiukų nuti- 
peno pas Glumių. Paskubomis ir kuo cyliausiai perpjovė 
virveles, vis dar prilaikančias apsmukusį liūto kailį. Kai 
beždžionė pranešė tokią pribloškiančią žinią, vargšui asi- 
lui būtų išties riesta, jei kas pričiuptų jį su tais kailiniais! 
Džilė mielai būtų paslėpusi kailį kuo giliau, bet šis buvo 
pernelyg sunkus kur nors tempti. Tad pasitenkino nuspy- 
rusi į patį tankiausią krūmokšnį. Paskui mostu paragino 
Glumių sekti jai iš paskos, ir abu drauge grįžo pas kitus. 

Beždžionė ir vėl prakalbo: 

— Po šitokios nedorystės Aslanas — tai yra Tašlanas — 
rūstauja netgi dar labiau. Sakosi buvęs pernelyg geras, 
kasnakt išeidavęs jums pasirodyti, aišku? Taigi daugiau 
nebesirodys. 

Išgirdę tai žvėrys pratrūko kaukti, kniaukti, čiepsėti ir 
urzgauti, bet visą šį triukšmą staiga užgožė smagus kaž- 
kieno juokas ir pasigirdo visai kitoks balsas. 

— Daugiau paisykite, ką zaunija ta beždžionė! - su- 
riko. — Puikiausiai žinome, kodėl nebeišleis savo bran- 
giausiojo Aslano jums pasižiūrėti. Norite sužinoti? Aš 
pasakysiu jums kodėl: ogi todėl, kad jokio Aslano ji ne- 
turi. Niekad ir neturėjo, buvo priglobusi tik seną asilą, 
apmuturiuotą liūto kailiu. Netekusi to asilo, štai ir ne- 
bežino, ką daryti! 
rė, kad prabilo ne kas kitas, kaip nykštukų vadas Griflis. 
Paskutinės abejonės išsisklaidė po akimirkos, kai savo 
vadui choru pritarė kiti nykštukai: 

— Nebežino, ką daryti! Nebežino, ką daryti! Nebeži- 
no, ką daryti-ryti-ryti! 

— Tylos! - sugriaudėjo tarkanas Rišda. - Tylos, jūs, 
purvabridžiai! O jūs, kiti narnai, įdėmiai manęs pa- 
klausykite, jeigu nenorite, kad tuojau liepčiau savo ka- 
riams paauklėti jus kardo ašmenimis. Lordas Gudris ką 
tik papasakojo jums apie nedorėlį asilą. Nejau manote, 
kad dėl to, jog būta apsimetėlio, pašiūrėje nebesama ir 
tikrojo Tašlano? Tikrai taip manote? Saugokitės, sau- 
gokitės! 

— Ne, ne, visai mes taip nemanome! - subūbavo minia. 

Tiktai nykštukai pareiškė ką kita: 

— Tikrai taip, juoduk, supratai teisingai. Nagi, bež- 
džione, rodyki, kas yra ten, toje pašiūrėje. Paregėsim — 
patikėsim. 


Sulaukusi, kol visi vėl kiek pricils, beždžionė tarė: 

— Ojūs, nykštukai, laikote save didžiais gudročiais, ar 


ne? Neskubėkit. Juk aš nesakiau, kad išvis negalėsite pa- 
matyti Tašlano. Galės - kiekvienas panorėjęs. 

Susirinkusieji staiga nutilo. Praslinkus gerai minutei, 
prabilo lokys - suglumęs ir iš lėto: 

— Viso šito aš gerai nesuprantu, bet tu, mano galva, 
sakei... 

— Tavo galva! - pakartojo beždžionė. - Galima pa- 
manyti, kad tavo galvoje yra bent krislas px0:0! O jūs, 
visi kiti, paklausykite. Tašlaną valia pamatyti kiekvie- 
nam. Bet jis pats laukan nebeišeis. Tai jums teks eiti į 


vidų, pas jį. 

— O, ačiū, ačiū, ačiū! — sulalėjo dešimtys balsų. - Kaip 
tik šito mes ir troškome! Dabar galime įeiti pas jį, susi- 
tikti su juo akis į akį! Jis ir vėl bus mums geras, vėl viskas 
bus kaip buvę! 

Paukščiai sučerškėjo, jaudriai suambrijo šunys. Mi- 
nia subruzdo, suskato stotis; dar akimirka — ir visi būtų 
puolę pirmyn ir mėginę visi iš karto susigrūsti pro pa- 
šiūrės duris. 

Tačiau beždžionė juos sudraudė. 

— Atgal! - užriko. - Ramiau! Neskubėkite! 

Žvėrys sustojo; daugelis - su viena letena pakibusia 
ore, daugelis - vizgindami uodegas, visi - pakreipę gal- 
vas į šoną. 

— Mano galva, tu sakei... - pradėjo lokys, bet Gudris 
jį pertraukė. 

- Įeiti vidun galėsite visi, - pasakė. — Bet tik po vieną. 
Na, kuris pirmas? Jis anaiptol nesakė esąs geraširdiškai 

nusiteikęs. Kai aną naktį surijo nedorėlį karalių, iki šiol 
vis dar laižosi. O šįryt urzgė ir urzgė. Net ir aš pats šią- 
nakt pernelyg nesiveržiu žengti į pašiūrę. Bet jūs gali- 
te daryti, kaip panorėję. Nagi, kas pirmas? Tik paskui 
nekaltinkite manęs, jei praris jus nekramtęs ar dėbtelės 
taip, kad vien iš siaubo čia pat virsite krūvele pelenų. 
Jūsų valia. Nagi! Kas pirmas? Gal kuris nors iš jūsų, 
nykštukai? 

— Tralia bum, tralia bum, nori žūti - eik vidun, - nu- 
sišaipė Griflis. - Ar mes žinom, ką jūs laikote tenai pa- 
slėpę? 

— Cho cho! - krioktelėjo beždžionė. - Vadinasi, po 
truputį jau imate tikėti, kad kažko ten vis dėlto esama? 
Nagi, nagi, žvėrys, vos prieš minutę buvote kaip reikiant 
įsitriukšmavę. Ko dabar visi amą praradote? Tai kas iš- 
drįs žengti vidun pirmas? 

Tačiau žvėrys, dar valandėlę stoviniavę ir dirsčioję vie- 
ni į kitus, nejučia ėmė šlyti tolyn nuo pašiūrės. Dabar 
jau tik nedaugelis vizgino uodegas. O beždžionė krypa- 
vo šen ir ten tarp jų pašaipiai krizendama: 

— Cho cho cho! O maniau, visi tik ir veržiatės susitik- 
ti akis į akį su Tašlanu! Negi persigalvojote? 

Tirianas palenkė galvą, kad išgirstų, ką Džilė mėgina 
pakuždėti jam į ausį: 

— Kaip manai, kas iš tikrųjų slepiasi toje pašiūrėje? 

— Ką gali žinoti? — atsiliepė Tirianas. - Tikėtina - du ka- 
lormenai su apnuogintais kardais abipus durų, o gal ir ne. 

— Ar nemanai, - pratarė Džilė, - kad ten... kad ten 
gali būti... na, Žinai, tas... tas siaubūnas, kurį matėme? 

- Patsai Tašas? — sukuždėjo Tirianas. — Šito niekaip 
neįspėsi. Bet nesibaugink, vaike: visi mes esame tarpu 
tikrojo Aslano letenų. 

O tada nutiko vienas išties stulbinantis dalykas. Ka- 
tinas Rudis ramiai ir aiškiai, tarsi nė kiek nesijaudinda- 
mas, ėmė ir pareiškė: 

— Jei norite, vidun eisiu aš. 

Visi, kas gyvas, sužiuro į katiną. 

— Tai bent apsukruoliai, valdove, - pasakė Poginas 
karaliui. - Tas prakeiktas katinas — pars tikriausias są- 
mokslo dalyvis, ką ten, vienas iš sumanytojų. Kad ir kas 
slėprųsi toje pašiūrėje, katinui nė plaukas nenukris, pa- 
minėsi mano žodį. Rudis sveikas ir gyvas išeis laukan ir 
praneš regėjęs ką nors stebuklinga. 

Atsakyti Tirianas nesuspėjo. Beždžionė pasikvietė ka- 
tiną artyn. 

— Cho cho! - sukleksėjo beždžionė. - Tai šelmis kati- 
nas, panūdo susitikti su Juo akis į akį. Ką gi, gerai! Eikš 
čionai, atidarysiu duris. Tik paskui nekaltink manęs, jei 
tau iš siaubo ūsai susiraitys. Tavo valia. 

Katinas, tupėjęs tarp žiūrovų, atsistojo ir nucimpino 
pirmyn, pabrėžtinai dailus ir tvarkingas, aukštai iškėlęs 
uodegą; žvilgantis jo kailis buvo lygut lygutėlis, nepa- 


sišiaušė nė vienas plaukelis. Netrukus jis atsidūrė šiapus 

laužo ir taip arti Tiriano, petimi atsišliejusio į šoninę 
pašiūrės sieną, kad šis visiškai aiškiai matė katino snukį. 
Didelės žalios akys nė nemirktelėjo. 

— Ramus kaip agurkėlis, - sau po nosimi burbtelėjo 
Eustacijus. - Puikiausiai žino, kad ja>2 tikrai nėra ko 
bijoti. 

Kikendama ir maivydamasi beždžionė atlingavo prie 
katino, kilstelėjo leteną, atitraukė skląstį ir atidarė duris. 
Tirianui net pasigirdo, kad katinas įžengė vidun mur- 
kuodamas. 

— Aiii! Aiii! Auuu-miauuuu! - Visi net pašoko, išgir- 
dę kraują gyslose stingdantį kniauksmą. Reikia manyti, ir 
jus yra kada pažadinusios ant stogo susipjovusios ar besi- 
mylinčios katės, tad tokį šiurpų kniaukimą esate girdėję. 

Tik šįsyk buvo dar baisiau. Rudis, neįtikėtinu greičiu 
išpuolęs iš pašiūrės, užkliudė beždžionę ir parbloškė že- 
mėn. Jei nebūtum žinojęs, kad tai katinas, ko gero, bū- 
tum palaikęs jį rusvu žaibo tvyksniu. Peršvilpęs pievelę, 
katinas bloškėsi į minią. Žinoma, susidurti su šitokios 
būklės katinu nepageidavo niekas. Buvo matyti, kaip 
žvėrys skubiai traukiasi į kairę ir į dešinę, duodami jam 
kelią. Katinas drykcelėjo į medį, vikstelėjo uodega ir pa- 
kibo žemyn galva. Išsipūtusi uodega buvo bemaž tokio 
pat storumo, kaip ir visas kūnas, akys priminė žalios 
liepsnos kupinas lėkšteles, visas kailis ant nugaros iki 


menkiausio plaukelio stovėjo piestu. 

— Nepagailėčiau barzdos, - sukuždėjo Poginas, - kad 


tik galėčiau sužinoti, ar tasai bjaurybė tik vaidina, ar pa- 
matė kažką, kas iš tikrųjų šitaip jį išgąsdino! 

— Tyliau, bičiuli, - sudraudė jį Tirianas, mat kalor- 
menų vadas šnibždėjosi su beždžione, ir karalius norė- 
jo išgirsti apie ką. Vis dėlto nieko nepešė, nugirdo tik 
kaip beždžionė darsyk suaimanavo: „Mano galva, vargšė 
mano galva!“ — bet jam rodėsi, jog katino elgesys anuo- 
du suglumino ne ką mažiau nei jį patį. 

- Klausyk, Rudi, - tarė kalormenų vadas. - Gana 
triukšmauti. Papasakok visiems, ką matei. 

— Aiii... aiii... miauuu... miaaaau!.. - sukliegė katinas. 

— Bene nesi iš kalbančių žvėrių? - pasipiktino kalor- 
menas. - Gal pagaliau liausies kniaukti ir prašneksi kaip 
pridera? 

"Tai, kas dėjosi toliau, buvo išties siaubinga. Tirianas 


(kaip ir visi kiti) beveik neabejojo: katinas labai stengėsi 

kažką pasakyti, bet iš nasrų veržėsi tik išgąsdinto ar įsiu- 
tinto katino miaukimas — panašiai plyšotų bet koks An- 
glijos katinas. Ir kuo ilgiau jis šitaip žviegė, tuo mažiau 
priminė kalbantį žvėrį. Kai kurie kiti jau irgi pratrūko 
nerimastingai virkčioti ir slopiai kvyksėti. 

- Žiūrėkit, žiūrėkit! — visi išgirdo lokio balsą. - Jis 
nebegali kalbėti. Jis užmiršo kalbą! Dabar jis - vėl kvai- 
las, bežadis žvėriūkštis! Jūs tik pažvelkite į jo snukį! 

Visi kaipmat suprato, kad tai tiesa. Ir jau tuomet 
narnus apėmė didžiausias siaubas. Mat kiekvienas iš 
jų - būdamas vos išsiritęs paukščiukas, mažylis šunytis 
ar lokiukas - buvo daugybę kartų girdėjęs pasakojimą, 
kaip Aslanas pirmosiomis pasaulio dienomis Narnijos 
žvėris pavertęs kalbančiais ir perspėjęs, kad, jei nesielg- 
sią kaip pridera, vieną gražią dieną galį atvirsti tokiais, 
kokie buvę - vargšais neprotingais žvėrimis, kokių apstu 
kitose šalyse. 

— Dabar ir užslenka ši pragaištis! - suaimanavo jie. 

— Pasigailėk! Pasigailėk! — pratrūko rypuoti žvėrys. — 
Ak, lorde Gudri, būk maloningas, užstok mus prieš 
Aslaną! Tu, tu turi visuomet eiti vidun, mus žodeliu 
užtarti, mūsų vardu kalbėti. Mes patys nedrįstame, mes 
nedrįstame. 

Rudis šastelėjo dar aukščiau į medžio lają. Ir jau nie- 
kas daugiau jo nebematė. 

Tirianas stovėjo uždėjęs delną ant kardo rankenos, 


panarinęs galvą. Jautėsi visai apkvaitęs nuo nakties siau- 

bų. Kartais jam šmėkštelėdavo: būtų geriausia tuojau 
pat traukti kardą iš makštų ir užgriūti kalormenus. Bet 
po akimirkos kita mintis jį sulaikydavo: verčiau luktelėti 
ir pažiūrėti, kaip įvykiai klostysis toliau. Kad ir dabar — 
viskas vėl pasuko nauja linkme. 

— Mano tėve, - suskardėjo aiškus, skambus balsas kaž- 
kur kairėje. Tirianas iškart suprato, kad prabilo kažkuris 
iš kalormenų, mat tisroko armijos eiliniai kareiviai krei- 
piasi į vyresniuosius „mano pone“, o jaunesnieji vadai į 
vyresniuosius vadus - „mano tėve“. Džilė ir Eustacijus 
šito nežinojo, bet apsidairę pastebėjo, kas prakalbo, nes, 
savaime aišku, minios pakraščiuose veidus įžiūrėti buvo 
lengviau nei per vidurį, kur skaisčiai tvieskė laužo lieps- 
nos ir viskas už jų atrodė juoda. Tai buvo jaunas vaikinas, 
aukštas ir liaunas, netgi savaip gražus — tamsaus gymio, 
išdidus kaip tikras kalormenas. 

— Mano tėve, - kreipėsi jis į vadą, - mano širdis taip 
pat geidžia žengti vidun. 

— Nutilk, Emetai, - sudraudė jį vadas. - Bene kas pra- 
šė tavo patarimo? Bene vaikiščiui dera aušinti burną? 

— Mano tėve, - neatlyžo Emetas. - Tiesą byloji: jau- 
nesnis aš esmi nei tu, bet mano gyslomis teka toks pat 
tarkano kraujas kaipo ir tavosiomis, taipgi kaip tu ašen 
tarnauju Tašui. Ir dėlei to... 

— Tylėt! - riktelėjo tarkanas Rišda. —- Ar ašen nesu 
tavo vadas? Tau list į tą pašiūrę anei kokio nėr reikalo. 
Pašiūrė - narnams. 

— Netiesą byloji, o mano tėve, - laikėsi savo Emetas. — 
Paties lūpomis juk sakyta: anų Aslanas ir mūsasis Tašas 
yra viena. O kad jau šitai yra tiesa, vadinasi, tai paties 
Tašo esama čionais. Kaip tuomet tu gali sakyti, kad su 
Juomi aš neturiu anei kokio reikalo? Jei tik galėčiau 
bent viena akim pažvelgti Tašui į veidą, paskum tūks- 
tantį kartų žūti sutikčiau. 

— Esi kvailys, kursai dar nieko nesupranta, - pareiškė 
tarkanas Rišda. — Tatai yra aukštosios materijos. 

Emeto veidas sugriežtėjo. 

— Tai gal tatai nėra tiesa, kad anų Aslanas ir mūsasis 
Tašas yra viena? — paklausė vaikinas. - Gal beždžionė 
mums pamelavo? 

- Aišku, kad jie yra tas pat, - skubiai patvirtino bež- 
džionė. 

— Prisiek, beždžione, - pareikalavo Emetas. 

— O varge! - suaimanavo Gudris. - Už ką man šitokia 
kankynė? Galvą baisiausiai skelia. Taip, taip, kad nori — 
prisiekiu. 

— Tuomet, mano tėve, - tarė Emetas, — ašen tvirtai 
pasiryžęs žengti vidun. 

— Kvaily, - vėl prasižiojo tarkanas Rišda, bet jį perrėkė 
pratrūkę gerklingieji nykštukai: 

— Nagi, nagi, juoduk! Kodėl dabar neleidi jo į vidų? 
Kodėl narnus kvieti užeiti, o saviškiams bandai užginti 
peržengt slenkstį? Ką tokį laikai ten užslėpęs, kad taip 


nenori, jog tavo vyrai su juo susidurtų? 

Tirianas ir jo draugai matė tik tarkano Rišdos nugarą, 
tad nežinojo, su kokia veido išraiška jis gūžtelėjo pečiais 
ir tarė: 

— Visi paliudysit: nėra anei kokios mano kaltės dėl 
šito jauno kvailio kraujo. Eik vidun, lengvapėdi vaikėze, 
ir pasiskubink! 

Emetas lygiai taip pat, kaip pirmiau — Rudis, žengė į 
atvirą pievelę tarp laužo ir pašiūrės. Jo akys žėrėjo, veidas 
buvo labai rimtas, ranka 

gulėjo ant kardo ranke- 

nos; jis ėjo oriai, aukš- 

tai iškelta galva. Džilė 

— Vardan liūto kar- 
čių, tegul ir kalorme- 
nas, man šitas jaunas 


karys beveik patinka. Jis 


tikrai nusipelnęs vertes- 
nio dievo nei Tašas. 
— Kaip gaila, kad nežinome, kas iš tikrųjų yra ten, vi- 
duje, - pratarė Eustacijus. 
Emetas atidarė duris ir žengė vidun, į pašiūrėje tvy- 


rančią juodumą. Įėjęs uždarė duris sau už nugaros. Pra- 

slinko vos kelios akimirkos, - nors atrodė gerokai il- 
giau, — ir durys vėl atsilapojo. Laukan išsverdėjo žmogus 
su kalormeniškais šarvais, čia pat griuvo aukštielninkas 
ir liko gulėti be žado; durys tuoj pat užsitrenkė. Prišo- 
kęs kalormenų vadas pasilenkė ir įsistebeilijo į kritusiojo 
veidą. Net krūptelėjo iš nuostabos. Bet tuojau atitoko ir 
atsisukęs į minią suriko: 

— Tasai begalvis vaikiščias gavo, ko norėjo! Pažvelgė 
Tašui į veidą ir krito negyvas. Tebūnie šitai visiems jums 
perspėjimas! 

— Taip ir bus, taip ir bus, — suošė vargšai žvėrys. Bet 
Tirianas ir jo draugai pirmiausia sužiuro į nebegyvą ka- 
lormeną, o paskui susižvalgė tarpusavyje. Mat jie, būda- 
mi taip arti, įžiūrėjo tai, ko nematė kiti, esantys tolėliau 
ir dar kitapus laužo: numirėlis buvo ne Emetas. Netgi 
nepanašus į jį: vyresnis ir stambesnis, bet ne toks aukš- 
tas, su vešlia barzda. 

— Cho cho cho, - sukrizeno beždžionė. - Gal dar kas 
nors? Dar kas nors pageidauja eiti vidun? Ką gi, jei visi 
drovitės, kitą išrinksiu aš. Štai, tu, šerne! Nagi, vikriau į 
pašiūrę. Paraginkite jį, kalormenai. O, jis paregės Tašla- 
no veidą! 

Šernas nevikriai pakilo ant kojų ir suniurzgė: 

— Gerai gerai, eikit šen. Išmėginsit mano ilčių aštrumą. 

Išvydus, kad narsusis žvėris pasiryžęs kautis dėl gyvy- 
bės ir kad kalormenai artinasi prie jo su nuogais scimi- 


tarais rankose, bet niekas nė neketina pulti pagalbon, 

Tirianui tarytum kažkas sprogo krūtinėje. Jis nebekvar- 
šino sau galvos svarstymais, ar dabar palankiausias me- 
tas įsikišti, ar dar ne. 

— Kardus iš makštų! - sukuždėjo kitiems. - Strėlę ant 
templės! Paskui mane! 

Dar akimirksnis - ir prieš apstulbusių narnų akis iš už 
pašiūrės iššoko septynios figūros, keturios jų - su tvas- 
kančiomis žiedmarškėmis. Laužo atšvaitai sublykčiojo 
kardo ašmenyse - karalius, mosuodamas kardu virš gal- 
vos, sušuko didžiu balsu: 

- Aš, Tirianas, Narnijos karalius, stoju prieš jus Asla- 
no vardu, kad savo kūnu įrodyčiau: Tašas yra nelaba 
dvasia, beždžionė - kiaurai pergedusi išdavikė, o šitie 
kalormenai - nusipelnę mirties. Pas mane, visi tikrieji 
narnai! Ar verčiau lauksite, kol naujieji jūsų šeimininkai 
išžudys jus visus, vieną po kito? 


11 SKYRIUS 


—27/4/$—-— 


Įvykiai įsisiūbuoja 


M“ it žaibo tvyksnis tarkanas Rišda atšoko ata- 
tupstas, kad jo nepasiektų karaliaus kardas. Jis 
toli gražu nebuvo bailys ir prireikus būtų vienas kovojęs 
su Tirianu ir nykštuku. Bet tuo pat metu atremti dar 
ir erelio bei vienaragio antpuolio jau negalėjo. Žinojo, 
kad erelis geba pulti tiesiai į veidą, kapoti akis, apakinti 
plasnodamas sparnais. O iš tėvo (kuriam teko susiremti 
su narnais ne viename mūšyje) pasakojimų žinojo, kad 
vienaragiui nepasipriešins joks žmogus, nebent būtų 
ginkluotas ilga ietimi ar lanku laidytų strėles, mat vie- 
naragis puldamas stoja piestu, negana to, vienu metu 
reikia apsiginti ir nuo jo kanopų, ir nuo rago, ir nuo 
dantų. Tad Rišda tekinas puolė į minią, ten stabtelėjo 
ir garsiai suriko: 

— Pas mane, pas mane, kariai tisroko, lai gyvuoja jisai 
per amžius! Pas mane, visi ištikimieji narnai, kad nekris- 
tų ant jūsų Tašlano rūstybė! 

Kol visa tai vyko, nutiko dar du dalykai. Beždžionė 


nesuskubo suvokti gresiančio pavojaus taip greit, kaip 

tarkanas. Ji sudelsė gerą sekundę: kėpsojo prie laužo 
spoksodama į atvykėlius. Tirianui pakako laiko pripulti 
prie nelaimėlės. Karalius pastvėrė ją už pakarpos ir nu- 
vilko prie pašiūrės šaukdamas: 

— Atidarykite duris! 

Poginas jas atidarė. 

— Krisk pats į duobę, kurią kitam kasei, Gudri! - suri- 
ko Tirianas ir bloškė beždžionę į tamsą. Bet vos nykštu- 
kui spėjus vėl užtrenkti duris, iš vidaus plūstelėjo akinan- 
tis žalzganai melsvas tvyksnis, žemė suvirpėjo, o paskui 
atsklido kažkoks keistas garsas — lyg kleketavimas, lyg 
krykimas, primenantis gargždų galaižin kokio siaubūno 
paukščio balsą. 

Žvėrys pratrūko aimanuoti ir stūgauti: „Tašlanas! 
Paslėpkite mus nuo jo!“ Daugelis krito žemėn, dauge- 
lis suskato dangstytis akis letenomis ar sparnais. Nie- 
kas, išskyrus erelį Toliaregį, kuriam regos aštrumu joks 
gyvas padaras negali prilygti, nematė, koks tą akimirką 
buvo tarkano Rišdos veidas. Užtat Toliaregis matė ir su- 
prato: Rišda apstulbo, kaip ir visi kiti, ir bemaž taip pat 
nusigando. 

„Juk tai šitas, dingtelėjo Toliaregiui, šaukėsi dievų, 
kuriais pats netiki. Kažin, kas jo laukia dabar, jei jie ap- 
sireiškė iš tikrųjų?“ 

Trečias dalykas - taipgi nutikęs tuo pačiu metu - buvo 
bene vienintelis tos nakties įvykis, kurį galima pavadin- 
ti gražiu. Visi tarp susirinkusių žvėrių buvę kalbantys 

šunys (iš viso penkiolika) džiaugsmingai skalydami ati- 
dundėjo pas karalių. Dauguma jų buvo didžiuliai šunys, 
stambių pečių, masyvių žandikaulių. Jie plūstelėjo lyg 
kokia jūros banga į krantą, taip galingai, kad galėjo ir 
pargriauti. Nors ir kalbantys, jie buvo net labai šuniški: 
atbėgę stojosi ant užpakalinių kojų, priekines dėjo žmo- 
nėms ant pečių, vis taikėsi lyžtelėti veidą ir ambrijo visi 
iš karto: 

— Ir mes kartu. Ir mes kartu. Padėsime tau, tik sakyk, 
kaip, sakyki, kaip, kaip, kaip? Sakyki, kaip padėti tau? 
Kaip padėti tau tau, au-au-au? 

Tai buvo taip miela, kad bemaž 
spaudė ašarą. Ir dar, maždaug 
šito jie visi vylėsi. Dar 
akimirka, ir atvirvė- 

jo keletas smulkių gy- 

vūnėlių (pelių ir kurmių, 

ir viena ar dvi voverės); 
džiaugsmingai cypčioda- 

mi jie skelbė: „Tik žiū, 

tik žiū, ir mes kartu!“, 
paskui prisidėjo lo- 
kys ir šernas, ir 
Eustacijui | jau 


ėmė rodytis, kad 


viskas dar galbūt 


baigsis gerai. Bet Ti- 

rianas apsidairęs įsitikino, kad tik labai nedaugelis žvė- 
rių pasijudino iš vietos. 

— Pas mane! Pas mane! - dar sykį sušuko jis. - Bene 
man karaliaujant visi virtote bailiais? 

— Mes nedrįstame! - sugaikčiojo bent kelios dešimtys 
balsų. - Tašlanas užsirūstins. Apgink mus nuo Tašlano! 

— O kurgi visi kalbantys arkliai? - paklausė Tirianas 
šerno. 

— Mes matėme, mes juos matėme, - viena per kitą su- 
čiepsėjo pelės. - Beždžionė apkrovė juos darbu. Visi jie 
supančioti — ten, kalvos papėdėje. 

— Tuomet jūs, visi mažyliai, — tarė Tirianas, — visi 
gebantys krimsti ir graužti, ir riešutus gliaudyti, sku- 
binkitės kiek įkirsdami tenai ir sužinokite, ar kalbantys 
arkliai mus parems. O jeigu taip - suleiskite dantis į vir- 
ves, pergraužkite pančius, išlaisvinkite arklius ir atsives- 
kite čionai. 

— Mielai taip ir padarysime, valdove, - suskardeno 
laibi balseliai, tada tik vikstelėjo uodegos, ir visi žvitria- 
akiai aštriadančiai nuvirvėjo vykdyti įsakymo. Tirianas, 
meiliai šypsodamasis, nulydėjo juos akimis. Bet buvo jau 
pats metas pagalvoti ir apie kitus dalykus. Tarkanas Riš- 
da dalijo įsakymus į kairę ir į dešinę. 

— Pirmyn, - ragino saviškius. - Jei tik pavyks, paim- 
kite juos gyvus ir meskite į pašiūrę, arba varu įvarykite. 
Kai suginsime ten visus, pašiūrę padegsime - bus puiki 


auka didžiojo dievo Tašo garbei. 

„Cha! - pagalvojo sau Toliaregis. - Štai kaip jis viliasi 


pelnyti Tašo atleidimą už netikėjimą!“ 

Priešo gretos - maždaug pusė Rišdos pajėgų — paju- 
dėjo pirmyn, ir Tirianui beveik neliko laiko sugrupuoti 
saviškiams. 

— Džile - kairėn, pasistenk strėlėmis pakloti jų tiek, 
kiek pavyks, kol dar nepasiekė mūsų. Šerne su lokiu — 
greta jos. Poginai, stok man iš kairės, Eustacijau, — iš 
dešinės. Brangakmeni, laikyk dešinį kraštą. Glumiau, 
padėk jam, darbuokis kanopomis. Toliaregi, tu kirsi iš 
viršaus. Šunys — paskui mus! Įsimaišysite tarp jų, kai su- 
kryžiuosime kardus. Tepadeda mums Aslanas! 

Eustacijaus širdis spurdėjo it padūkusi, berniukui 
liko tik be paliovos kurstyti viltį, kad nepraras drąsos. 
Iki šiol jam dar niekad šitaip nestingo kraujas gyslose 
(nors buvo matęs ir drakoną, ir jūrų gyvatę), kaip da- 
bar, regint tų tamsiaveidžių, skaisčiaakių vyrų gretą. Be 

penkiolikos kalormenų prieš juos stojo dar ir kalbantis 
Narnijos jautis, lapinas Pasalūnas ir satyras Ringis. Stai- 
ga Eustacijus visai greta išgirdo: brungzt ir čekšt! — ir 
vienas kalormenų susmuko. Tuojau pat vėl: brungzt ir 
čekšt! - ir krito satyras. 

— Puikus šūvis, dukra! - Tiriano balsas. 

Ir tada juos užgriuvo priešas. 

Kas dėjosi kelias minutes vėliau, Eustacijus niekaip 
nebegalėjo prisiminti. Jautėsi lyg sapne (tokiame, kokie 
kartais apninka karščiuojant, kai temperatūra pakyla 
virš 38 laipsnių), kol kažkur tolumoje išgirdo plyšojant 
tarkaną Rišdą: 

— Trauktis! Atgal čionai, persigrupuoti! 

Atitokęs Eustacijus išvydo, kad kalormenai traukia- 
si atgal pas saviškius. Bet ne visi. Du tysojo nebegyvi: 
vienas persmeigtas Brangakmenio rago, kitas - Tiriano 
kardo. Prie jo paries kojų voliojosi lapės maita - ar tik ne 
pats žvėrį bus nudėjęs? Kritęs buvo ir jautis: akyje styro- 
jo Džilės strėlė, šonas - perplėštas šerno ilties. Vis dėlto 
Tirianas su bičiuliais irgi neišvengė nuostolių. Trys šu- 
nys buvo užmušti, dar vienas gailiai unkšdamas kepėsta- 
vo užnugaryje ant trijų kojų. Paslikas gulėjo ir lokys, jis 
vis dar vos vos krusčiojo. Paskui, visai suglumęs, dusliu 
gomuriniu balsu suniurzgė: „Aš... visai... nesuprantu..., 
tykiai, it mingantis vaikas, nuleido galvą ant žolės ir 


daugiau niekad nebesujudėjo. 

Pasirodo, pirmasis antpuolis priešui nepavyko. Bet 
Eustacijus net nepajėgė apsidžiaugti: pernelyg kamavo 
troškulys, skausmai varstė ranką. 

Vos tik atmušti kalormenai grįžo pas savo vadą, nykš- 
tukai suskato traukti juos per dantį. 

— Na ką, gavot į skudurus, juodukai? - plyšojo vienas 
per kitą. - Patiko? Kažin, kodėl jūsų didysis tarkanas 
pats nestoja į kovą, užuot siuntęs į pražūtį jus? Vargšai 
juodukai! 

— Nykštukai! - sušuko Tirianas. - Eikite čionai, trau- 
kite kardus, užuot makalavę liežuviais! Dar ne vėlu! 
Narnijos nykštukai! Žinau, kaip puikiai sugebate kau- 
tis! Vėl stokite kovoti greta savo karaliaus! 

— Taip, žinoma! - nusišaipė nykštukai. - Kad tu nesu- 
lauktum. Tu toks pat apgavikas, kaip ir anų padermė. Ne- 
reikia mums jokių karalių. Nykštukai — patys sau. Ehe! 

Staiga sudundėjo būgnas, bet šįsyk - ne nykštukų, o 
didysis kalormeniškas jaučio odos būgnas. Vaikams jo 
gausmas nepatiko iš karto. Bum, bum, ba-ba-bum! — 
tratėjo būgnas. Vaikams šie garsai būtų nepartikę dar la- 
biau, jei būtų žinoję, ką tai reiškia. Tirianas žinojo. Tai 
reiškė, kad kažkur netoliese esama ir daugiau kalormenų 
būrių, ir tarkanas Rišda šaukėsi juos pagalbon. Tirianas 
ir Brangakmenis liūdnai susižvalgė. Jie jau buvo bepra- 
dedą tikėtis, kad bent šią naktų dar pavyks laimėti, bet, 
jei pasirodys gausesnės priešo pajėgos, nebeliks nė men- 


kiausios vilties. 

Tirianas neviltingai apsidairė. Keletas narnų šliejosi 
prie kalormenų - nežinia, ar persimetėliai, ar nuošir- 
džiai pabūgę „Tašlano“. Kiti tebetupėjo nekrustelėdami, 
tiktai spoksojo, kas dedasi, nelinkę prisidėti nei prie vie- 
nų, nei prie kitų. Šiaip ar taip, minia jau buvo gerokai 
praretėjusi. Matyt, ne vienas, pasinaudojęs kautynių su- 
maištimi, patyliukais nusliūkino sau. 

Bum, bum, ba-ba-bum! — vis tratėjo tas šiurpinantis 
būgnas. O paskui jam ėmė antrinti kitas gaudus garsas. 

— Klausykite! - šūktelėjo Brangakmenis. 

- Žiūrėkite! — bemaž tuoj pat atsiliepė Toliaregis. 

Dar akimirka, ir išsisklaidė paskutinės abejonės, kas 
tai galėtų būti. Dundėdami kanopomis, atmetę galvas, 
išplėtę šnerves ir kratydami karčius kalvos šlaitu aukš- 
tyn šuoliavo gal dvi dešimtys Narnijos kalbančių arklių. 
Aštriadančiai graužikai savo darbą padarė. 

Nykštukas Poginas ir vaikai prasižiojo džiaugsmin- 
gai šūktelėti, bet šūksnis taip ir neišsiveržė iš burnos. 
Sudūzgė, subrunzgė lankų templės, sušnypštė orą skro- 
džiančios strėlės. Šaudė nykštukai ir - Džilė iš pradžių 
net nepatikėjo savo akimis — taikėsi jie į arklius. Nykštu- 
kai - neprilygstami lankininkai, mirtinai pavojingi. Vie- 
nas po kito arkliai griuvo ir ritosi žemyn nuo šlaito. Nė 
vienas iš tų taurių gyvulių taip ir nepasiekė karaliaus. 

— Ak jūs, nupiepusios kiaulės! - netverdamas pyk- 
čiu suspiegė Eustacijus. — Šlykštūs bjaurybės, suskretę 
išdavikai! 

Neiškentė net Brangakmenis: 

— Gal man pulti tuos nykštukus, valdove? Sulig kiek- 
vienu mostu po dešimtį pamaučiau ant rago. 

Bet Tirianas rūsčiu, lyg iš akmens iškaltu veidu šitaip 
atsakė: 

— Nė iš vietos, Brangakmeni. Jei veržias ašaros, širdele 
(tai Džilei), pasuk galvą, žiūrėk, kad nesudrėktų lanko 
templė. Ramiau ir tu, Eustacijau. Nesiplūsk lyg kokia 
virtuvės merga. Kariui nedera burnoti. Jo šneka viena: 
žodžiai tik mandagūs, o šiurkštūs lai būna smūgiai. 

Bet nykštukai jau patys kliūstelėjo Eustacijui pašaipų 
srautą: 

- Šiokia tokia staigmenėlė, bernaiti, a? O jau manei, 
kad jūsų pusėn stosime, tiesa? Kad jau ne, tai ne! Nebe- 
reikia mums jokių kalbančių arklių. Jūsų pergalės trokš- 
tame nė kiek ne labiau nei anų! Mūsų plikomis ranko- 
mis nebepaimsite. Nykštukai - patys sau! 

Tarkanas Rišda kalbėjosi su savo kariauna, be jokios 
abejonės, ruošdamas antrą antpuolį ir galbūt gailėda- 
masis, kad nepasiuntė visų savo vyrų į pirmąjį. Būgnas 
tebedundėjo. O paskui, didžiam savo siaubui, Tirianas 
su draugais išgirdo atsaką — gerokai cylesnį, iš tolo at- 
sklindantį kito būgno gausmą. Dar viena kalormenų 
gauja išgirdo Rišdos šaukimą ir dabar skubinosi jam 
pagalbon. Tačiau Tiriano veide nekrustelėjo nė raume- 
nėlis, niekaip nebūtum įspėjęs, kad jis jau palaidojo pa- 
skutinę viltį. 

— Paklausykite, - sukuždėjo visai dalykiškai. - Pulti 
mums privalu dabar, kolei šitieji piktadariai nesulaukė 
pastiprinimo. 

— Apie šit ką dar siūlyčiau pagalvoti, valdove, - at- 
siliepė Poginas. - Mūsų užnugaris dabar tvirtas - pati- 
kima medinė pašiūrės siena. O jei žengsime pirmyn, ar 
nenutiks taip, kad anie mus apsups ir susmeigs kardus 
mums tarpu menčių? 

— Nėmaž nedelsdamas pritarčiau tau, nykštuk, — at- 
sakė Tirianas, - jeigu anų kėslas nebūtų aiškus — jėga 
suvaryti mus į pašiūrę. Tad juo atokiau atsidursiva nuo 
pragaištingų jos durų - juo geriau. 

- Tiesą byloja karalius, - įsiterpė Toliaregis. - Bet ko- 
kia kaina reikia atsiplėšti nuo prakeiktos pašiūrės ir ano 
nelabojo, kur joje įsiveisęs. 

— Taip ir padarykime, - iškart sutiko Eustacijus. — 
Vien į ją pažvelgus jau bloga darosi. 

— Taip ir padarysime, - patvirtino Tirianas. - O da- 
bartės žvelkite antai ten, į kairę. Matote aną didelę uolą, 
kur laužo apšviesta švyti baltai lyg marmurinė? Pirma 
užgriūsime tuos kalormenus. Tu, mergele, stosi kairiau 
mūsų visų ir kaip įmanydama tankiau laidysi strėles į jų 
tirštumą; tu, ereli, kapok jiems veidus iš dešinės. O mes, 
visi kiti, tiesiai juos pulsim. Džile, kai prisiartinsim prie 
jų tiek, kad nebegalėsi šaudyti baimindamasi pataikyti 
į katrą iš savų, traukis prie baltosios uolos ir lauki ten. 


Jūs, visi kiti, net kovos įkarštyje ausylai klausykit. Turi- 

me įvelti juos į kautynes per kelias artimiausias minutes, 
vėliau nebevertės nė mėginti, mat mūsų - mažiau negu 
jų. Kai tiktai riktelėsiu: „Argal!“, visi susyk - bėgte pas 
Džilę prie baltosios uolos, tuomet vėlei bus apsaugo- 
tas mūsų užnugaris ir galėsime valandžiukę atsikvėpti. 
O dabartės, Džile, šok kairėn. 

Sraiga pasijutusi siaubingai vieniša, Džilė pabėgėjo 
gal dvidešimt pėdų, sustojo, dešine koja tvirtai įsirėmė į 
žemę, kairę atstatė priekin ir įrėmė į templę strėlės galą. 
Tik būtų buvę geriau, jei rankos nebūtų taip drebėjusios. 

— Ko šaudai Dievui į langus! - aprėkė pati save, kai 
pirmoji paleista strėlė prašvilpė priešams virš galvų. Bet 
po akimirkos ant templės gulė ir antra: Džilė puikiai su- 
prato, kaip svarbu šaudyti kuo greičiau. Išvydo, kaip kaž- 
kas didelis ir juodas bloškėsi kalormenams į veidus. Tai 
buvo Toliaregis. Iš pradžių vienas, paskui ir kitas priešas 
metė šalin kardą ir kilstelėjo rankas, dangstydamas akis. 
Dabar jau žmogų pervėrė ir jos paleista strėlė, kita pa- 
klojo Narnijos vilką, regis, nutarusį perbėgti pas priešą. 

Bet šaudyti ji galėjo vos kelias sekundes, paskui turėjo 
liautis. Blykčiodami kardais, šerno iltimis, Brangakme- 
nio ragu, lydimi balsingo šunų skalijimo, Tirianas ir jo 
pajėgos siūbtelėjo priešo link tarsi bėgikai, besivaržan- 
tys, kas greičiau įveiks šimto jardų nuotolį. Džilė apstul- 
bo išvydusi, kokie nepasiruošę širokiam puolimui atrodė 
kalormenai. Ji nesuprato, kad šitai nulėmė jos ir dar ere- 


lio pastangos. Kariai tiesiog negali žvelgti tiesiai pirmyn, 

kai jų dėmesį nuolar blaško strėlės, atlekiančios iš vienos 
pusės, ir erelis, besitaikantis iškapoti akis iš kitos. 

— O, puiku! Tiesiog nuostabu! - suriko Džilė. Kara- 
liaus būrys lyg pleištas rėžėsi į priešo pajėgas. Vienara- 
gis ragu švaistė karius į šalį, panašiai kaip mes šakėmis 
kabiname šieno plakus. Džilei (kuri, tiesa, apie kovos 
kardais meną ne kažin kiek teišmanė) rodėsi, kad net 
Eustacijus kaunasi tiesiog neprilygstamai. Šunys kibo 
kalormenams į gerkles. Vis dėlto išdegs! Pergalė, pergalė 
jau beveik rankose... 

Čia pat, stingstančia iš siaubo širdimi, Džilė pastebėjo 
vieną keistenybę. Nors su kiekvienu narnų kardo mostu 
kalormenų karys paslikas krisdavo žemėn, jų gretos kaž- 
kodėl nė kiek neretėjo. Tiesą sakant, dabar jų buvo netgi 
daugiau nei vos prasidėjus kautynėms. Ir vis daugėjo su 
kiekviena sekunde. Kalormenai plūdo iš visų pusių. Bet 
tai jau buvo ne tie patys kalormenai. Šie, naujieji, buvo 
ginkluoti ietimis. Ir jų buvo tiek daug, kad Džilė vargiai 

Paskui ji išgirdo Tiriano šūksnį: 

— Atgal! Prie uolos! 

Priešas sulaukė pastiprinimo. Būgnas atliko tai, kas 
jam buvo skirta. 

Anapus pašiūrės durų 


žilė jau kadai turėjo būti prie baltosios uolos, bet 

kautynių įkarštyje stebint kovotojus šis įsakymas 
visai išrūko iš galvos. Užtat dabar prisiminė. Mergai- 
tė apsisuko ir tekina nukūrė ten link, uolą pasiekė vos 
akimirka anksčiau už kitus. Tad nutiko taip, kad kokią 
sekundę visi buvo atgręžę priešui nugarą. Ir visi, vos pri- 
bėgę uolą, vienu metu atsisuko. Jiems prieš akis atsivėrė 
siaubingas reginys. 

Pašiūrės durų linkui skuto kalormenas, nešinas kaž- 
kuo, kas iš paskutiniųjų spurdėjo ir spardėsi. Jiems atsi- 
dūrus tarp uolos ir laužo, Tiriano kariai aiškiai įžiūrėjo 
ir kalormeną, ir jo nešulį. Tai buvo Eustacijus. 

Tirianas ir vienaragis puolė jo gelbėti. Bet kalormenas 
jau buvo gerokai arčiau durų negu jie. Jiems nesuspėjus 
įveikti nė pusės nuotolio, tasai bloškė Eustacijų vidun ir 
užtrenkė duris. Jam iš paskos jau skubinosi dar kokie šeši 
kalormenai. Jie kaipmat išsirikiavo tankia greta atviroje 
erdvėje priešais pašiūrę. Prisiartinti prie jos pasidarė ne- 


beįmanoma. 

Netgi tokiomis aplinkybėmis Džilė sugebėjo prisimin- 
ti, kad reikia nusigręžti ir nevarvinti ašarų ant lanko. 

— Netjei niekaip negaliu nustoti žliumbti, templės vis 
tiek nesušlapinsiu, - sumurmėjo ji. 

— Pasisaugokit strėlių! - ūmai perspėjo Poginas. 

Visi krito žemėn ir užsitraukė šalmus iki pat nosies. 
Šunys susigūžė užnugaryje. Bet, nors keletas strėlių 
prašvilpė visai netoliese, netrukus paaiškėjo, kad šaudo- 
ma ne į juos. Lankų vėl griebėsi Griflis ir jo nykštukai. 
Tik šįsyk strėlėmis jie vaišino kalormenus. 

— Ir toliau taip, vyručiai! - ragino juos Griflis. - Visi 
drauge. Atidžiai taikykit. Juodukų mums reikia nė kiek 
ne labiau nei beždžionių - ar liūtų - ar karalių. Nykštu- 
kai - patys sau! 

Kad ir ką manytumėte apie nykštukus, viena yra visiš- 
kai aišku: narsos stygiaus jiems niekas negali prikišti. Jie 
visai lengvai būtų galėję vogčia pasitraukti į kokią saugią 
vietelę. Tačiau nutarė likti ir išguldyti tiek abiejų pusių 
kovotojų, kiek tik pajėgs, - nebent šie patys teikdavosi 
padaryti jiems paslaugą ir išvaduodavo nuo to vargo, ga- 
labydami vieni kitus. Nykštukai troško, kad visa Narnija 
atitektų jiems vieniems. 

Vis dėlto į vieną dalyką jie, ko gero, neatsižvelgė: 
arkliai buvo be jokios apsaugos, o kalormenai vilkėjo 
žiedmarškes. Negana to, jie turėjo ir vadą. Tuojau pat 


suskardėjo tarkano Rišdos balsas: 

— Trisdešimt karių - nenuleiskit akių nuo anų pus- 
galvių prie baltosios uolos. Visi kiti - paskui mane! Pats 
metas pamokyti tuos purvabridžius! 

Tirianas su draugais, vis dar sunkiai gaudydami kvapą 
po kautynių ir džiaugdamiesi galimybe kelias minutes 
atsikvėpti, tiesiog stovėjo ir žiūrėjo, kaip, tarkano vado- 
vaujami, kalormenai ėmėsi doroti nykštukus. Reginys 
buvo keistokas. Laužas baigė degti, tad liepsnos šoko 
nebe taip aukštai, šviesa nusidažė tamsesniu raudoniu. 
Kiek buvo įmanoma įžiūrėti, kalvos keteroje nebeliko 
nieko, tik kalormenai ir nykštukai. Vis labiau tirštėjan- 
čioje tamsoje matyti buvo ne kažin kas. Sprendžiant iš 
garsų, nykštukai priešinosi kaip pasiutę. Tirianas girdėjo 
Griflio prakeiksmus - šis plūdosi taip, kad ausys linko; 
savo ruožtu tarkanas protarpiais surikdavo: 

— Kiek pavyks, imkite gyvus! Imkite juos gyvus! 

Kad ir kas dėjosi mūšio lauke, kautynės truko neilgai. 
Netrukus triukšmas nutyko. Tada Džilė išvydo tarka- 
ną, traukiantį prie pašiūrės; iš paskos sekė vienuolika jo 
vyrų, tempiančių vienuolika surištų nykštukų. (Ar visi 
kiti žuvo, ar kai kurie sėkmingai pasipustė padus — šitai 
taip ir lieka neaišku.) 

— Meskite juos į Tašo šventyklą! - paliepė tarkanas 
Rišda. 

Visi vienuolika nykštukų buvo įstumti ar nuspirti į 
tamsią angą; tada durys vėl užsivėrė, o tarkanas Rišda 


žemai nusilenkė pašiūrės pusėn ir tarė: 

- Šiuosius taip pat paaukosime tau sudegindami, o 
mano viešpatie Tašai. 

Visi kalormenai suskato žvanginti kardų plokštumo- 
mis į skydus šaukdami: 

— Tašas! Tašas! Didysis dievas Tašas! Nepermaldau- 
jamasai Tašas! (Visi paistalai apie „Tašlaną“ jau buvo 
užmiršti.) 

Prie baltosios uolos susispietęs būrelis stebėjo, kas 
vyksta, ir patyliukais kuždėjosi tarpusavyje. Jiems pavy- 
ko aptikti uola virvantį vandens siūlelį, tad visi godžiai 
atsigėrė - Džilė, Poginas ir karalius vandenį sėmė rieš- 
kučiomis, o keturkojai gėrė iš mažyčio klanelio, susitel- 
kusio uolos papėdėje. Visi buvo taip ištroškę, kad jiems 
rodėsi, jog gardesnio gėrimo niekad gyvenime nėra ra- 
gavę, ir, kol malšino troškulį, jautėsi tokie laimingi, kad 
nepajėgė net pagalvoti apie ką kita. 

- Kaulų smegenimis jaučiu, - prašneko Poginas, — 
dar rytui neišaušus visi, vienas po kito, pakliūsime tenai, 
į tamsą anapus tų durų. Pasistengęs sugalvočiau bene 
šimtą malonesnių būdų numirti. 

— Durys iš tiesų šiurpios, - sutiko Tirianas. - Labiau 
primena kažkieno nasrus. 

— Nejaugi nieko nebeįmanoma padaryti, kad to iš- 
vengtume? - stringančiu balsu paklausė Džilė. 

— Jau nebe, geroji bičiule, - atsakė Brangakmenis, 


švelniai bakstelėdamas jai nosimi. - Bet juk gali būti ir 


< 155. 


+ PASKUTINIS MŪŠIS + 


taip, kad mums tatai - durys į Aslano šalį, galbūt jau šį 
pat vakarą visi susėsime prie jo stalo. 

Tarkanas Rišda nusigręžė nuo pašiūrės ir prisiartinęs 
lėtu žingsniu sustojo priešais baltąją uolą. 

— Klausykitės ir išgirskite, - prabilo. - Jei šernas ir 
šunys, ir vienaragis nusilenks man ir paprašys malonės, 
jų gyvybių bus pasigailėta. Šernas bus apgyvendintas 
narve tisroko, lai gyvuoja jisai per amžius, soduose, šu- 
nys - jojo šunidėse, o vienaragis, kuriam, savaime aišku, 
nupjausiu ragą, bus pakinkytas į vežimą. Tačiau erelis, 
vaikai ir tasai, kuris buvo karalius, šią pat naktį bus pa- 
aukoti Tašui. 

Vienintelis atsakas jam buvo urzgimas. 

— Pirmyn, kariai, - paragino tarkanas. - Užmuškite 
žvėris, bet dvikojus paimkite gyvus. 

Čia ir prasidėjo paskutiniojo Narnijos karaliaus pa- 
skutinis mūšis. 

Kovoti buvo beviltiška — ir ne tik dėl to, kad priešo 
pajėgos buvo daug gausesnės, bet dar ir dėl iečių. Ka- 
lormenai, prisidėję prie beždžionės beveik nuo pat pra- 
džių, nebuvo ginkluoti ietimis, mat į Narniją atkeliavo 
po vieną ar po du, apsimetę taikingais pirkliais, tad, ži- 
noma, iečių su savimi neturėjo, nes ietis - toks ginklas, 
kurio nepaslėpsi. Tačiau kiti, matyt, prisistatė vėliau, kai 
beždžionės galia jau buvo išaugusi ir jie galėjo žygiuoti 
nesislapstydami. Ietys mūšio eigą keičia iš esmės. Turė- 
damas ilgą ietį, be to, jei esi pakankamai vikrus ir nepa- 

meti galvos, šerną gali nudurti anksčiau, nei jis pasieks 
tave iltimis, ar vienaragį — nei šis pasieks tave ragu. Ir 
štai dabar ietys į priekį atkištais antgaliais artėjo prie Ti- 
riano ir paskutinių jo draugų. Dar akimirka — ir užvirė 
žūtbūtinis mūšis dėl gyvybės. 

Iš tiesų netgi nebuvo taip blogai, kaip gali pamanyti. 
Kai dirba kiekvienas kūno raumenėlis, - kai tenka čia 
pranerti po ieties antgaliu, o ten jį peršokti, tai pasvirti 
į priekį, tai atsilošti, tai apsisukti, - tiesiog nelieka laiko 
tokiems dalykams kaip baimė ar liūdesys. 

Tirianas gerai žinojo niekuo nebegalįs padėti ki- 
tiems — visų jų dabar tykojo ta pati lemtis. Lyg per mi- 
glą jis matė, kaip jam iš vienos pusės krito šernas, kaip 
įnirtingai kaunasi Brangakmenis iš kitos. Akies kraštu 
pastebėjo, — bet tik tiek, nieko nedarė, - kaip stambuo- 
lis kalormenas velka už plaukų Džilę. Bet susimąstyti 
apie tai nebuvo kada. Galvoje liko viena vienintelė min- 
tis: pasirūpinti, kad priešas už jo gyvybę sumokėtų kuo 
brangiau. Blogiausia, kad jam nepavyko išlaikyti pozi- 
cijos baltosios uolos papėdėje, kur prasidėjo kautynės. 
Žmogus, kovojantis su bene dešimčia priešų, privalo 
naudotis kiekviena menkiausia pasitaikiusia proga, turi 
pulti ir smogti kaskart, kai pastebi nepridengtą krūtinę 
ar kaklą. O šitaip kaunantis pakanka kelių kirčių, kad 
atsidurtum gana toli nuo to taško, kur viskas prasidėjo. 
Tirianas greitai susizgribo vis labiau krypstąs į dešinę, 
vis labiau artėjąs prie pašiūrės. Miglotai lyg ir prisiminė, 

kad dėl kažkokios svarios priežasties prie jos geriau ne- 
siartinti. Bet kokia ta priežastis - šito nebeprisiminė. Be 
to, vis tiek nieko nebūtų galėjęs pakeisti. 

Viskas atsiskleidė per vieną akimirką. Tirianas sumo- 
jo, kad dabar jau kaunasi su pačiu tarkanu. Laužas (jau 
beveik visiškai užgesęs) silpnai žioravo tiesiog priešais. Iš 
tiesų Tirianas kovėsi pačiame pašiūrės tarpduryje, mat 
durys buvo plačiai atlapotos, ir du kalormenai jas prilai- 
kė, pasiruošę užtrenkti tą pat akimirksnį, kai tik jis įkels 
koją vidun. Dabar jis prisiminė viską ir suprato, kad 
priešas tyčia lyg nejučiomis stūmė jį prie pašiūrės nuo 
pat kautynių pradžios. Galvodamas apie visa tai, jis vis 
dar įnirtingai grūmėsi su tarkanu Rišda. 

Staiga Tirianui šovė į galvą mintis. Jis bloškė šalin 
kardą, šoko pirmyn, niurktelėjo po atšvilpiančiais scimi- 
taro ašmenimis ir, abiem rankomis pastvėręs tarkaną už 
diržo, atatupstas šoko pro duris vidun šaukdamas: 

- Ženk vidun ir susitik su Tašu pats! 

Pratrūko pragariškas triukšmas. Kaip ir anąsyk, kai 
vidun buvo įstumta beždžionė, žemė suvirpėjo, plykste- 
lėjo akinanti šviesa. 

— Tašas, Tašas! — sustugo lauke likę kalormenų ka- 
riai ir su trenksmu uždarė duris. Jei Tašas pageidaująs jų 
vado - lai ir pasiimąs jį. Šiaip ar taip, patys susidurti su 
Tašu jie nėmaž netroško. 

Kokią akimirką Tirianas nesusivokė nei kur, nei netgi 


kas esąs. Paskui kiek atiroko, prasimirksėjo ir apsidai- 

rė. Pašiūrėje nebuvo taip tamsu, kaip tikėjosi. Priešin- 
gai — tvieskė netgi labai ryški šviesa, štai dėl ko jam teko 
markstytis. 

Jis atsigręžė į tarkaną Rišdą, bet šis nė nedirstelėjo jo 
pusėn. Rišda gūdžiai suaimamavo ir kažką parodė pirš- 
tu, paskui suglaudęs delnus krito kniūbsčias ant žemės. 
Tirianas pažvelgė ten link, kur rodė tarkanas. Ir viską 
suprato. 

Jų link artėjo kraupi būtybė. Tiesa, gerokai mažesnė 
už aną, kurią jie buvo matę prie bokšto, bet gerokai au- 
gesnė už žmogų ir niekuo daugiau nuo anos nesiskyrė. 
Grifo galva, keturios rankos. Pražiotas snapas ir tvies- 
kiančios akys. Iš snapo plūstelėjo gargždus balsas: 

— Patsai šaukeis manęs ing Narniją, tarkanai Rišda. 
Šit ir čionais ašen. Ką pasakyti man geidauji ? 

Tačiau tarkanas neišlemeno nė žodžo, net galvos ne- 
kilstelėjo nuo žemės. Tik visas tirtėjo, lyg ištiktas neval- 
domo žagsulio priepuolio. Mūšyje jis buvo išties narsus, 
bet gera dalis jo narsos išgaravo kiek ankstėliau, kai pir- 
mąsyk krustelėjo įtarimas, kad Tašo galbūt iš tikrųjų esa- 
ma. O dabar jis prarado ir paskutinius drąsos likučius. 

Staiga kaptelėjęs - šitaip višta kapteli kirminą — Tašas 
sugriebė nelaimėlį Rišdą ir pasikišo po viršutine dešinią- 
ja pažastimi. Paskui kryprelėjo galvą paskersakiavo į Ti- 
rianą viena siaubinga paukščiagalvio akimi. 

Bet čia Tašui už nugaros prabilo balsas, galingas ir ra- 


mus kaip jūra vasarą: 

— Nešdinkis, baidykle, neškis į savo irštvą ir teisėtą 
savo grobį, prisakau tau Aslano ir didžiojo Aslano tėvo, 
užjūrio imperatoriaus, vardu. 

Šiurpioji pabaisa išnyko su visu tarkanu, paspaustu 
po pažastimi. O Tirianas grįžtelėjo pažiūrėti, kas toks 
kalba. Ir nuo to, ką išvydo, širdis ėmė daužytis taip, kaip 
nesidaužė jokiame mūšyje. 

Priešais jį stovėjo septynetas karalių ir karalienių, 
visi - su karūnomis, visi pasipuošę žėrinčiais drabužiais, 
tačiau karaliai vilkėjo dar ir dailias žiedmarškes, o ran- 
kose laikė apnuogintus kardus. 

Tirianas pagarbiai nusilenkė ir buvo jau beprašnen- 
kas, bet jauniausioji iš karalienių staiga prajuko. Tiria- 
nas įsmeigė akis jai į veidą ir net aiktelėjo apstulbęs, mac 
atpažino ją. Tai buvo Džilė, - bet ne ta Džilė, kokią jis 
matė paskutinėmis akimirkomis: apsipylusią ašaromis, 
murzinu veidu, su senomis apsmukusiomis žiedmarškė- 
mis. Dabar ji buvo gaivi ir gyvybinga, tokia gaivi, lyg ką 
tik švariai išsipraususi. Iš pradžių jis pamanė, kad ji at- 
rodo vyresnė, paskui nusprendė, kad jam tik pasirodė, o 
galiausiai taip ir nesugebėjo suvokti, kaip yra iš tikrųjų. 
"Tuojau pat jis atpažino ir jauniausiąjį karalių - tai buvo 
Eustacijus, bet pasikeitęs taip par, kaip ir Džilė. 

Tirianas staiga pasijuto nejaukiai, atsidūręs tarp šitų žmo- 
nių tiesiai iš mūšio: kruvinas, sudulkėjęs, permirkęs prakai- 
tu. Bet jau po akimirkos susizgribo, kad anaiptol taip nėra. 


Jis ir pats jau buvo švarus ir atsigavęs, ir apsirengęs tokiais 

drabužiais, kokius būtų ne gėda vilkėti ir Kair Paravelyje, 
per didžią puotą. (Reikia pridurti, kad Narnijoje puošnūs 
drabužiai niekad nebūna nepatogūs. Šalies meistrai moka 
pasiūti tokius, kurie būtų ne tik gražūs, bet ir malonūs vil- 
kėti: išnaršyk Narniją skersai išilgai, nerasi nei iškrakmoly- 
tų apykaklių, nei flanelės, nei elastinių audinių.) 

— Valdove, - tarė Džilė žingtelėjusi pirmyn ir grakš- 
čiai tūptelėjusi, - leisk supažindinti tave su Didžiuoju 
Karaliumi Piteriu - visų Narnijos karalių karaliumi. 

Tirianui nė nereikėjo klausti, kuris iš jų yra Didysis 
Karalius, mat prisiminė jo veidą (nors čia jis atrodė daug 
tauresnis) iš sapno. Tad žengė pirmyn, priklaupė ant vie- 
no kelio ir pabučiavo Piteriui ranką. 

— Didysai Karaliau, - ištarė, - man labai malonu tave 


regėti. 

Didysis Karalius pakėlė jį ir išbučiavo į abu skruostus, 
kaip Didžiajam Karaliui ir dera. O paskui nusivedė prie 
vyriausios iš karalienių — tik net ir ji nebuvo sena: nė 
vienos sidabrinės gijos plaukuose, nė raukšlelės skruos- 
tuose — ir tarė: 

— Valdove, tarai yra ledi Polė, aplankiusi Narniją tą 
pirmąją dieną, kai Aslano valia užaugo medžiai, o žvėrys 
prakalbo. 

Paskui jie prisiartino prie vyriškio, kurio vešli auksinė 
barzda vilnijo ant krūtinės, o veidas švietė išmintimi. 

— O tatai, - pasakė Didysis Karalius, - yra lordas Di- 
goris, tasai pats, kursai tą dieną buvo ten su ledi Pole. 
O šitasai - mano brolis, karalius Edmundas, o ši - mano 
sesuo, karalienė Liusė. 

— Valdove, - tarė Tirianas, pasisveikinęs su visais, - aš 
skaičiau metraščius, ir jeigu neapgauna atmintis, many- 
čiau, kad turėtų būti dar viena. Argi jūsų didenybė ne 
dvi seseris turėjai? Kurgi karalienė Susana? 

— Mano sesuo Susana, — atsakė Piteris trumpai ir 
griežtai, - jau nebėra Narnijos draugė. 

— Taigi, - įsiterpė Eustacijus. - Tik pamėgink prisi- 
kalbinti ją pasišnekėti apie Narniją ar ką nors nuveikti, 
ji iškart ir sako: „Na ir atmintis! Tiesiog neįtikėtina, kad 
iki šiol tebegalvojate apie anuos juokingus vaikystės žai- 
dimus: 

— A, Susana, - atsiduso Džilė. - Niekas jai neberūpi, 


tik nailoninės kojinės, lūpų dažai ir kvietimai į vakarė- 

lius. Ji visada mėgo pasistaipyti prieš veidrodį ir troško 
kuo greičiau suaugti. 

— Taigi, suaugti, — atsiliepė ledi Polė. - Būtų gerai, 
jei ji išvis kada nors suaugtų. Visus mokyklinius metus 
paleido vėjais, verždamasi greičiau pasiekti tokį amžių, 
kokio yra dabar, o visą likusį gyvenimą iššvaistys, steng- 
damasi tokio amžiaus ir likti. Toks tatai jos supratimas: 
kuo skubiau prasibrauti į tą laikotarpį, kuomet žmogus 
esti paikiausias, ir kuo ilgiau jame užsibūti. 

— Er, gal nešnekėkime dabar apie tai, - pasiūlė Pite- 
ris. — Pažvelkite, kokie vaismedžiai. Gal paragaukime 
vaisių? 

Tirianui tik dabar pagaliau dingtelėjo apsidairyti, ir 


jis sumojo, kad iš tiesų atsitiko kažkas itin keisto. 


13 SKYRIUS 


—" vip — 


Kaip nykštukai atsisakė būti paimti 


T manė - tikriau, būtų manęs, jei išvis būtų 
turėjęs laiko apie tai susimąstyti, — atsidūręs ankš- 
toje, šiaudais dengtoje pašiūrėje, gal dvylikos pėdų ilgio 
ir šešių — pločio. Bet iš tikrųjų visi jie stovėjo žalioje pie- 
voje, virš galvos plytėjo sodriai mėlynas dangus, veidus 
glostė lengvas vasaros pradžios vėjelis. 

Netoliese augo itin lapuorų medžių guotas, bet iš po 
kiekvieno lapo kyščiojo vaisius — auksinis ar blyškiai 
gelzganas, violetinis ar skaisčiai raudonas — tokių mūsų 
pasaulyje niekas nėra regėjęs. Išvydęs vaisius Tirianas 
pamanė, kad čia turėtų būti jau ruduo, bet kažkas va- 
sariško tvyrojo pačiame ore — toks būna nebent birželį. 
Visi patraukė medžių linkui. 

Kiekvienas pakėlė ranką ir nusiskynė labiausiai pati- 
kusį vaisių, bet, taip ir neparagavę, visi akimirką sustin- 
go. Vaisiai buvo tokie neapsakomai gražūs, kad visus 
aplankė ta pati mintis: „Ne, negali būti, kad tai skirta 


man... tikriausiai mums nevalia jų skinti. 

- Viskas gerai, - tarė Piteris. - Žinau, ką visi galvoja- 
me. Bet esu tikras, na, beveik visai tikras, kad dvejojame 
be reikalo. Nuojauta man kužda, kad atsidūrėme tokia- 
me krašte, kur niekas nieko nedraudžia. 

— Tuomet nėra ko laukti! - pareiškė Eustacijus. Ir visi 
suleido dantis į vaisius. 

Koks gi buvo tų vaisių skonis? Gaila, bet skonio 
dar niekam nepavyko aprašyti. Galiu pasakyti tik tiek, 
kad, palyginti su tais vaisiais, pats šviežiausias greip- 
frutas jums pasirodytų apvytęs, sultingiausias apelsi- 
nas —- sudžiūvęs, burnoje tirpstanti kriaušė — kieta ir 
sprangi, o saldžiausios miško žemuogės - rūgščios. 
Vaisiai buvo be sėklelių ar kauliukų, niekur nematy- 
ti nė vienos vapsvos. Kartą paragavus tų vaisių, patys 
gardžiausi mūsų pasaulio valgiai atrodytų kartūs lyg 
vaistai. Bet nusakyti jų skonio tiksliau aš negaliu. Tad 
jūs ir nesužinosite, nebent pakliūtumėte į tą šalį ir pa- 
ragautumėte patys. 

Visiems iki valiai prisikirtus, Eustacijus tarė karaliui 
Piteriui: 

— Tutaip ir nepapasakojai, kaip čia atsidūrėte jūs. Kaip 
tik buvai bepradedąs, kai pasirodė karalius Tirianas. 

— Ne kažin kiek tėra to pasakojimo, - atsakė Pite- 
ris. - Mudu su Edmundu stovėjome perone, jau matė- 
me artėjant jūsų traukinį. Prisimenu, dar pagalvojau, 
kad jis pernelyg dideliu greičiu bando įveikti posūkį. Ir 


dar, menu, pagalvojau, kaip tatai juokinga: mūsų seno- 

liai veikiausiai važiuoja tuo pačiu traukiniu, tik Liusė to 
nežino... 

— Jūsų senoliai, Didysai Karaliau?.. - nesuprato Ti- 
rianas. 

— Turėjau omeny, mūsų tėtis ir mama: Edmundo, 
Liusės ir mano. 

— O kodėl jie važiavo tuo traukiniu? - dabar jau nesu- 
prato Džilė. - Turbūt nenori pasakyti, kad jie žino apie 
Narniją? 

— Ne, ne, su Narnija tai niekaip nesusiję. Jie žadėjo va- 
žiuoti į Bristolį. Tik tą pat rytą ir sužinojau, kad mama 
su tėčiu irgi išvažiuoja. Edmundas ir pasakė, kad jie tur- 
būt įsės į tą patį traukinį. (Edmundas buvo iš tų vyrukų, 
kurie nusimano apie traukinių eismą.) 

— Kas atsitiko paskui? — paragino jį Džilė. 

— Na... tai nusakyti ne taip jau paprasta, tiesa, Edmun- 
dai? — tarė Didysis Karalius. 

— Iš tikrųjų nelabai, - sutiko Edmundas. - Buvo visai 
ne taip, kaip anąsyk, kai burtais buvome išplėšti iš savojo 
pasaulio. Kažkas siaubingai sužviegė, sudundėjo, o tada 
pajutau smūgį, tik visiškai neskaudėjo. Net nelabai išsi- 
gandau, veikiau apėmė... na, jaudulys. Ak taip, ir dar viena 
keistenybė. Man gerokai skaudėjo kelį... vienas toks įspyrė 
per regbio rungtynes. Ir staiga supratau - nebeskauda. Ir 
dar pasijutau tarsi besvoris. O paskui - žiū, mes jau čia. 

— Mes sėdėjome traukinio vagone, ir viskas nutiko la- 
bai panašiai, - pasakė lordas Digoris, purtydamas iš auk- 

saspalvės barzdos paskutinius vaisių sulčių lašus. - Tik 
mudu, Pole, pasijutome tarsi... nebe tokie sustingę. Jūs, 
jaunikliai, šito nesuprasite. Mes nustojome jaustis seni. 

— Taigi, jaunikliai! - šyptelėjo Džilė. - Kažin, ar judu 
tikrai daug vyresni už mus. 

— Net jei ir nebesame, tikrai tokie buvome, - tarė ledi 
Polė. 

— O kas dėjosi tada, kai atsidūrėte čia? - paklausė 
Eustacijus. 

— Na... - nutęsė Piteris. - Gana ilgai (ar bent jau man 
atrodė, kad gana ilgai) išvis nieko neatsitiko. O paskui 
atsidarė durys... 

— Durys? - pakartojo Tirianas. 

— Taip, durys, - patvirtino Piteris. - Tos pačios, pro 
kurias tu įėjai... o gal išėjai. Negi nebeprisimeni? 

— Kurgi jos? 

— Štai, žiūrėk, — Piteris parodė ranka. 

Tirianas pažvelgė ten link ir išvydo patį keisčiausią, 
patį absurdiškiausią dalyką, kokį tik galima įsivaizduoti. 
Vos už kelių jardų saulėkaitoje riogsojo aiškiai įžiūrimos 
nedailios medinės durys su visa stakta, bet nebuvo nieko 
daugiau: nei sienų, nei stogo. Suglumęs Tirianas nužings- 
niavo prie jų; visi kiti nusekė iš paskos smalsaudami, ką 
anas darys. Tirianas priėjo prie durų, apėjo iš kitos pusės. 
Bet nieko ypatinga nerado ir ten - vien tik atviras laukas, 
saulėtas vasaros rytas. Durys tiesiog stovėjo pievoje vie- 


nos pačios, tarsi būtų čia išaugusios lyg koks medis. 

— Prakilnusai pone, - tarė Tirianas Didžiajam Kara- 
liui, - tatai yra didis stebuklas. 

— Tatai tos pačios durys, pro kurias tu podraug su ka- 
lormenu įėjai prieš kokias penketą minučių, - nusišyp- 
sojo Piteris. 

— Argi nebuvo taip, kad aš iš miško įėjau į pašiūrę? 
Ogi pro šias duris, regėt, patenki iš niekur į niekur. 

— Tikrai taip atrodo, jei apeini ap/imk jas, - pasakė Pi- 
teris. — Bet tu verčiau prikišk akį prie plyšelio tarp dvie- 
jų lentų ir dirstelėk p70 duris. 

Tirianas prigludo prie plyšio. Iš pat pradžių nepama- 
tė nieko, tik juodumą. Paskui, kai akys kiek apsiprato 
su tamsa, įžvelgė blausiai rauzganą bebaigiančio užgesti 
laužo žioravimą, o viršum jo plytinčiame juodame dan- 
guje — spingsančias žvaigždes. Dar kiek vėliau įmatė ir 
juodas figūras, judančias ar stoviniuojančias tarp jo ir 
laužo, išgirdo ir balsus — atrodė, kad šnekasi kalormenai. 
Ir suprato Tirianas žiūrįs pro pašiūrės duris į Žibinto ty- 
rus - ten, kur grūmėsi su priešu paskutiniame mūšyje. 
Vyrai anapus tarėsi, ar mėginti lįsti vidun ieškoti tarka- 
no Rišdos (tik šito daryti niekas nesiveržė), ar geriau iš- 
kart pašiūrę padegti. 

Atsitraukęs nuo durų Tirianas dar sykį apsidairė ne- 
tikėdamas savo akimis. Virš galvos driekėsi dangaus žy- 
drynė, po kojomis — pievos žaluma, į visas puses, kiek 
tik akys įstengė aprėpti, o greta smagiai juokėsi naujieji 
draugai. 

— Ką gi, - Tirianas ir pats nusišypsojo, — regis, pa- 


šiūrė iš vidaus ir pašiūrė iš išorės — du visiškai skirtingi 
dalykai. 

— Taip, — sutiko lordas Digoris. - Ir viduje ji gerokai 
didesnė nei iš išorės. 

— Taigi, — atsiliepė ir karalienė Liusė. - O mūsų pa- 
saulio viename tvartelyje kartą būta kai ko, didesnio už 
visą pasaulį. 

Ji prašneko pirmą kartą, ir Tirianas, tik išgirdęs jos vir- 
pantį balsą, pagaliau suprato kodėl. Ji viską dėjosi į širdį 

giliau nei kiti. Buvo pernelyg laiminga, kad daug kalbė- 
tų. Norėdamas dar sykį išgirsti jos balsą, jis paprašė: 

— Gal malonėtum, ponia, pasakoti toliau? Viską, kas 
jums nutiko? 

— Iškart, kai išgirdome dundesį ir pajutome smūgį, — 
ėmė pasakoti Liusė, - mes atsidūrėme čia. Šitos durys 
mus nustebino ne mažiau nei tave. Bet paskui jos atsida- 
rė - pirmą kartą (matėme iš tarpdurio plūstančią tamsą) — 
ir vidun įžengė toks stambus vyras su apnuogintu kardu 
rankoje. Iš šarvų ir ginkluotės atpažinome - kalormenas. 

Jis atsistojo prie durų, iškeltą kardą atrėmęs į petį, pasi- 
rengęs kirsti kiekvienam, įėjusiam pro duris. Mes prisiar- 
tinome, bandėme jį kalbinti, bet jis mūsų, regis, nei matė, 
nei girdėjo. Nė kartelio neapsidairė, nedirstelėjo į dangų, 
saulės šviesą, žolę - jų, ko gero, irgi nematė. Paskui teko 
išties ilgai palaukti. Galiausiai išgirdome, kaip girgžtelėjo 
kitoje durų pusėje atitraukiamas skląstis. Bet sargybinis 
su kardu neskubėjo kirsti nepamatęs, kas žengia vidun. 
Dėl to spėjome, kad jam visgi paliepta vienus kirsti, bet 
pagailėti kitų. Tačiau, vos durims atsivėrus, tą pat aki- 
mirksnį čia atsirado Tašas — šiapus durų, tik nė vienas 
taip ir nepastebėjome, iš kur jis atsidangino. Pro duris 
įsėlino toks stambus katinas. Vos sykį dirstelėjo į Tašą — 
ir skuto laukan, ir pačiu laiku, mat Tašas buvo jį bestve- 
riąs, bet tiktai užsitrenkiančios durys pokštelėjo jam per 
snapą. Sargybinis prie durų Tašą matė. Baisiausiai išbalo 


ir nusilenkė siaubūnui, tačiau tas tuoj pat išnyko. 

Paskui ir vėl ilgai laukėme. Galų gale durys atsivėrė 
trečiąsyk ir čionai įžengė jaunas kalormenas. Man jis 
patiko. Sargybinis net krūptelėjo, taip apstulbo. Man 
regis, tikėjosi sulauksiąs visai ko kito... 

— Dabar jau viskas aišku, - pareiškė Eustacijus (turėjo 
bjaurų įprotį įsiterpti į kito pasakojimą). - Pirmasis į pa- 
šiūrę turėjo įžengti katinas, o sargybiniui buvo prisakyta 
šio neliesti. Katinas, grįžęs pas kitus, būtų pranešęs, jog 
regėjo tą jų iš piršto laužtą Tašlaną, būtų apsimetęs esąs 
persigandęs, kad išgąsdintų ir kitus žvėris. Tačiau Gudris 
nė manyt nepamanė, kad gali pasirodyti tikrasis Tašas, 
tad Rudis persigando iš tikrųjų. Paskui juk Gudris būtų 
siuntęs vidun tuos, kurių troško atsikratyti, ir sargybinis 
būtų juos vieną po kito užkapojęs. Ir... 

— Bičiuli, - švelniai pertarė jį Tirianas, - tu sutrukdei 
damai užbaigti pasakojimą. 

— Taigi, - vėl ėmė pasakoti Liusė, - sargybinis apstul- 
bo. Įėjusiajam kaip tik pakako laiko susivokti, kad teks 
gintis. Jie susikovė. Jaunasis kalormenas užmušė sargybinį 
ir išmetė pro duris. O paskui lėtai patraukė mūsų link. Jis 
matė, tikrai matė ir mus, ir viską aplinkui. Bandėme jį kal- 
binti, bet jis buvo apkvaitęs, lyg apimtas transo. Ir vis kar- 
tojo: „Iašas, Tašas, kur yra Tašas? Aš atėjau pas Tašą. Tad 
mes numojome ranka, o jis patraukė tolyn, kažkur ten. 
Man jis visai patiko. O paskui... tfu! — Liusė susiraukė. 

— Paskui, - perėmė Edmundas, - kažkas pro duris 


bloškė beždžionę. Cia pat vėl prisistatė Tašas. Mano 

sesuo tokios jautrios širdies, net nenori pasakoti, kaip 
Tašas tik sykį kaptelėjo snapu — ir beždžionės neliko nė 
padujų! 

— Taip jai ir reikia! - šūktelėjo Eustacijus. - Vis dėlto ti- 
kiuosi, kad Tašui nuo tokio skanėsto sutriks virškinimas. 

— Paskui, - pridūrė Edmundas, - čionai pateko Eus- 
tacijus, paskui gal dvylika nykštukų, o galiausiai Džilė ir 
tu pats. 

— Viliuosi, nykštukus Tašas taip pat surijo, - pareiškė 
Eustacijus. - Nelemti paršigaliai. 

— Ne, nesurijo, - pasakė Liusė. - Nebūk pats toks 
pabaisuoklis. Nykštukai vis dar čia. Gali juos pamaryti. 
Taip stengiausi su jais susidraugauti, bet nieko nepešiau. 

- Susidraugauti! - sušuko Eustacijus. - Jei taip žino- 
tum, ko tie nykštukai pridirbo! 

— Nagi, liaukis, Eustacijau, - sudraudė jį Liusė. - Eikš, 
tik pažvelk į juos. Karaliau Tirianai, galbūt tu galėtum 
ką nors padaryti jų labui? 

— Bent šiandien nykštukams tikrai nejaučiu karštos 
meilės, - pareiškė Tirianas. — Bet tavo paprašytas, po- 
nia, dar ir ne tokiems žygiams ryžčiaus. 

Liusė nužingsniavo pirma, ir netrukus visi išvydo 
nykštukus. Tik elgėsi šie kažkaip keistai. Nei vaikštinė- 
jo, gėrėdamiesi aplinka (nors virvės, kuriomis buvo su- 
rišti anksčiau, dabar, regis, buvo išnykusios), nei gulėjo 
ir ilsėjosi. Visi susigrūdę sėdėjo glaudžiu ratu, veidais į 
rato vidurį. Nė kartelio neapsidairė, net nepastebėjo 

žmonių tol, kol Liusė su Tirianu nepriėjo taip arti, kad 
ištiesę ranką būtų juos palietę. Tada visi nykštukai staiga 
pakreipė galvas, tarsi ničnieko nematydami, tik įdėmiai 
klausydamiesi ir mėginę iš garsų nuspėti, kas dedasi. 

— Nežiopsok! - šiurkščiai riktelėjo vienas. — Žiūrėk, kur 
rioglini! Dar kiek, ir būtum užrėpliojęs man ant galvos! 

— Gerai, gerai! — pasipiktino Eustacijus. - Mes ne 
akli. Turim akis kaktoj, jei nepastebėjai. 

— Labai jau geras akis turi kaktoj, jei šitoj urkštynėj ką 
nors įžiūri, — atrėžė tas pats nykštukas, Diglis vardu. 

— Šitoj urkštynėj? — pakartojo Edmundas. 

— Aišku, kad šitoj urkštynėj, kur daugiau, bukagalvi 
tu, — drėbė Diglis. - Šitoj ankštoj pašvinkusioj pašiūrėj 
be menkiausio žiburėlio. 

— Bene tu aklas? - nustebo Tirianas. 

— Argi ne visi mes akli šicokioj tamsybėj? — atsiliepė 
Diglis. 

— Juk čia nėra tamsu, jūs vargšai kvaili nykštukai! — 
sušuko Liusė. - Negi nematote? Pakelkite galvas! Apsi- 
dairykite! Negi nematote dangaus, medžių, gėlių? Negi 
nematote 724265 

— Kokia dar čia apgaulė? Kaip, sakyk, man pamatyti 
tai, ko nėra? Ir kaip aš pamatysiu tave šitoj juodoj tam- 
sybėj? Matau tave nė kiek ne aiškiau nei tu - mane. 

— Bet aš tave matau! - neatlyžo Liusė. - Galiu net 


įrodyti. Matau, kad esi įsikandęs pypkę. 

— Ber kas, pažįstantis tabokėlės kvapą, tą pasakys, 
anokia čia gudrybė, - pareiškė Diglis. 

— Ak, vargšiukai! - šūktelėjo Liusė. - Tai iš tiesų siau- 
binga. 

Staiga jai šovė į galvą mintis. Pasilenkusi nuskynė ke- 
letą laukinių našlaičių. 

— Klausyk, nykštuk, - tarė. - Jei akys tau ir aptemo, 
gal bent nosis neužsikimšo? Štai - užuodi? 

Ji pasilenkė ir pakišo šviežias, rasotas gėles tiesiog po 
bjauria Diglio nosimi. Bet turėjo tuoj pat atšokti, kad 
išvengtų smūgio kietu kumštuku. 

- Šalin! — suriko Diglis. - Kaip tu drįsti! Ką sau ma- 
nai, kišdama man po nosimi kažkokių tvarto pakratų? 
Dar ir su dagiais! Na ir įžūlybė! Ir išvis, kas tu tokia? 

— Žemini, - tarė Tirianas, - ji karalienė Liusė, Asla- 
no atsiųsta čionais iš giliausios praeities. Tiktai jai vienai 
privalai dėkoti, kad ašen, Tirianas, teisėtas tavo karalius, 
tučtuojau nenuritinu visiems jums galvos nuo pečių, jūs 
išdavikai ir dukart išdavikai! 

— Nagi, šito jau pervirš! - sušuko Diglis. - Ir kaip tau 
liežuvis apsiverčia vis zaunyti tą patį per tą patį? Juk tavo 
nuostabusis liūtas prireikus nepuolė traukti tavęs iš bė- 
dos, ką? Aišku, kad ne, taip ir maniau. Bet dabar - netgi 
dabar! - sutriuškintas ir įmestas į šitą juodą skylę drauge 
su mumis visais, tu vis dar atkakliai porini senąsias pasa- 


kėles. Ir dar bandai sukurpti naują melą! Neva mes visai 

neuždaryti, visai ne tamsoje ir dar galaižin ką mėgini 
mums įbrukti! 

— Nėra jokios juodos skylės, nebent tavo galvoj, kvai- 
ly! - suriko Tirianas. - Nagi, išlipk iš jos! 

Tai taręs, jis pasilenkė, pastvėrė Diglį už diržo bei 
gobtuvo ir plėšte išplėšė iš nykštukų rato. Bet, vos spėjo 
nuleisti žemėn, Diglis galvotrūkčiais puolė atgal į savo 
vietą ir užkaukė trindamasis nosį: 

— Ai! Ai! Už ką tu šitaip? Kodėl tvojai mane veidu į 
sieną? Vos nesulaužei man nosies! 

— O varge! - sušuko Liusė. - Tai ką mums su jais 
daryti? 

— Turbūt geriausia būtų palikti juos ramybėj, - atsa- 
kė Eustacijus, bet nė nespėjus jam baigti sakinio, žemė 
sudrebėjo. Kvapus oras užkvipo dar gaiviau. Už nugarų 
tvykstelėjo kažkas akinančiai ryškus. Visi atsigręžė. Ti- 
rianas —- paskutinis, nes jį kaustė baimė. Ir štai - prie- 
šais stovėjo įsikūnijęs karščiausias jo širdies troškimas, 
milžiniškas ir tikrų tikriausias auksinis liūtas, patsai 
Aslanas, visi kiti jau klūpojo apspitę priekines jo lete- 
nas, veidus ir rankas panardinę į karčius, o jis, nulenkęs 
didingą galvą, lyžčiojo kiekvieną iš eilės. Paskui jo akys 
nukrypo į Tirianą, ir šis prisiartino visas virpėdamas, ir 
sukniubo prie liūto kojų, o liūtas pabučiavo jį ir šitaip 
prabilo: 

— Būki pagirtas, o paskutinysis Narnijos karaliau, ne- 


susvyravęs net pačią juodžiausią valandą. 

— Aslanai, - ištarė Liusė pro ašaras, - gal tu galėtum... 
gal kaip nors padėtum tiems vargšams nykštukams? 

— Brangiausioji, - atsiliepė Aslanas, - parodysiu jums 
ir ką galiu, ir ko negaliu padaryti. 

Prisiartinęs prie pat nykštukų, jis tylutėliai suurzgė — 
visiškai tyliai, bet, rodės, pats oras suvirpėjo. Nykštukai 
tuojau sušurmuliavo: 

— Girdėjoct? Tai anie, kitame pašiūrės gale. Stengiasi mus 
įbauginti. Kažkokį prietaisą ten turi, ne kitaip. Nekreipkit 
dėmesio. Antrąsyk mūsų plikom rankom nepaimsi! 

Aslanas pakėlė galvą, papurtė karčius. Ir tą pat aki- 
mirksnį tiesiog nykštukams ant kelių pasidengė tikras 
puotos stalas: radosi pyragėlių su mėsa ir liežuvio su 
drebučiais, ir keptų karvelių, ir saldėsių su plakta grie- 
tinėle, ir ledų, o dešinėje kiekvieno nykštuko rankoje - 
puikaus vyno taurė. Tik štai džiugesio iš viso to buvo ne 
kažin kiek. Nykštukai gana godžiai kibo valgyti ir gerti, 
bet plika akimi buvo matyti: tikrojo skonio jiems taip ir 
nepavyko pajusti. Jiems rodėsi, kad deda į burną tokius 
dalykus, kokius aptiktum tvarte. Vienas pasiskundė mė- 
ginąs žiaumoti šieną, kitas pasisakė graužiąs suvytusią 
ropę, trečias pranešė aptikęs žalią kopūstlapį. O vos pa- 
kėlę prie lūpų auksines kvapaus raudonojo vyno taures, 
visi kaip vienas suskato burnoti: 

— Fui! Tik pamanykit - gerti pašvinkusį vandenį, iš 
to paties lovio, iš kurio žlebeno asilas! Ir kas galėjo tikė- 


tis, kad šito susilauksime? 

Vis dėlto labai greitai kiekvienas nykštukas ėmė įtar- 
ti, kad visi kiti aptikę kažką gardesnio nei jis pats, tad 
netrukus visi susipešė, mėgindami atimti maistą iš kits 
kito, bardamiesi ir nepasidalydami kąsnio; dar kelios 
minutės — ir peštynės užvirė kaip reikiant, o visi skanės- 
tai buvo išdrabstyti, suminti po kojomis, jais išterlioti 
veidai ir drabužiai. 

Galiausiai išsikvėpę jie vėl susėdo — laižytis žaizdų, 
šluostytis sugurintų kraujuojančių nosių, ir visi vienas 
per kitą kalbėjo tą pat: 

— Ką gi, bent jau joks apsimetėlis prie mūsų čia nelįs. 
Visiems parodėme, kad mūsų plikom rankom nepaimsi. 
Nykštukai — patys sau. 

— Dabar matote, - tarė Aslanas, - jie mums neleidžia 


padėti. Patys vietoj tikėjimo pasirinko suktybę. Jų kalė- 

jimas - jų pačių galvose, bet išlįsti iš ten jie negali: taip 
saugosi, kad kas neapvyniotų apie pirštą, jog baiminasi 
nosį iš ten iškišti. Ber dabar jau eime, vaikai. Aš turiu ir 
kitų darbų. 

Jis žengė prie durų, o visi kiti nusekė iš paskos. Liūtas 
pakėlė galvą ir suriaumojo: 

— Jau laikas! 

Paskui — dar sykį, dar garsiau: 

— Laikas! 

Ir galiausiai — taip garsiai, kad sudrebėjo net pačios 
žvaigždės: 


— LAIKAS! 


Durys atsilapojo. 

isi susibūrė Aslanui iš dešinės ir sužiuro pro atviras 
duris. 

Laužas buvo jau užgesęs. Visą pasaulį sėmė neperžvel- 
giama juoduma; iš tiesų nė nebūtum įspėjęs, kad priešais 
stūkso miškas, jei nebūtum įžiūrėjęs ribos, skiriančios 
tamsias medžių viršūnes nuo žvaigždėmis nužertos dan- 
gaus plynės. Bet kai Aslanas ir vėl suriaumojo, kairėje pu- 
sėje visi išvydo dar vieną juodą pavidalą. Tikriau, išvydo 
dar vieną bežvaigždį lopinį, juodumos skiautę, kylančią 
vis aukščiau ir aukščiau, kol galiausiai įgijo žmogaus apy- 
brėžas, tik tasai žmogus buvo didesnis už bet kokį milžiną. 
Visi pakankamai gerai pažinojo Narniją, kad susigaudytų, 
kur jis turėtų stovėti. Veikiausiai - aukštumų viržynuose, 
nusidriekiančiuose šiaurės pusėn kitapus Šriblio upės. 

Tuomet Džilė ir Eustacijus prisiminė, kaip kartą, jau 
labai seniai, giliame urve po tais viržynais regėjo mie- 
gantį milžinų milžiną, Tėvu Laiku vadinamą; prisiminė 
ir tai, kad paskutiniąją dieną prieš pasaulio pabaigą jis 


turėtų nubusti. 

— Taip, - atsakė Aslanas į jų taip ir neištartą klausi- 
mą. - Kol jis miegojo, jo vardas buvo Laikas. Bet dabar 
jis nubudo ir nuo šiol vadinsis kitu vardu. 

Milžinų milžinas pakėlė prie lūpų ragą. Jie tai supra- 
to matydami, kaip sujudėjo ir pasikeitė juodosios dėmės 
kontūras žvaigždžių fone. O paskui — po valandėlės, 
nes garsas sklinda gana lėtai, - visi išgirdo rago gausmą: 
aukštų tonų, bauginantį, bet kartu kupiną keisto, kraują 
stingdančio grožio. 

Dangus tuoj pat užsiplieskė krintančiomis žvaigždė- 
mis. Net ir viena krintanti žvaigždė — įstabaus grožio 
reginys, o čia jų krito dešimtys, paskui - šimtai, kol iš 
dangaus prapliupo ištisinis sidabro lietus, kuris niekaip 
nesiliovė. Po kurio laiko stebėtojams danguje ėmė rody- 
tis dar vienas juodas lopinys. Tiktai ne ten, kur juodavo 
milžinas, o tiesiai virš galvos, gali sakyti - pačiame dan- 
gaus skliaute. „Tikriausiai debesis“, - dingtelėjo Edmun- 
dui. Šiaip ar taip, tame sklype nežibėjo nė žvaigždelė - 
vien išsiliejusi juoduma. Bet aplinkui vis dar nesiliovė 
žvaigždžių liūtis. O paskui bežvaigždis lopas ėmė augti, 
iš dangaus vidurio sklido vis plačiau ir plačiau. Netrukus 
pajuodo bene ketvirtis dangaus, paskui — jau pusė, o ga- 
liausiai žvaigždžių lietus ėmė sekti - jos krito nebe taip 
gausiai, ir tik tolumoje, žemai, prie pat horizonto. 

Apstulbę (bet nuostaba buvo atmiešta ir bauguliu) 
visi ūmai sumojo, kas iš tikrųjų vyksta. Plintanti juoda 


dėmė buvo anaiptol ne debesis, o tuštuma. Dangus juo- 

do dėl to, kad jame nebeliko žvaigždžių. Nukrito visut 
visos žvaigždės - Aslanas pašaukė jas namo. 

Paskutinės kelios žvaigždžių lietaus akimirkos buvo 
išties jaudinančios. Žvaigždės ėmė kristi aplink juos. 
Mat žvaigždės aname pasaulyje, ne taip, kaip mūsiškia- 
me, yra ne milžiniški liepsnojantys rutuliai. Ten jos yra 
kaip žmonės (Edmundui ir Liusei kartą teko su viena 
susitikti). Tad dabar iš aukštybių sruvo žaižaruojantys 
žmonės — visi ilgaplaukiai, švytintys lyg išsilydęs sida- 
bras, su ietimis tarytum iš baltai įkaitusio metalo; jie 
švilpė žemyn per tvyrančią juodumą greičiau, nei kristų 
akmenys. Jiems nusileidus pasigirsdavo šnypštimas, po 
kojomis gruzdėjo žolė. Visos žvaigždės praskriejo pro 
juos ir susitelkė už nugaros, kiek dešiniau. 

Šitai jiems iš tiesų nepaprastai pravertė, mat kitaip, 
nebelikus žvaigždžių, visut viskas būtų buvę aklinai 
juoda ir ničnieko nebūtų matyti. Tačiau užnugaryje 
susibūrusios žvaigždės skleidė ryškią baltą šviesą, kuri 
atvykėliams per pečius sroveno tolyn. Tad jie aiškiai 
regėjo mylių mylias prieš akis nusidriekusių Narnijos 
miškų, tarsi šie būtų užlieti prožektorių šviesos. Kiek- 
vienas krūmokšnis, bemaž kiekvienas žolės stiebelis 
metė juodą šešėlį. Kiekvieno lapo briauna atrodė to- 
kia aštri, kad pažvelgęs pamanytum, jog prilietęs gali 
įsipjauti. 

Priešais juos žolėje driekėsi jų pačių šešėliai. Ir pars di- 


džiausias iš jų - Aslano. Šis klojo žemę kiek kairiau nuo 

visų, iš tiesų milžiniškas ir labai baisus. Ir visa tai - po 
dangumi, kuriame per amžius nebesužibs jokia žvaigždė. 

Iš užnugario (ir šiek tiek iš dešinės) tvieskianti švie- 
sa buvo tokia stipri, kad siekė netgi šiaurinių viržynų 
šlaitus. Ten kažin kas judėjo. Į Narniją šliaužė ir ropojo 
milžiniški gyviai: didžiuliai drakonai ir gigantiški drie- 
žai, ir beplunksniai paukščiai plikais tarsi šikšnosparnių 
sparnais. Jie pradingo miškuose, ir tuomet kelioms mi- 
nutėms įsiviešpatavo ramybė. 

O paskui pasigirdo — iš pradžių labai labai tolima — 
kažkieno aimana; netrukus jau visur, kur tik pasisuksi, 
kažkas šnarėjo ir trepeno, šniokštė plakantys sparnai. 
Šie garsai vis labiau artėjo. Ilgainiui jau galėjai atskir- 
ti mažų kojyčių tapsėjimą nuo minkšto stambių lete- 
nų žingsnio, mažų kanopėlių caksėjimą - nuo didelių 
trenksmo. O dar šiek tiek vėliau tamsoje sužibo tūks- 
tančiai porų akių. Ir galiausiai iš po medžių šešėlių iš- 
puolė tūkstančiai, milijonai įvairiausių būtybių ir kiek 
įkirsdamos pasileido kalvos šlaitu aukštyn: kalbantys 
žvėrys, nykštukai, satyrai, faunai, milžinai, kalormenai, 
Arčenlando gyventojai, monopodai ir begalė keistų, ne- 
regėtų padarų iš atokiausių salų bei nepažįstamų vakari- 
nių žemių. Ir visa ši gausybė skubinosi prie durų, kur jų 
laukė Aslanas. 

Iš visų ano meto įvykių vien tiktai šitas užvis labiausiai 
priminė sapną, tik jį paskui nelengva buvo prisiminti aiš- 


kiai. Ypač sunku buvo pasakyti, kiek laiko viskas truko. 

Kartais atrodydavo - vos kelias minutes, o kartais - bene 
ištisus metus. Nežinia, ar nepaprastai išplatėjo durys, ar 
visi padarai staiga susitraukė ir tapo smulkūs it mašalai, 
bet viena ar kita būtinai turėjo nutikti - kitaip šitoks 
pulkas niekaip nebūtų prasmukęs pro siaurą angą. Bet 
tuo metu niekam ir į galvą neatėjo apie tai susimąstyti. 
Padarai kurnėjo įkalnėn, ir juo labiau artėjo prie su- 
sispietusių žvaigždžių, juo skaisčiau žibėjo jų akys. Bet, 
vos prisiartindavo prie Aslano, tuojau šis tas jiems nutik- 
davo. Visi pažvelgdavo jam tiesiai į akis - gal ir ne visai 
savo noru, mano manymu, tiesiog negalėjo nepažvelgti. 
Kai kurių, vos dirstelėjusių, išraiška ūmai siaubingai per- 
simainydavo - virsdavo baimės ir neapykantos kauke, tik 
štai kalbančių žvėrių snukiuose ta baimės ir neapykan- 
tos išraiška užsibūdavo sekundės dalelę, ne ilgiau. Plika 
akimi buvo matyti: šie tučtuojau virsdavo jau nebe K4/- 
bančiais žvėrimis. Pačiais paprasčiausiais. Visi tie, kurie į 
Aslaną pažvelgdavo šitaip, sukdavo nuo durų dešinėn, iš 
Aslano pozicijų - kairėn, ir ištirpdavo jo milžiniškame 
juodame šešėlyje, kuris (kaip jau girdėjote) klojo žemę į 
kairę nuo durų. Vaikai daugiau niekada jų nebematė. 
Aš nežinau, kokia lemtis juos ištiko. Užtat kai kiti pa- 
žvelgdavo į Aslaną, jų akyse įsižiebdavo meilė, nors kai 
kurie tuo pat metu netvėrė baime. Visi šie žengė pro du- 
ris dešiniau Aslano. Tarp jų buvo keletas ir labai keistų 
būtybių. Eustacijus atpažino netgi vieną nykštuką — iš 
tų, kurie iššaudė arklius. Bet susimąstyti apie tokius da- 

lykus jis neturėjo kada (šiaip ar taip, tai buvo ne jo reika- 


las), mat plūstelėjęs beribis džiaugsmas visa kita tiesiog 
iššlavė iš galvos. Tarp daugybės džiūgaujančių padarų, 


susispietusių aplinkui Tirianą ir jo draugus, buvo ir visi 

tie, kuriuos jie laikė žuvusiais. Kentauras Runvitas ir vie- 
naragis Brangakmenis, ir dorasis šernas, ir gerasis lokys, 
ir erelis Toliaregis, ir mielieji šunys, ir arkliai, ir nykštu- 
kas Poginas. 

— Dar toliau ir dar aukščiau! - sušuko Runvitas ir 
šuoliais nudundėjo vakarų pusėn. Kiti nesuprato, ką jis 
pasakė, bet nuo tų jo žodžių visi pajuto malonų dilgčio- 
jimą. Šernas linksmai kriuktelėjo. Lokys jau buvo be- 
burbąs sau po nosimi, kad vis dar nieko nesupranta, bet 
pastebėjo vaismedžius. Tad kiek pajėgdamas sparčiau 
nukrypavo prie jų ir jau ten, savaime aišku, aptiko kai 
ko, ką suprato kuo puikiausiai. Tik šunys niekur nesi- 
traukė, vizgindami uodegas strapinėjo aplinkui; pasiliko 
su jais ir Poginas - jis visiems spaudė rankas, o dorą jo 
veidą puošė plati šypsena. Brangakmenis palenkė sniego 
baltumo galvą karaliui prie peties, karalius kažką sukuž- 
dėjo jam į ausį. O paskui visi vėl sužiuro į tai, kas buvo 
matyti pro duris. 

Visa Narnija jau buvo likusi drakonams ir milžiniš- 
kiems driežams. Didžiuliai gyviai šliūžinėjo šen ir ten, 
raudami medžius su šaknimis ir triaukšdami juos lyg 
rabarbarų stiebus. Miškai nyko tiesiog bežiūrint. Netru- 
kus apsinuogino visas kraštas, ir dabar jau galėjai įžiūrėti 
visus paviršiaus nelygumus - visus kauburius ir įdubas, — 
kurių anksčiau nebuvo matyti. Tiesiog akyse geibo ir 
vyto žolė. Netrukus Tirianas susivokė žvelgiąs į plikus 
akmens ir žemių tyrus. Sunku buvo ir patikėti, kad dar 

visai neseniai kažkas ten gyveno. Patys siaubūnai gana 
greit suseno, sudribo žemėn ir išleido kvapą. Jų oda susi- 
raukšlėjo, kūnai išdžiūvo, pasirodė kaulai; netrukus ant 
negyvų uolų liko barkšoti tik skeletai, atrodantys taip, 
lyg būtų pragulėję ten ištisus tūkstantmečius. Po to ilgai 
ilgai buvo visiškai tyku, niekas nejudėjo. 

Galiausiai pasirodė kažkas balta — ilga tiesi balrumos 


linija, tvaskanti žemėje stovinčių žvaigždžių šviesoje; ji 


slinko iš rytinio pasaulio krašto jų linkui. Tylą sutrikdė 


vis labiau plintantis triukšmas: iš pradžių tykus šniokš- 
timas, paskui — ūžiantis gaudesys ir galiausiai — griaus- 
mas. Dabar jau visi įžiūrėjo, kas tai yra ir kaip sparčiai 
artėja. Tai buvo putojanti vandens banga. Plūdo jūros 
vandenys. Tame dykame, be jokio medelio pasaulyje 
viskas matėsi net labai aiškiai. Regėjai, kaip vis labiau 


tvinsta upės, vis plačiau liejasi ežerai, ten, kur dar ką tik 

būta kelių ežerėlių, tyvuliavo vienas didelis, ežerais vir- 
to slėniai, o kalvos - salomis, paskui ir salos išnykdavo 
po vandeniu. Viržynais apaugusios aukštumos kairėje ir 
dar aukštesni kalnai dešinėje ėmė irti ir trupėti, griaus- 
mingai dundėdami garmėjo į vis labiau kylantį vandenį, 
kuris, apsėmęs pasaulį, atplūdo iki pat durų slenksčio 
(tiesa, jo neužliejo), o purslai tiško Aslanui apie letenas. 
Galiausiai nuo pat slenksčio, prie kurio stovėjo jie, iki 
horizonto, kur susitiko jūra ir dangus, tyvuliavo vien tik 
plynas vanduo. 

Tenai, tolyje, ištryško šviesa. Horizonte nusidrie- 
kė šiurpios, liguistos aušros rėžis, jis platėjo ir ryškėjo; 
galiausiai užnugaryje stovinčių žvaigždžių spindesys 
gerokai priblėso, liko beveik nebepastebimas. Pagaliau 
patekėjo ir saulė. Ją išvydę, lordas Digoris ir ledi Polė 
tik susižvalgė ir linktelėjo vienas kitam — jiedu, tik vi- 
sai kitame pasaulyje, sykį jau buvo matę mirštančią sau- 
lę, tad dabar išsyk suprato: ši saulė irgi miršta. Ji buvo 
triskart — dvidešimt kartų — didesnė, nei turėtų būti, ir 
labai tamsiai raudona. Kai jos spinduliai pasiekė milži- 
ną Laiką, šis irgi nusidažė raudonai, o beribis vanduo be 
menkiausio sausumos lopinėlio po ta saule plytėjo lyg 
kraujo vandenynas. 

Paskui patekėjo ir mėnuo, tik ne ten, kur paprastai, o 
visai prie pat saulės; jis irgi atrodė raudonas. Vos mėnuliui 
pasirodžius, saulė supliūpčiojo liepsnomis, tamsraudoniai 


ugnies liežuviai tarytum gyvatės ar tigro ūsai nutįso jo 

pusėn. Atrodė, tarsi koks milžiniškas aštuonkojis, pastvė- 
ręs mėnulį čiuptuvais, mėgina prisitraukti artyn. O gal iš 
tikrųjų taip ir buvo. Šiaip ar taip, mėnulis ėmė slinkti ar- 
tyn prie saulės, iš pradžių lėtai, paskui — vis greičiau, kol 
liepsnos ėmė jį liežti, ir abu susidūrę šviesuliai virto vienu 
milžinišku žioruojančių anglių rutuliu. Liepsnos skivytai 
pažiro į jūrą, aukštyn siūbtelėjo debesys garų. 

Ir tada Aslanas tarė: 

— Tebūnie pabaiga. 

Milžinas nusviedė ragą į jūrą. Ir ištiesė ranką, - ne- 
perregimai juodą, tūkstančių mylių ilgumo, - ir pasiekė 
saulę. Paėmė ją į saują ir sugniaužė, kaip jūs sugniaužtu- 
mėte apelsiną. Ir tada akimoju stojo aklina tamsa. 

Visi, išskyrus Aslaną, atšlijo nuo stingdančio šalčio 
gūsio, įsiveržusio pro duris. Durų stakta išsyk apkibo 
varvekliais. 

— Piteri, Didysis Narnijos Karaliau, - tarė Aslanas, — 
užtrenk duris. 

Piteris, drebėdamas nuo šalčio, persisvėrė per slenks- 
tį į tamsą ir trūktelėjo duris. Šių briaunos sugurgždėjo į 
apšarmojusią staktą. O paskui gana nevikriai (mat pa- 
kako netgi to trumpo tarpsnio, kad rankos sugrubtų ir 
pamėltų) išsiėmė auksinį raktelį ir duris užrakino. 

Visokių keistenybių jie prisižiūrėjo pro tas duris. Bet 
užvis keisčiausia buvo atsigręžus išvysti skaisčią ir šiltą 
dieną, mėlyną dangų virš galvos, pievoje žydinčias gėles, 


juoko kibirkštį Aslano akyse. 


„189. 


+ PASKUTINIS MŪŠIS + 


Liūtas staigiai apsisuko, pritūpė, mostelėjo uodega ir 
ūmai nušvilpė tolyn lyg auksinė strėlė. 

— Eime dar toliau! Eime dar aukščiau! - sušuko per 
petį. Tik kas galėjo suspėti drauge su juo, lekiančiu ši- 
tokiu greičiu? Visi kiti lėtesniu žingsniu patraukė jam 
įpėdžiui, į vakarus. 

— Taigi, - prabilo Piteris, - ant Narnijos užslinko 
naktis. Na jau, Liuse! Nejau verki? Kai priekin mus veda 
Aslanas ir visi esame čia? 

- Tik nepradėk manęs raminti, Piteri, - pasakė Liu- 
sė. - Aslanas to tikrai nedarytų. Nė kiek neabejoju: ge- 
dėti Narnijos nėra blogai. Pats pagalvok apie visa tai, kas 
liko už tų durų - sušalę ir nebegyva. 

— Taigi, - pritarė Džilė, - o aš taip vyliausi, kad visa 
tai gyvuos amžinai. Žinojau, kad mūsų pasaulis niekaip 
negali būti amžinas. Bet tikėjau, kad Narnija - gali. 

— Savo akimis mačiau, kaip viskas prasidėjo, - įsiterpė 
ir lordas Digoris. - Manyt nenumaniau, kad teks išvysti 
ir viso to mirtį. 

— Ponai, - pridūrė Tirianas, - ponios vertai lieja aša- 
ras. Žvelkite, ir pats verkiu. Kadai regėjau savo motinos 
mirtį. Be Narnijos, anei jokio kiro pasaulio man neteko 
pažinti. Neapraudoti Narnijos didi šiurkštybė būtų, o 
ne dorybė. 

Jie žingsniavo tolyn nuo durų, palikę nykštukus, vis 
dar susigrūdusius įsivaizduojamoje pašiūrėje. Eidami 


kalbėjosi apie senųjų laikų karus ir taikingus laiko- 

tarpius, apie senovės karalius ir visą šlovingą Narnijos 
praeitį. 

Drauge su jais keliavo ir šunys. Kartkartėmis ir jie 
prisidėdavo prie pokalbio, bet nelabai dažnai, mat be 
paliovos zujo tai pirmyn, tai atgal, vis šniukštinėjo, vis 
uosdavo įvairiausius kvapus žolėje, kol imdavo čiaudėti. 
Netikėtai jie užuodė kažką, kas juos, regis, labai sujaudi- 
no. Šunys čia par aršiai susiginčijo: 

— Taip, tikrai taip... Visai ne... Juk taip ir sakiau... Bet 
kas užuostų, kas tai... Patrauk į šalį savo gremėzdišką 
nosį, leisk pauostyti ir kitiems! 

— Kas gi tai, giminiečiai? — pasiteiravo Piteris. 

— Kalormenas, valdove, - suambrijo bent keli šunys 
iš karto. 

— Tuomet ir veskite mus pas jį, - paragino Piteris. — 
Ar draugingai, ar priešiškai jis mus sutiktų, vis tiek bus 
mums pageidaujamas. 

Šunys šovė pirmyn, o po akimirkos jau kuduliavo at- 
gal, lyg nuo to būtų priklausiusi jų gyvybė, vienas per 
kitą skalydami: taip, iš tikrųjų kalormenas. (Kalbantys 
šunys dažnai elgiasi kaip patys paprasčiausi — tarsi ma- 
nydami, kad tai, ką daro šią akimirką, yra nepaprastai 
svarbu.) 

Visi kiti nusekė paskui šunis ir netrukus aptiko ka- 
lormeną, sėdintį po kaštainiu skaidraus upokšnio pa- 
krantėje. Tai buvo Emeras. Jis iškart atsistojo ir oriai 


nusilenkė. 

— Pone, - kreipėsi į Pite- i | 


rį, - aš nežinau, ar draugas esi 
man, ar priešas, bet aš ir vie- 
na, ir kita laikysiu sau garbe. 

kilnus draugas yra geriausia 
dovana, kilnus priešas — 
ne ką prastesnė. 

— Pone, - at- 
sakė | Pite- 


ris, — iš tie- 

sų nežinau, 
ar €sama 
kokios tat — 
priežasties nedraugingumui tarpu paties ir mūsų. 

— Verčiau papasakotum, kas tu toks ir kas tau nuti- 
ko, - pasiūlė Džilė. 

— Jeigu teks pasakojimo klausytis, pirmiau atsigerki- 
me ir patogiai įsitaisykime, - suambrijo šunys. - Mes 
jau visiškai nusivarę. 

— Ir nenuostabu, jei šitaip duodatės pirmyn atgal, — 
pareiškė Eustacijus. 

Žmonės išsyk ir susėdo į žolę. Šunys pirmiausia triukš- 
mingai palakė vandens, tada sutūpė klausytis pasakoji- 
mo - dvėsuodami, iškorę liežuvius, šiek tiek pakreipę 
galvas. Stovėti liko tik Brangakmenis, įnikęs blizginti į 


šoną ragą. 

Dar aukščau ir dar toliau 

Ain o narsieji karaliai ir damos, kurių gra- 
žumas nušviečia visatą, - pradėjo Emetas, - esu 
ašen Emetas, septintasis tarkano Harpos sūnus iš Tehiš- 
bano miesto, katras stūkso į vakarus nuo čia, anapus 
dykumos. Neseniai atkeliavau ašen Narnijon podraug 
su dar devyniais ir dvidešimčia karių, vedamų tarkano 
Rišdos. Kai pirmąsyk išgirdau apie žygį Narnijon, pra- 
džiugo mano širdis, mat apie jūs kraštą daugel buvau 
girdėjęs ir geidžiau didžiai susidurti su jumis mūšio lau- 
ke. Bet paskum, kai sužinojau, kad keliauti teks paslap- 
čiomis, pirklio rūbą apsivilkus (o tatai nešlovingas ap- 
daras kariui ir tarkano sūnui), ir kad apgaulė bei klasta 
bus mūsų ginklas, tuomet suvis džiugesys mane aplei- 
do. Dar gūdesnis liūdesys apniko sužinojus, kad laukti 
teks, kol kažin ką darys beždžionė, o paskum, kai jie 
pradėjo sakyti, neva Tašas ir Aslanas yra tas pat, pasau- 
lis taip ir aptemo man akysna. Mat nuo pačios mažystės 
tarnavau Tašui ir didis buvo mano troškimas kuo dau- 


giausiai apie jį sužinoti, o jeigu pasisektų — ir pažvelgti 

jam į veidą. Užtat Aslano vardas nepakenčiamas buvo 
mano ausims. 

Širaipos, patys matėte, kasnakt vis susiburt mums 
tekdavo prie tokios lūšnos šiaudiniu stogu; ten būdavo 
pakurtas laužas, o beždžionė iš lūšnos išsivesdavo kaž- 
ką keturiomis kojomis, jo nė įžiūrėt gerai neįžiūrėjau. 
O visi žmonės ir žvėrys tajam lankstėsi ir jį garbino. Bet 
galvojau pats sau: beždžionė mulkina tarkaną, padaras 
tasai iš pašiūrės nėra anei Tašas, anei kokis kitas dievas. 
Tik paskum, tarkano veidą stebėdamas ir įdėmiai ausim 
gaudydamas kiekvieną žodį, ką tasai sakė beždžionei, 
pagalvojau kitaip, mat supratau, kad tarkanas nė pats 
anei kuom netiki. O dar vėliau supratau, kad jis nė pa- 
čiu Tašu anei kiek netiki, juk jeigu tikėtų, ar drįstų iš jo 
tyčiotis? 

Kai šitai supratau, kaitrus pyktis užvirė man širdy, tik 
liko paslaptis, kodėl tikrasis Tašas ugnimi iš dangaus ne- 
nutrenkia tiek beždžionės, tiek tarkano. O vis viena pyk- 
tį laikiau pažabojęs, o liežuvį - prikandęs, mat paregėt 
norėjau, kuom viskas baigsis. Betgis praeitą naktį, kaip 
kai kuriems iš jūsų yra žinoma, beždžionė jau nebeišvedė 
ano geltono padaro į lauką, užtat pasakė, neva kiekvie- 
nas, panūdęs savomis akimis pažvelgti į Tašlaną, - anie 
abu vardus suplakė krūvon, kad visi manytų, jog tuodu 
sau: anei kokios nėra abejonės — tatai bus tik dar viena 


apgaulė. Bet kai anas katinas vidun įlindo ir tuojaus iš- 

lėkė laukan iš siaubo paklaikęs, tada šitaipos sau tariau: 
dabartės jau tikrasis Tašas, katrą anie prisišaukė anei 
tikėdami, anei žinodami, ką daro, yra apsireiškęs tarpu 
mūsų ir keršys už visas užgaules. Ir nors kraujas gyslose 
man skystu vandeniu virto dėlei Tašo didybės ir siaubo, 
mano troškimas jį išvysti pergalėjo net baimę, tad iš visų 
jėgų prisakęs keliams netirtėti, dantis sukandęs, kad ne- 
kalentų, nusprendžiau trūks plyš pažvelgti Tašui į veidą, 
tegul anas ir mirtinai mane nudaužtų. Tad ir pasisiūliau 
eiti į tą lūšną, ir tarkanas, tegul nenoriai, man leido. 

Vos tiktai įkėlus koją per slenkstį, ištiko mane didi 
nuostaba, mat atsidūriau šitoj skaisčioj saulėkaitoj (kur 
dabartės visi esame), nors iš lauko žvelgiant rodėsi, kad 
viduj lūšnos — visiška tamsybė. Tik kad didžiai gėrėtis 
nebuvo kada, mat tuojaus pat ginklu gyvastį teko ginti, 
o užpuolė mane vienas iš mūsiškių. Kai tik paregėjau jį, 
susyk perpratau: beždžionė ir tarkanas čionais pastatė 
jį nukirsti kiekvieno įėjusio, jei tasai nebus anų patikė- 
tinis, žinantis paslaptis. Vadinasi, užpuolikas irgi buvo 
melagis ir pašaipūnas, ne tikras Tašo tarnas. Mano ran- 
kon stiprybės daugiau teko, tad užmušiau tą nevidoną ir 
išmečiau kūną atgalios pro duris. 

Tada jau ir apsidairiau, ir dangų paregėjau, ir laukų 
platybes, ir gaivumos kvapą užuodžiau. Ir šitaipos ta- 
riau: dievais prisiekiu, juk tatai nuostabi vietelė, gali dar 
būti ir taip, kad Tašo šalin esmi pakliuvęs. Ir žengiau 
tada vis tolyn į tą nežinomą kraštą Tašo ieškoti. 

Daugel žingsnių nužengiau per žolę, tarpu daugybės 
gėlių, tarpu medžių dailių ir ištekinių ir - anava! Tokioj 
siaurymėj tarpu dviejų uolų mane sutiko dideliausias 
liūtas! O greitumas ano nelyg stručio buvo, o didumas — 
nelyg dramblio, kailis iš grynėliausio aukso, o jau akių 
šviesumas —- nelyg aukso, kur skystas teka krosny įkai- 
tęs. Baisesnis anas buvo nekaip Liepsnojantis Laguro 
kalnas, o gražumu pranoko viską, kas esti šitam pasauly, 
nelyg prasiskleidęs rožės pumpuras kad pranoksta dyku- 
mos dulkes. 

Tuomet kniubau ašen paslikas jam po kojų ir širaipos 
maniau: šit ir atėjo tikroji mano mirties valanda, mat 
liūtas (pagarbinimo dideliausio vertas) žinos - ašen per 
visą gyvenimą Tašui, ne jam tarnavau. Ir vis viena geriau 
jau yra liūtą paregėti ir mirti, nekaip būti viso pasaulio 
tisroku ir gyventi, ir niekados jo neregėti. Tačiau šlovin- 
gasai nulenkė savo auksinę galvą, paliežė man kaktą ir 
šitaipos tarė: „Sūnau, būki pasveikintas!“ O ašen atsa- 
kiau jam: „Aiman, viešpatie, ne tavas sūnus esmi, o Tašo 
tarnas. O jis tada man sako: „Vaike, visą tavo tarnystę, 
ką Tašo labui esi padaręs, kaip darbus mano labui įskai- 
tysiu. Tuomet, apimtas didžio geismo įgyti išminties ir 
supratimo, aš įveikiau savo baimę ir šitaipos šlovingojo 
paklausiau: „Sakyki, viešpatie, ar tai yra tiesa, ką bylojo 
beždžionė: kad tu ir Tašas esą viena?“ Liūtas, tatai išgir- 
dęs, taip suriaumojo, kad susipurtė žemė (tiktai ne man 


jo rūstis buvo skirtas), ir šitaip man atsakė: „Tai netiesa. 

Ir ne dėl to, kad ašen ir tasai yra viena, o dėl to, kad ašen 
ir tasai esam priešingybės, — aš priimu visą tarnystę, ką 
ano labui esi nuveikęs. Mat ašen ir tasai esam tokie skir- 
tingi, kad anei jokia niekinga tarnystė negali būti man 
skirta, kaip jam negali būti skirta anei jokia, kuri nėra 
niekinga. Todėl jeigu koksai žmogus Tašo vardu prisie- 
kia ir tvirtai žodžio laikosi, iš tiesų būna lyg man pri- 
siekęs, nors pats šito nežino, ir atlygis paskum iš manęs 
jojo laukia. O jeigu koks žmogus žiaurybes mano vardu 
daro, nėra svarbu, kad taria Aslano vardą, mat tuomet 
Tašui anas tarnauja, ir Tašas jo tarnystę priima. Vaike, 
ar supranti, ką tau sakau?“ Tariau tada jam: „Viešpatie, 
tu geriausiai žinai, kiek aš suprantu. Bet pasakiau dar 
šitaip (mat tiesa veržėsi byloti mano lūpomis): „Bet per 
visas savo dienas aš Tašo ieškojau“ „Mylimasai, - tada 
tarė man šlovingasis, - kad ne manęs būtai geidęs, nebū- 
tai taip ilgai ir atkakliai ieškojęs. Mat kiekvienam skirta 
surasti tai, ko anas iš tikrųjų ieško. 

Tada liūtas tik kvėptelėjo į mane, ir tirtulys apleido 
mano kojas, ir atsistojau ašen lyg niekur nieko. O pas- 
kum jau nieko daug nesakė, tik tiek, kad mes dar susi- 
tiksim ir kad dar aukščiau ir dar toliau man privalu ke- 
liauti. Tuomet apsisuko lyg auksu žaižaruojantis audros 
sūkurys ir staiga išnyko. 

Ir nuo pat tos akimirkos, o karaliai ir damos, ašen kla- 
joju su viltim vėl jį sutikti, ir tokis didis yra mano džiu- 


gesys, kad netgi silpnina mane nelyg žaizda. Stebuklas 

neregėtas, anas juk pavadino mane mylimuoju, nors kas 
aš toks, tik šuo... 

— Kas? Kaip dar šitai suprasti? — pertarė jį vienas iš šunų. 

— Pone, - atsakė Emetas, - tai yra tik pasakymas, kokį 
vartojame mes Kalormene. 

— Reikia pripažinti, jis mane ne itin žavi, - pareiškė šuo. 

— Nieko pikta jis neturėjo galvoj, - įsiterpė vyresny- 
sis šuo. — Šiaip ar taip, juk mes šunyčius irgi pavadinam 
berniukais, kai pernelyg išdykauja. 

— Tai jau taip, - sutiko pirmasis šuo. - Arba 2ergai- 
LEnis. 

— Cit! - sudraudė jį vyresnysis šuo. - Juk tai negražu. 
Neužmiršk, kur esi. 

- Žiūrėkite! — staiga šūktelėjo Džilė. 

Kažkas prie jų artėjo, gana droviai: dailus keturkojis 
padarėlis sidabriškai pilku kailiuku. Visi sužiuro į jį, bet 
tik po kurio laiko penki ar 

šeši balsai aiktelėjo: 

— Nagi, senasis gera- 
sis Glumius! 

Jie niekad nebuvo 
matę jo dienos šviesoj 
be liūto kailio, ir skirtu- 
mas buvo pribloškian- 
tis. Dabar jis buvo toks, 
koks buvo iš tikrųjų: 
mielas asiliukas švelniu 
minkštu kailiuku ir to- 

kiu maloniu, doru snu- 


kučiu, kad, jį išvydę, ir jūs 


veikiausiai pasielgtumėte 
taip pat, kaip pasielgė Džilė 
ir Liusė: pribėgo, apkabino kaklą, pabučiavo į nosį, pa- 
glostė ausis. 

Visiems supuolus klausinėti, kur buvęs iki šiol, Glu- 
mius paaiškino atėjęs prie durų kartu su visais kitais, 
bet... na, tiesą sakant, kaip išmanydamas stengęsis nie- 
kam nepasipinti po kojomis, o ypač - nepakliūti po akių 
Aslanui. Mat, išvydus tikrąjį liūtą, jį užgriuvusi tokia 
baisi gėda dėl to kvailo sumanymo dangscytis liūto kai- 

liu, kad nebežinojęs, kaip išvis kam nors pažvelgti į akis. 
Vis dėlto pamatęs, kad visi jo draugai traukia į vakarus, 
be to, papešęs žolės („Šitokios sultingos žolės kaip gyvas 
nesu ragavęs“, - prisipažino Glumius), galiausiai sutel- 
kęs drąsą ir nusekęs iš paskos. 

— Bet jeigu teks susidurti su Aslanu akis į akį, tikrai 
nežinau, ką reikės daryti, - pridūrė. 

— Pamatysi, kai iš tikrųjų taip nutiks, viskas bus ge- 
rai, — patikino karalienė Liusė. 

Visi drauge jie patraukė tolyn - į vakarus, mat atrodė, 
kad būtent tą kryptį turėjo galvoj Aslanas šūktelėdamas: 
„Dar aukščiau ir dar toliau!“ Ton pačion pusėn pamažė- 
le slinko ir daugybė kitų padarų, bet tasai lankų kraštas 
driekėsi toks platus, kad nebuvo jokios grūsties. 

Atrodė, kad metas tebėra gana ankstyvas, oras dvel- 
kė ryto gaivuma. Keliautojai, kur buvę, kur nebuvę, vis 
stabrelėdavo apsidairyti: iš dalies dėl neapsakomos regi- 
nio grožybės, bet iš dalies ir dėl to, kad jautė čia esant 
kažką, ko niekaip neįstengė suprasti. 

— Piteri, - paklausė Liusė, - kaip tu manai, koks tai 
kraštas, kur dabar esame? 

— Nežinau, - atsakė Didysis Karalius. - Kažką šios 
vietos man primena, tik negaliu įvardyti. Galbūt kadaise 
kokioje panašioje vietoje atostogavome, kai buvome dar 
visai maži? 

— Nieko sau atostogėlės turėjo būti! — atsiliepė Eusta- 


cijus. - Galvą guldau: šitokių vietų 2254 pasaulyje nėra 

niekur. Tik pažvelkite į spalvas! Širokio mėlynumo kaip 
antai tų kalnų mėlis mūsų pasaulyje tikrai niekur nerasi. 

— Argi tai ne Aslano šalis? - paklausė Tirianas. 

— Visai nepanašu į Aslano šalį ano kalno viršūnėje 
anapus rytinio pasaulio krašto, - pasakė Džilė. - Ten 
aš buvau. 

— Jei paklaustumėte manęs, - tarė Edmundas, - pa- 
sakyčiau, kad tai labai panašu į Narnijos pasaulį. Jūs tik 
pažvelkite į tuos kalnus priekyje — ir į anas snieguotas 
viršūnes dar toliau. Argi nepanašu į tuos kalnus, kuriuos 
matydavome Narnijoje? Tuos, stūksančius vakaruose, 
anapus krioklio? 

— Taip, iš tikrųjų panašu, - sutiko Piteris. - Tik šitie 
dar aukštesni. 

— Na, šitie man neatrodo tokie jau panašūs į Narnijos 
kalnus, - tarė Liusė. - Bet jūs tik pažvelkite štai ten. - Ji 
mostelėjo kairėn pusėn, į pietus; visi sustojo ir atsigrę- 
žė. - Tos kalvos, - rodė Liusė, - artimesnės, apaugusios 
miškais, ir tolimesnės, kur atrodo mėlynos, - ar jums ne- 
primena pietinės Narnijos sienos kalvų? 

— Ar neprimena? - po valandėlės tylos šūktelėjo Eus- 
tacijus. — Juk iš tikrųjų jos visai tokios pat! Štai, žvelki- 
te - dvigalvis Piro kalnas, o ten - perėja, kuria patektum 
į Arčenlandą... ir visa kita! 

— Ne, ne visai tokios pat, - nesutiko Liusė. - Kažin 
kuo skiriasi. Spalvos ryškesnės... ir atrodo toliau, nei prisi- 


menu... ir dar labiau... labiau... nė nežinau, kaip pasakyti. 

— Atrodo tikresnės, - pusbalsiu įsiterpė lordas Digoris. 

Erelis Toliaregis staiga išskleidė sparnus, pakilo trisde- 
šimt ar keturiasdešimt pėdų, apsuko ratą ir vėl nusileido 
žemėn. 

— Karaliai ir karalienės! - sušuko. - Kokie akli lig šio- 
lei buvome! Tik dabar pradedame regėti, kur atsidūrę. 
Iš aukštybių man atsivėrė viskas: Etinsmuras, Bebrų už- 
tvanka, Didžioji upė ir Kair Paravelis, vis dar tvaskantis 
didybe Rytų jūros pakrantėje. Narnija nežuvo. Tai ir yra 
Narnija. 

— Bet kaipgi šitaip gali būti? - nustebo Piteris. - Juk 
mums, vyresniesiems, Aslanas sakė, kad jau niekad ne- 


begrįšime į Narniją. Ir še tau — mes vis dėlto čia. 

— Taip, - sutiko Eustacijus. - Ir savo akimis matėme, 
kaip viskas buvo sunaikinta, net užgesinta saulė. 

— O čia vis tiek viskas kitaip, - pridūrė Liusė. 

— Erelis tiesą sako, — tarė lordas Digoris. - Paklausyk, 
Piteri. Sakydamas, kad jau niekad nebegrįši į Narniją, 
Aslanas turėjo omeny tą Narniją, kurią pažinojai tu. Bet 
tai nebuvo tikroji Narnija. Toji - su pradžia ir su pabai- 
ga. Ji tik šešėlis, o gal atspindys tikrosios Narnijos, kuri 
visada buvo ir visada bus — taip pat, kaip ir mūsų pasau- 
lis, ir Anglija, ir visa kita jame tėra vieno ar kito, esančio 
tikrajame Aslano pasaulyje, šešėlis ar atspindys. Neverta 
gedėti Narnijos, Liuse. Viskas, kas senojoje Narnijoje 
buvo brangu, visi mieli jos padarai įžengė pro duris į ti- 
krąją Narniją. O jei sakai, kad čia viskas kitaip - aišku, 
kitaip: skiriasi panašiai, kaip tikras dalykas skiriasi nuo 
savo šešėlio ar kaip gyvenimas pabudus - nuo sapno. 

Jam visa šitai kalbant, jo balsas supurtė kitus lyg trimi- 
to gausmas, bet kai paskui jis sau po nosimi burbtelėjo: 
„Juk visa tai parašė dar Platonas, viską gali rasti Plato- 
no raštuose, ir ko juos šiais laikais moko tose mokyklo- 
se?“ — vyresnieji vaikai pratrūko juoktis. Mat nuskam- 
bėjo visiškai taip pat, kaip jie jau buvo daugybę kartų 
iš jo girdėję — kadaise, aname kitame pasaulyje, kur jo 
barzda buvo žila, ne auksinė. Lordas Digoris suprato, 
ko vaikai juokiasi, ir neatsiliko pars. Bet labai greitai visi 
vėl surimtėjo: kaip žinote, esama ir tokios laimės bei ste- 


buklų, kuriuos patirdamas visai nenori juoktis. Pernelyg 

gilus būna tasai palaimos jausmas, kad tuščiai eikvotum 
ji pokštams. 

Paaiškinti, kuo šis saulės nužertas kraštas skyrėsi nuo 
anos, senosios, Narnijos, taip pat nelengva, kaip ir apibū- 
dinti tos šalies vaisių skonį. Išmėginkime vieną pavyzdį, 
gal jis padės jums bent apytikriai suprasti. Įsivaizduoki- 
te, kad esate kambaryje su langu, pro kurį matyti puikus 
vaizdas: ribanti jūros įlanka ar žalias slėnis, vingiuojantis 
tarp kalnų. O ant sienos priešais langą pakabintas veid- 
rodis. Vos nusigręži nuo lango, akis nejučia užkliūva už 
to paties įlankos ar slėnio reginio — tik šįsyk jo atspin- 
džio veidrodyje. Toji veidrodžio jūra, tasai veidrodžio 
slėnis lyg ir visai tokie pat, kaip ir tikrieji, bet kažkuo 
ir skiriasi: tarytum sodresni, labiau kerintys, lyg ne visai 
tikri, lyg reginiai iš pasakos — tokios, kurios dar niekad 
nesate girdėję, bet labai norėtumėte pasiklausyti. 

Maždaug taip pat senoji Narnija skyrėsi nuo naujo- 
sios. Naujoji atrodė paslaptingesnė, lyg čia būtų daugiau 
gelmės: kiekvienas akmuo, gėlės žiedas ar žolyno stie- 
belis, atrodė, reiškia kažin ką svarbiau. Nusakyti viso to 
suprantamiau man nepavyks, bet jeigu kada nors ten at- 
sidursite, iškart patys suprasite, ką turėjau galvoj. 

Vienaragiui pavyko žodžiais įvardyti tai, ką jautė visi. 
Jis smarkiai treptelėjo dešiniąja priekine kanopa ir bal- 
siai sužvingo: 

— Pagaliau aš namie! Čia yra tikroji mano tėvynė. Čia 


jaučiuosi savas! Sios šalies aš ieškojau visą gyvenimą, 

nors iki šiol nė pats to nesuvokiau. O senąją Narniją taip 
mylėjome dėl to, kad ji šiek tiek panaši į šį kraštą. I-ho- 
ho! Keliaukime ir dar aukščiau, ir dar toliau! 

Jis papurtė karčius ir pasileido šuoliais - mūsų pa- 
saulyje šitaip šuoliuojantis vienaragis per kelias minutes 
būtų pradingęs iš akių. Bet čia nutiko išties keistas da- 
lykas. Bėgrę pasileido ir visi kiti, ir patys apstulbo įsiti- 
kinę, kaip greitai gali bėgti - nėmaž neatsilikdami nuo 
vienaragio: ne tik šunys ar žmonės, bet ir storuliukas 
Glumius, ir trumpakojis nykštukas Poginas. Vėjas plakė- 
si jiems į veidus tarytum lekiant automobiliu be prieki- 
nio stiklo. Vaizdai slydo pro šalį lyg regimi pro greitojo 
traukinio langus. Greičiau, vis greičiau jie skuodė, bet 
nei supluko, nei nuvargo, nei užduso. 

Sudie šešėlių viešpatijai 


ei taip galėtum bėgti ir bėgti, ir niekada nepavargti, 

kažin ar kam norėtųsi veikti ką kita. Tačiau kartais 
gali pasitaikyti labai svarių priežasčių sustoti. Kaip tik 
viena tokia ir lėmė Eustacijaus šūksnį: 

- Ei, visi! Atsargiau! Žiūrėkite, kur atsidūrėme! 

Ne šiaip sau perspėjimas. Tiesiog priešais jie išvydo 
Karilo ežerą, kitame jo krante aukštyn šovė neįkopia- 
mos uolos, o šiomis galingu srautu, po kelis tūkstančius 
tonų vandens per sekundę kliokė Didysis krioklys: čia 
sodriai žalias, čia tyškantis žaižaruojančiais it deimantai 
purslais. Nuo jo grumėjimo jau užgulė ausis. 

— Nesustokite! Dar aukščiau ir dar toliau! - sušuko 
Toliaregis, skriedamas virš jų. 

— Bepigu jam, — tarstelėjo Eustacijus. 

Tačiau sušuko ir Brangakmenis: 

— Nesustokite! Dar aukščiau ir dar toliau! Nelėtinki- 
te žingsnio! 

Per kurtinantį vandens šniokštimą jo balsas buvo vos 


vos girdėti, bet jau po akimirksnio visi išvydo, kaip jis 

pūkštelėjo į ežerą; visi kiti, taškydami purslus, sumišai 
pasekė jo pavyzdžiu. Vanduo nebuvo geliančiai šaltas, 
kaip tikėjosi dauguma jų (ypač Glumius), o švelniai vė- 
sus ir maloniai putotas. Visi netrukus susizgribo plaukią 
tiesiog krioklio link. 

— Visiška beprotybė, - tarstelėjo Eustacijus Edmundui. 

- Žinau, - atsiliepė Edmundas. - Ir vis dėlto... 

— Argi ne nuostabu? - sušuko Liusė. - Ar pastebėjo- 
te, kad čia niekaip neišsigąsi, net ir norėdamas? Pamė- 
ginkite. 

— Kad tave kur, ogi tikrai nejuntu jokios baimės, - pa- 
sakė Eustacijus iš tiesų pabandęs. 

Brangakmenis pasiekė krioklio papėdę pirmas, nuo 
jo beveik neatsiliko Tirianas. Džilė liko paskutinė, tad 
ji viską matė geriau nei kiti. Mergaitė išvydo kažką bal- 
ta, tolygiai slenkantį krioklio srauto paviršiumi aukštyn. 
Toji balta dėmė buvo vienaragis. Neįmanoma buvo įspė- 
ti, ar jis plaukia, ar kopia aukštyn, bet, šiaip ar taip, jis 
judėjo - aukščiau, dar aukščiau... Rago galiukas skrodė 
vandenį jam virš galvos ir dvi vaivorykštės spalvomis 
mirguliuojančios čiurkšlės sruvo abipus jo pečių. Vos 
vos žemėliau vienaragio Džilė matė ir karalių Tirianą. 
Šis judino rankas ir kojas tartum plaukdamas, bet slinko 
tiesiai aukštyn — lyg būtų gebėjęs užplaukti aukštyn sta- 
čia namo siena. 

Užvis juokingiausiai atrodė šunys. Skuosdami pir- 


myn jie nė truputėlio neužduso, bet dabar, būriu ran- 


+ 207. 


+ PASKUTINIS MŪŠIS + 


gydamiesi aukštyn, be paliovos springo ir čiaudėjo — 
taip buvo dėl to, kad nė akimirkos nesiliovė skaliję, 
o vos sulojus nasrus ir nosį užpildavo vanduo. Tačiau 
kaip reikiant apžvelgti reginio Džilė nesuspėjo, nes po 
akimirksnio ir pati jau plaukė kriokliu aukštyn. Mūsų 
pasaulyje tatai būtų visiškai neįmanoma. Net jeigu ne- 
nuskęstum, vandens srautas, grumantis per nesuskai- 
čiuojamus uolų kyšulius, tave tuoj pat sutrintų į košę. 
Bet šiame pasaulyje tai gali padaryti. Slysti aukštyn, vis 
aukščiau ir aukščiau, lydimas begalės nuo vandens tyš- 
kančių atspindžių, regėdamas vandenyje blykčiojančius 
įvairiaspalvius akmenėlius, kol galiausiai ima atrodyti, 
jog ropštiesi pačios šviesos srautu — vis aukščiau, aukš- 
čiau, jau taip aukštai, kad vien nuo paties aukščio apim- 
tų siaubas, jei tik galėtum jausti siaubą, o kadangi nega- 
li, jauti tik neapsakomą, džiaugsmingą svaigulį. Galiau- 
siai pasieki lygų, žalią vandens išlinkį ten, kur srautas 
liejasi per skardžio briauną, ir, jį įveikęs, atsiduri upėje 
viršum krioklio. Srovė po tavimi šniokščia žemyn, bet 
tu - toks nuostabus plaukikas, kad be vargo įstengi irtis 
prieš srovę. Ir jau netrukus visi išlipo į krantą — kiaurai 
permirkę, bet laimingi. 

Prieš akis atsivėrė ilgas slėnis, o užu jo, įsirėžusios dan- 
guje, bolavo snieguotos aukštikalnės - dabar jau gerokai 
priartėjusios. 

— Dar aukščiau ir dar toliau! - sušuko Brangakmenis, 


ir visi vėl pasipustė padus. 

Čia Narnijos šalis baigėsi ir prasidėjo Vakarų tyrai, 
kurių savo akimis nebuvo regėję nei Tirianas, nei Pite- 
ris, nei netgi erelis. Užtat juos buvo matę lordas Digoris 
ir ledi Polė. „Prisimeni? Prisimeni?“ - klausinėjo jiedu 
vienas kito — ramiais, nėmaž nestringančiais balsais, — 
jiems neprireikė gaudyti kvapo, nors visas būrys jau 
skuodė greičiau už lekiančią strėlę. 

— Ką tu sakai, milorde? - paklausė Tirianas. - Nejau- 
gi tiesą byloja senosios legendos? Nejaugi judu keliavote 
šiais kraštais aną pačią dieną, kai buvo sukurtas pasaulis? 

— Taip, - patvirtino Digoris. - Tik rodosi man, tary- 
tum tai buvo vos vakar. 

— Keliavote raiti ant sparnuoto žirgo? - dar paklausė 
Tirianas. — Tas irgi tiesa? 

- Žinoma, - atsakė Digoris. 

O šunys suamsėjo: 

— Greičiau! Dar greičiau! 

Jie pasileido dar greičiau, ir dar greičiau, netrukus 
jau veikiau skriejo, nei bėgo, ir net erelis virš galvų ne- 
begalėjo jų aplenkti. Vienu po kito švilpė vingiuotais 
slėniais, stačiais kalvų šlaitais aukštyn, o įveikę keteras, 
kitapus — net dar greičiau - žemyn, skuodė upės pa- 
krante, retsykiais persikeldami į kitą krantą, perlėkdavo 
kalnų ežerėlius lyg kokios gyvos motorinės valtelės, kol 
galiausiai vieno ilgo, taip skaidriai mėlyno, kad priminė 
didžiulį brangakmenį turkį, ežero gale pasiekė žalią kal- 


vą glotniais šlaitais. Sie buvo statūs lyg piramidės sienos, 

o kalvos viršūnę juosė žalia tvora; viršum šios kyšojo 
vaismedžių šakos: jų lapai atrodė sidabriniai, o vaisiai — 
gryno aukso. 

— Dar aukščiau ir dar toliau! - paragino vienaragis, 
ir niekas iš jų nesulėtino žingsnio. Visi nukūrė į kalvos 
papėdę, o po akimirkos jau lėkė šlaitu aukštyn, bemaž 
kaip dužusios pakrantės bangos vanduo siūbteli aukštyn 
įlankos uola. Nors šlaitas buvo status kaip stogo kraigas 
ir labai glotnus, nė vienas jų nei kluptelėjo, nei paslydo. 

Žingsnį jie sulėtino tiktai pasiekę pačią viršūnę — ir 
tai tik todėl, kad atsidūrė priešais milžiniškus auksinius 
vartus. Nė vienam jų nepakako narsos šiuos paklabinti, 
bene atsidarys. Visi galvojo tą pat, ką andai — apie vai- 
sius: „Ar mums valia? Ar tai gerai? Nejau tai gali būti 
skirta 724725?" 

Bet jiems šitaip bestoviniuojant ir belūkuriuojant, iš 
tvora apjuosto sodo atsklido rago gausmas — garsus ir 
malonus ausiai. Ir tuojau pat vartai atsilapojo. 

Tirianas net sulaikė kvapą laukdamas, kas pasirodys 
pro vartus. O pasirodė padaras, kokio jis nieku gyvu ne- 
sitikėjo išvysti: mažučiukė daili kalbanti pelė žvilgančio- 
mis akutėmis, su raudona plunksna, užkišta už juostos 
ant galvos, kairę letenėlę uždėjusi ant ilgo kardo ranke- 
nos. Pelė nusilenkė, nepaprastai grakščiai, ir sucypė šai- 
žiu balseliu: 

— Liūto vardu sveikinu jus atvykusius. Eikite dar aukš- 


Čiau ir dar toliau. 

Nespėjęs atitokti Tirianas išvydo, kaip karalius Piteris, 
karalius Edmundas ir karalienė Liusė galvotrūkčiais puo- 
lė prie pelės, sutūpė aplink ją, vienas per kitą šaukdami: 

— Ripičipai! 

Tirianas žvelgė į juos tankiai alsuodamas iš jaudulio, 
mat jau susigaudė: regis ne ką kitą, o vieną garsiausių 
Narnijos didvyrių, pelę Ripičipą, kovojus; didžiajame 
Berunos mūšyje, o vėliau plaukusį iki pat pasaulio kraš- 
to su karaliumi Kaspianu Jūrininku. Bet pagalvoti apie 
tai neturėjo kada: staiga jį apglėbė dvi stiprios rankos, 
į skruostus cvaktelėjo du šiurkštūs, barzda kutenantys 
bučiniai, o taip giliai atmintyje įsirėžęs balsas suriko: 

— Nagi, vaikine! Gerokai aukštesnis ir drūtesnis nekaip 
anąsyk, kuomet paskutinįkart gavau tave pačiupinėti! 

Tai buvo jo tėvas, dorasis karalius Erlianas, - bet vi- 
sai ne toks, kokį Tirianas matė jį paskutinį kartą, blyškų 
ir sužalotą po kautynių su milžinu, netgi ne toks, kokį 
Tirianas atsiminė iš anksčiau - žilagalvį karį. Šis buvo iš 
tiesų jo tėvas, bet jaunas ir linksmas, toks, kokio Tiria- 
nas beveik nė neprisiminė, išsaugojo tik kelias nuotru- 
pas iš anų laikų, kai buvo dar visai mažas berniukas ir 
vasaros vakarais, prieš pat miegą, žaisdavo su tėvu Kair 
Paravelio pilies soduose. Užtat iškart prisiminė duonos 
ir pieno, kurių dažniausiai gaudavo vakarienei, kvapą. 

Brangakmenis, į juos pažvelgęs, tarė sau: „Paliksiu 
juos vienus valandžiukę pasišnekučiuoti, o paskui pats 
eisiu pasveikinti gerojo karaliaus Erliano. Kiek sykių 
jis yra vaišinęs mane, dar visišką jauniklį, gardžiausiais 
obuoliais!“ Tačiau po valandžiukės jo dėmesį užgožė kai 
kas kita: pro vartus išėjo žirgas, toks didingas ir taurus, 
kad jo akivaizdoje drovu buvo net vienaragiui, - didžiu- 
lis ir sparnuotas. Jis pažvelgė į lordą Digorį ir ledi Polę ir 
džiugiai sužvingo: 

— Ogi tai mano giminiečiai! 

— Plunksnius! Senasis gerasis Plunksnius! — vienas 
per kitą suriko tie du ir nuskubėjo pabučiuoti žirgo. 

Pelė jau vėlei ragino juos užeiti vidun. Tad visi žengė pro 
vartus, tiesiai į plūstantį iš sodo saldų kvapą, į vėsius, saulės 
lopiniais pamargintus šešėlius medžių paunksnėje, žengė 
rasota žalia velėna, nusagstyta baltais žiedeliais. Visiems 


krito į akis, kad sodas iš tiesų kur kas didesnis, nei atrodė 

iš išorės. Bet susimąstyti apie tai nebuvo kada, mat iš visų 
pusių jau skubinosi visokiausi padarai sutikti atvykėlių. 
Atrodė, čia susirinkę visi, apie kuriuos jums teko gir- 
dėti (jeigu tik žinote šių kraštų istoriją). Buvo čia ir pel- 
ėda Šviesiaplunksnis, ir liūnarangis Balaniūra, ir kara- 
lius Rilianas Atkerėtasis, ir jo motina, žvaigždės dukra, 
ir tėvas, pats didysai Kaspianas. Greta jo stovėjo lordas 
Drinianas ir lordas Bernas, ir nykštukas Trumpkinas, ir 
dorasis opšrus Triufeliautis su kentauru Slėniaudriu, ir 
šimtai kitų didžiojo Išsivadavimo karo didvyrių. Iš kitos 
pusės artinosi Koras, Arčenlando karalius, su tėvu kara- 
liumi Lunu ir su žmona, karaliene Aravise, ir jo brolis, 
narsusis princas Korinas Griausmakumštis, ir žirgas Bri- 
nis, ir kumelaitė Žvingė. O paskui - Tirianui tai buvo 
stebuklų stebuklas — pasirodė du gerieji bebrai ir faunas 
Tumnusas iš dar žilesnės praeities. Visi suskato sveikin- 
tis ir spausti vieni kitiems rankas, buvo begalė bučinių, 
atgijo gausybė senų pokštų (Jūs net neįsivaizduojate, 
kaip puikiai suskamba koks senas pokštas, atgaivintas 
po kokių penkių ar šešių užmaršties šimtmečių!), o pas- 
kui visas būrys patraukė į sodo vidurį; čia visus nužvel- 
gė medyje tupintis feniksas, o po tuo medžiu stovėjo 
du sostai, sostuose sėdėjo karalius ir karalienė, tokie 
gražūs, tokie didingi, kad visi nejučia nulenkė galvas. 
Ir išties vertėjo jiems nusilenkti, mat buvo tai karalius 
Frankas ir karalienė Helena - visi seniausieji Narnijos 


ir Arčenlando karaliai buvo jų palikuonys. Tirianas pa- 

sijuto taip, kaip pasijustumėte jūs, stoję Adomo ir Ievos 
visoje didybėje akivaizdon. 

Gal po kokio pusvalandžio - o gal ir po pusšimčio 
metų, mat laikas ten slenka ne taip, kaip čia - Liusė kar- 
tu su savo mielu draugu, pačiu seniausiu iš visų Narnijo- 
je įgytų draugų, faunu Tumnusu, dairėsi per sodo tvorą 
į apačioje išsidriekusią Narniją. Tačiau, vos pažvelgęs 
žemyn, iškart išvysdavai, kad toji kalva - nepalygina- 
mai aukštesnė, nei manei: uolėti skardžiai smego žemyn 
tūkstančius pėdų, o medžiai apatiniame pasaulyje atro- 
dė ne didesni už žalios druskos kristalėlius. O paskui 
Liusė apsisuko nugara į tvorą ir nužvelgė sodą. 

- Taigi... - nutęsė susimąsčiusi. - Dabar suprantu. Šitas 
sodas - visai kaip pašiūrė. Viduje - didesnis nei iš išorės. 

— Na, žinoma, Ievos dukra, - patvirtino faunas. - Juo 
aukščiau ir juo toliau keliauji, juo visa ką randi didesnį. 
Vidus daug erdvesnis už išorę. 

Įdėmiai dairydamasi po sodą, Liusė galiausiai įžvelgė, 
kad tai — anaiptol ne sodas, o visas pasaulis, su upėmis 
ir miškais, ir tyvuliuojančia jūra, ir stūksančiais kalnais. 
Tačiau šis reginys nebuvo jai svetimas — ji atpažino kiek- 
vieną kampelį. 

— Šitaip... — ištarė ji. — Juk tai — irgi Narnija, tik dar 
gražesnė, dar tikresnė už aną Narniją, likusią apačioje, 
taip pat kaip anoji buvo gražesnė ir tikresnė už Narniją, 
likusią anapus pašiūrės durų! Dabar man aišku... pasau- 


lis pasaulyje, Narnija Narnijoje... 

— Taip, - pasakė ponas Tumnusas. - Tai nelyg svogū- 
nas, tiktai kiekvienas vidinis sluoksnis — vis didesnis už 
išorinį. 

Liusė pažvelgė į vieną pusę, į kitą, ir greitai įsitikino 
sulaukusi dar vienos permainos - iš tikrųjų ji įgijo vieną 
nuostabią savybę. Kad ir kur žiūrėjo, kad ir į kokius to- 
lių colius, sutelkus žvilgsnį viskas buvo maryti labai aiš- 
kiai, iš gana arti, lyg žiūrėtų per teleskopą. Liusė galėjo 
apžvelgti visą pietuose plytinčią dykumą, matė ir didį 
Tašbano miestą kitapus jos; rytų pusėje matė jūros pa- 
krantėje stūksantį Kair Paravelį, įžiūrėjo netgi langą to 
kambario, kuris kadaise buvo jos. 

O jūros tolybėje ji išskyrė salas — vieną po kitos iki 
pat pasaulio krašto, ir net už pasaulio krašto - didžiulį 
kalną, kurį jie vadino Aslano šalimi. Bet dabar ji pama- 
tė, kad tai - ne vienišas kalnas, o ištisa kalnų grandinė, 
juosianti visą pasaulį. Tiesiog priešais ją kalnai atrodė 
nelabai toli. 

Paskui Liusė pažvelgė kairėn ir išvydo kažką pana- 
šaus į plačiai išsidriekusį įvairiaspalvį debesį, kurį nuo 
jų skyrė spraga. Vis dėlto įsižiūrėjusi įdėmiau suprato: 
tai anaiptol ne debesis, o tikra žemė. O tada ji sutelkė 
žvilgsnį į vieną tašką ir neiškentė nešūktelėjusi: 

- Piteri! Edmundai! Eikite šen, pažiūrėkite! Greičiau! 

Jiedu atskubėjo ir sužiuro, ir jų akys tapo tokios pat 


kaip ir jos. 

— Oho! - sušuko Piteris. - Juk tai Anglija! O tasai 
trobesys — juk tai senieji profesoriaus Kerko namai kai- 
me, tie patys, kur ir prasidėjo visi mūsų nuotykiai! 

— O aš maniau, kad tas namas nugriautas, - pasakė 
Edmundas. 

— Taip ir buvo, - patvirtino faunas. - Bet jūs dabar 
žvelgiate į Angliją Anglijoje, tikrąją Angliją, kaip kad ši 
yra tikroji Narnija. O toje vidinėje Anglijoje niekas, kas 
gera, nebūna sunaikinama. 

Staiga jų žvilgsniai kryptelėjo į dar kitą tašką, ir visi 
trys: Piteris, Edmundas ir Liusė - net aiktelėjo iš nuo- 
stabos, ėmė šūkčioti ir mojuoti, mat išvydo savo mamą 
ir tėtį, mojančius iš kitos plataus ir gilaus slėnio pusės. 
Panašiai pamatai žmones, mojančius nuo didžiulio laivo 
denio, kai lauki prieplaukoje, atėjęs jų pasitikti. 

— Kaip mums pas juos nueiti? - paklausė Liusė. 

— Tai visai nesunku, - atsakė ponas Tumnusas. - Ano- 
ji šalis ir ši šalis — kaip ir visos tikrosios šalys — tėra ky- 
šančios didžiojo Aslano kalnyno atšakos. Jei trauktume 
kalvagūbriu vis aukštyn, vidinėn pusėn, prieitume vietą, 
kur jos susisiekia. Ei, paklausykite! Tai karaliaus Franko 
ragas. Visus mus kviečia aukštyn. 

Tuojau pat visi drauge — visa didžiulė margaspalvė 
procesija — nuvingiavo linkui kalnų, aukštesnių, nei 
galėtum išvysti mūsų pasaulyje, net jei širokių ten išvis 
būtų. Bet šitų kalnų neklojo sniegas: visur ošė miškai 


ir vešėjo pievos, gaiviai kvepėjo sodai, purslais spindė- 

jo kriokliai - vienas po kito aukštyn kopė žaliuojantys 
šlaitai, vis aukščiau ir aukščiau, į begalybę. Žemės juosta, 
kuria jie traukė, vis labiau siaurėjo, abipus jos vėrėsi gi- 
lūs slėniai, o toji šalis kitapus slėnio, tikroji Anglija, vis 
labiau artėjo. 

Vis ryškėjo ir šviesa tiesiog priešais. Liusė išvydo 
aukštyn vedančių įvairiaspalvių uolų atbrailų virtinę, ta- 
rytum kokius milžinų laiptus. Ir ūmai ji užmiršo bet ką 
kita, nes tomis akmeninėmis pakopomis, grakščiai per- 
šokdamas nuo vienos ant kitos, leidosi patsai Aslanas, 
lyg koks gyvas grožio ir jėgos krioklys. 

Patį pirmąjį Aslanas pasišaukė ne ką kitą, o asilą Glu- 
mių. Vargu ar jums kada teko regėti labiau apgailėtiną, 
kvailiau atrodantį asilą nei vargšas Glumius, kai šis kiūti- 
no prie Aslano, greta kurio pasirodė toks mažas, lyg jau- 
niklis kačiukas — greta senbernaro. Liūtas palenkė gal- 
vą ir kažką sukuždėjo Glumiui: ilgos šio ausys kaipmat 
nulinko, bet paskui Aslanas sukuždėjo jam dar kažką, 
ir po akimirksnio ausys vėl styrojo stačios. Tik žmonės 
nenugirdo nei vieno, nei kito. 

Paskui Aslanas atsisuko į juos ir šitaip prašneko: 

— Kol kas dar neatrodote tokie laimingi, kokius jus 
padaryti norėjau. 

Jam atsakė Liusė: 

— Mes baiminamės, kad ir vėl išvarysi mus iš čia, Asla- 
nai. Juk tu taip daugel kartų išsiuntei mus atgal į mūsiškį 


pasaulį. 

— Šito baimintis visai nereikia, - patikino Aslanas. — 
Negi dar patys neįspėjote? 

Jų širdys suplastėjo, siūbtelėjo svaiginanti viltis. 

— Geležinkelio katastrofa įvyko iš tikrųjų, - tyliai 
kalbėjo Aslanas. - Jūsų mama ir tėtis, ir visi jūs - kaip 
pasakytumėte ten, šešėlių viešpatijoje - žuvote. Mokslo 
metai baigėsi - prasideda atostogos. Baigėsi sapnas - jau 
aušta rytas. 

Šitaip kalbėdamas jis jau rodėsi jiems nebe liūto pa- 
vidalu, bet tai, kas dėjosi paskui, buvo taip gražu ir taip 
didinga, kad negaliu aprašyti. O mums tatai yra visų pa- 
sakojimų pabaiga, ir galime drąsiai tvirtinti, kad visi jie 
ilgai ir laimingai gyveno. Tačiau jiems patiems tai tebu- 
vo tikrosios istorijos pradžia. Visas jų gyvenimas šiame 
pasaulyje ir visi Narnijoje patirti nuotykiai tebuvo kny- 
gos viršelis ir antraštinis lapas, o dabar pagaliau jie atsi- 
vertė Didžiosios istorijos pirmąjį skyrių, bet tos istorijos 
žemėje niekas nėra skaitęs, o ji amžina ir kiekvienas jos 


skyrius — vis nuostabesnis už ankstesnįjį. 

